Vakive Dhiyayas -5| Vaahaka\nމޮންސްޓާ December 27, 2019\t6 Comments\nViews: 4478\t77\nރިފްޝާން ހިނަވާ ކަފުން ކުރެވިއްޖެއެވެ. އަހަރެން ދިރިއުޅުމަށް ކުރި ހިތްވަރާއި އެކުއެވެ. ކަށުނަމާދަށްފަހު އެ ގެންދަނީ ރިފްޝާންގެ ސަންދޯކެވެ. ފަސްދާނު ލުމަށެވެ. އަހަރެންގެ ދިރި އުޅުމުގައިވި އުފާވެރިކަމާއި އެކުއެވެ.\nވަގުތު ހިނގަމުން ގޮސް އެކަންތައްވެސް ނިމުނީއެވެ. އިރު ދައުރުވަމުންގޮސް، އާ ރޭގަނޑެއްވެސް ގެނެސްދިނެވެ. އުޅުނު ތާކު އުޅެފައި މުއީނާއެކު މަންމަ އައިސް ގެއަށް ވަނީ އެހާކަށްހާއިރެވެ. ވަން ކަމެއް ނޭނގި އަހަރެން ނިކުތީއެވެ. ކުރިމަތި ލާނެ ހާ ހިތްވަރު ނެތުމުންނެވެ.\nމިސްރާބަކަށް ވީ ފުށްޓަރެވެ. ދާން މާ ރަނގަޅު ތަނެއް ނޫންކަންވެސް އެނގެއެވެ. ނަމަވެސް ވިސްނުން ހުރީ ހަމައަކު ނޫނެވެ. އަހަރެން ބޭނުންވަނީ، އެކަނިވެރިކަމެވެ. ކޮއްކޮއާ ނުލައި އަހަރެންގެ ދިރިއުޅުމުގެ މާނައެއް ކޮބާހެއްޔެވެ؟ ނެތް ހިތްވަރުން އެތައް މަސައްކަތެއް ކޮށްގެން ހޯދި ފައިސާގެ އަގަކީ މިއީހެއްޔެވެ؟ ހިތުގައި ޝަކުވަލެވެ. ސިކުނޑީގައި އުދާހެވެ. ބޭރުކޮށްލަން ބޭނުންވެފައެވެ. ބައްޕަގެ މަރަށްފަހު އެކަން ކުރީ ކޮއްކޮ ގާތުއެވެ. ޅަޔަސް އެ ސިކުނޑިން އަހަރެންނަށް އެތައް ފިލާވަޅެއް ދަސްކޮށްދިނެވެ. ނަމަވެސް އެންމެފަހުން ވަކިވެދިޔައީއެވެ.\nއެތައް އިރަކު ވިސްނަން އޮވެފައި އެނބުރި ގެއަށް ދާން ހިނގައިގަތީމެވެ. މަރުވީ ރިފްޝާނެވެ. އަދިވެސް ރިފާޝާގެ ރޫޙްނެތް ފުރާނަ ދިރި އެބަހުއްޓެވެ. ދިރިއުޅުން އޮތީ ކުރިއަށެވެ.\n"ކޮންތާކުން ތި އައީ؟" ކުރިމަތިވީ މަންމަގެ ސުވާލެވެ.\n"ބެހޭ ކަމެއް ނޫން.." އަހަރެން ދިނީ، ކުރިން ދުވަހަކު ނުދޭ ކަހަލަ ޖަވާބެކެވެ.\n"ރިފާޝާ؟!" ލިބުނު ހައިރާން ކަމާއި އެކު މަންމަ އަހަރެންގެ ނަމުން ފުދޭވަރަކަށް ބާރަށް ގޮވާލިއެވެ. ފުން ނަޟަރަކުން އަހަރެން މަންމައަށް ބަލައިލީމެވެ. އަހަރެންގެ އެތެރެހަށީގައިވީ އެންމެ ކަމެކެވެ. ރުޅިވެރިކަމެވެ. ހިތާމައާއި މޮޅި ބަދަލުވި ރުޅިވެރިކަމެވެ.\n"ބުނަން. އިތުރު ހަޅޭކެއް އަޑު އަހާކަށް މަ ބޭނުމެއް ނޫން. މިކަމުގަ މަންމަގެ އިހުމާލުވެސް އެބެތް.. ކޮއްކޮ އެއިޑްސް ހުރިކަން ކީތްވެތަ ނޭނގެންވީ؟ މަންމައަށް ވުރެ ގާތުން ކޮއްކޮ ބެލީ ކާކު؟ ވީ ކަމެއް ވެފަ އޮންނާނީ ހޮސްޕިޓަލު ތެރޭގައްނު. މަ ކިހާ އާދޭހެއް ކުރިން ރާއްޖެއަށް ނާންނާށޭ ކިޔާފަ. މިމީހުން ކުރާނީ ހުސްވެސް މިކަހަލަ ވިޔާނުދާ ކަންކަން.." ނޭފަތް ދަމަމުން، ވާހަކަ ކުރިއަށް ގެންދިޔައިރު، މިއީ ރާއްޖޭގައި، ދަމަކު ބަޑިއެއް ޖަހާ ބީދައިން ވާކަމެއްކަން ރަނގަޅަށްވެސް ދެނެހުރީމެވެ. އެހެނަސް، ކެނެޑާގައި، އެހާ ޒަމާނު އުޅުނު އިރު ނުވި ކަމެއް މިތާ ވުމުން، ކުށްވެރި ކުރެވޭނީ ދިވެހިންތާއެވެ.\n"ނޫނީ.. މިކަން މާ ކުރިންވެސް އިނގޭތީތަ ދާން ދެކޮޅު ހެދީ؟... ރުފިޔާ ހޯދައިދެވިފަ ހުންނާނެ. ބަލަ ނުލިބޭ އިރު ނޭނގޭތަ ފަސޭހަ ނުވާނެކަން އެ ހޯދަން. އަހާބަލަ. މަ ނުކުރަނީ ކީތްތޯ އެ ހޯދަން. ހަމަ އެކަނި ކޮއްކޮއަށް ޓަކާ. އެ ހުރިހާ ފައިސާ ދިޔައީ ކޮންތާކަށް؟ ބުނެބަލަ. އަދި ތާކުން މުއީނެއް ފެންނަ އިރަށް އިނީ.. ކީތްވެތަ މަ ހޯދިހާ ފައިސާޔަކާ، މުއީންގެ ފޯރުންތެރި ކަމުން ބޭރަށް ނުދެވުނީ. ކުޑަމިނުން މާލެވެސް." އަހަރެން ޝަކުވާ ކުރަމުން ގޮސް މަންމައާ ޖެހޭ ނުޖެހޭހާ ހިސާބު ގާތުގައި މަޑު ކޮށްލީމެވެ. އިހުސާސްތައް ބޭރުކޮށްލެވުމުން ކޮންމެވެސް ވަރަކަށް ރުޅިގަނޑު މަޑުވިއެވެ. އެހިނދު ކަމެއް ހަނދާންވިއެވެ.\n"މަންމާ... މާހިލް. މަންމާ. ރަފީންބެއަކީ ލޯޔަރެއްނު... އެމީހުން އަހަރެމެންނާމެދު އަޅާލައޭ.. ހަމަ އަސްލުވެސް.. މިކަން ތަހުޤީގު ކުރަން ޖެހޭނެ.. ކޮއްކޮއަށް އިންސާފް.." ބުނެ ބުނެ ހުރި ޖުމުލަ މަންމަ ހުއްޓުވިއެވެ.\n"މަރުވެފަ އޮތް މީހަކަށް ކޮން އިންސާފެއް. ހަމަ ޖެހިބަލަ. އިތުރަށް ބޭކާރު ކުރާކަށް އަހަރެމެން އަތަކު ފައިސާއެއް ނެތޭ.." މަންމަގެ ޖުމުލައިން އަހަރެންގެ ހިތުގައި އެތައް ކޫރެއް އެޅިގެން ދިޔައެވެ. ކުލުނަކީ މިއީހެއްޔެވެ؟\n"ބޭކާރޭ؟.. ކޮއްކޮއަށް ވީ އިންސާފޭ. މަ ފައިސާ ހޯދަވެސް ފާނަން.." ހައިރާންވެ ހުރެ އަހަރެން ބުނީމެވެ. ކޮއްކޮއަށް ސަބަބެއް ނެތި އެއިޑްސް ނުޖެހޭނެކަން ހަމަ މަންމައަށް ނުވިސްނެނީ ހެއްޔެވެ؟\n"މޮޔަ ނުވެބަލަ ރިފާޝާ.. ކޮންމެ ކޮންމެ ފައިސާއެއް ބޭނުންކުރަން ހެޔޮ ވާނެތަ؟ ބޭކާރު ކަންކަން ކުރަން އުޅޭނެ ކަމެއް ނެތް. ތިބުނާ ބަޔަކު އަޅާލާ ނަމަ ހޯދަން އައިސްފީހެއްނު.." މުއީން ހަޅޭއްލަވައިގަތުމުން އިތުރަށް ބަސް ބުނާކަށް އަހަރެންނަކަށް ނުކެރުނެވެ. ލޯ އަޅާލުމަށް ފަހު، ގޮސް ވަނީ ކޮޓަރިއަށެވެ. އޮތް ހަމަ އެކަނި ފުރުސަތުގެވެސް ބޭނުން ނުހިފާން މަންމަމެން އެއުޅެނި ކީތްވެ ހެއްޔެވެ؟\nހެވެވެ. އެމީހުން އެއްބަސް ނުވިޔަސް، އަހަރެން އެ މަރުގެ ޙަޤީގަތާއި، ރިޝްފާނަށް އިންސާފް ނުހޯދާ ދުލެއް ނުކުރާނަމެވެ. ރަހާ އަތުން މާހިލްގެ ނަންބަރު ލިބިދާނެއެވެ. އެމީހުން އަހަރެންނަށް އެހީވާނެ ކަމުގެ ޔަގީންކަމުގައި ފޯނު ހުޅުވާލީމެވެ.\nކޮބައިހެއްޔެވެ؟ ރަހާގެ ނަންބަރު ނެތީ ކީތްވެ ހެއްޔެވެ؟ ގައިމު ސޭވްކުރީ މިދެ އަތުންނެވެ. މެސެޖުވެސް ކޮށްފައި ހުންނާނެއެވެ. ނަމަވެސް އެކައްޗެއްވެސް ނެތެވެ. ވަގުތު ހޯދައިގެން އަހަރެންގެ ފޯނާ ކުޅޭނީ އަދި ކުޅެވޭނީވެސް ކާކަށް ހެއްޔެވެ؟\nހަނދާނަށް އައީ ހިމްޔާނެވެ. އެރޭ ހިމްޔާނާއި މުއީން ބައްދަލު ކުރި ބައްދަލު ކުރުމެވެ. އެއީ ކޮން ކަމަކު ބާއެވެ. ވިސްނާކަށް ނުހަދަމެވެ. ޖަވާބު ހޯދާނި ހިމްޔާންގެ ދުލުންނެވެ. ބޭރަށް ނުކުމެ ހިނގައިގަތީމެވެ. ހިމްޔާން ހޯދާށެވެ. އެވަގުތު ހިމްޔާން އުޅޭނެ ތަންވެސް އަހަރެންނަށް ވަރަށް ރަނގަޅަށްވެސް އެނގެއެވެ.\n"ކައެ ރޭގަ މުއީން ކައިރިއަށް އައީ ކީތްކުރަން؟" ގޭންގު ހަޓު ކައިރިއަށް ދިޔަ ގޮތަށްގޮސް، އަހަރެން ދިޔައީ ސީދާ މައުލޫއަށެވެ. ހިމްޔާނަށް ލިބުނު ޝޮކު ރަނގަޅަށްވެސް ދެކުނީމެވެ. އެކުވެރިޔަކަށް ވީތީ ޖަވާބު ދޭނެ ކަމަށް އުންމީދުވެސް ކުރީމެވެ.\n"އެއެއް ނުބުނެވޭނެ.." އަޑުގައިވީ ސާބިތު ކަމެވެ. ސާފުކޮށް، ހަރުކޮށް ބުނީތީ، އިތުރަށް ޖަދަލު ކުރުމެއްނެތި، އެހެންހޭ، އަހަރެން ތިކަމުގެ ޙަޤީގަތްވެސް ހޯދާނަމޭ ކިޔާ ހިނގައިގަތީ ދާށެވެ. ނަމަވެސް، އެމީހުންގެ ޑެލް، އަހަރެން ކުރި ބެއްދިއެވެ.\n"އެބޭތޭ އާ ޕްލޭނެއް.." ފަހަތުން ވާހަކަ ދެއްކީ ހިމްޔާނެވެ. އަހަރެން ހަމަ ރަނގަޅަށްވެސް ހައިރާންވިއެވެ.\n"ނެގި ލޯން ފުއްދިއްޖެއެއްނު. އިތުރަށް މަ ރުފިޔަލެއް ބޭނުމެއް ނޫން.."\n"މާ ރަނގަޅެއްނު. ދެން ކޮށްދޭނީ ހިލޭ.." ޑެލް ބުނެލިއެވެ. އަހަރެންގެ ގާތަށް އިތުރަށް ރުޅިއައެވެ. އަހަރެން އިތުރަށް އެމީހުން ބުނާ ކަންކަން ކުރާނެ ސަބަބެއް ނެތްކަން އެމީހުނަށްވެސް އެނގެން ވާނެއެވެ.\n"ރިފާޝާ... ނުދަންނަންތަ ގޭންގު ޤަވާއިދެއް؟ ވަންނަންޏާ ވަންނަންވީ. އެކަމު ފަހު ނޭވަޔާ ހަމައަށްވެސް، ނިކުތުމެއް ނޯންނާނެ. ރިފް ބޭނުމިއްޔާ ދޭ. އެކަމު ދާ ދުވަސް، އެއީ ރިފް ކުރިހާ ކަމެއް ފަޅާ އަރުވާލާ ދުވަސް. އެއްކަލަ ފިހާރައިން އަހަރެމެން ވައްކަން ކުރަންވެގެން، ސީސީޓީވީ ކެމެރާތައް ޝަޓްޑައުން ކޮށްލީ ކާކުކަން. މަގު މަތިން ދިޔަ އަންހެން ކުއްޖަކު ކިޑްނެޕް ކުރީ ކާކު ކަން. މަސްތުވާތަކެތީގެ ވިޔަފާރީގައި ގޭންގަކަށް އެހިވީ ކާކުކަން" ވާހަކަ ދައްކަމުން ދިޔައީ އަހަރެންގެ ޒަމާންވީ އެކުވެރިޔާކަންވެސް އަހަރެންނަށް ޤަބޫލުކުރަން ދަތިވިޔެވެ. ނަމަވެސް ވިސްނަން މަޖުބޫރުވިއެވެ. ބުނަން އެއުޅެނީ އަހަރެން މިހުރީ ބެދިފައޭއެވެ. އޮތް ހަމަ އެކަނި ގޮތަކީ ގޭންގު މަސައްކަތައިގެން ކުރިއަށް ދިޔުމެވެ.\nއިރުކޮޅަކު އިސްދަށަށް ޖަހައިގެން ހަނު ހުރުމަށްފަހު، ފުންނޭވައެއް ދޫކޮށްލަމުން ހިމްޔާނަށް ބަލައިލީމެވެ.\n"އެންމެ ރަނގަޅު... ކޮބާ ޕްލޭނަކީ." އަހަރެންގެ ނިންމުން އިއްވާލީމެވެ. އަހަރެންނަށް މިކަމުގައި ގޯހެއް ނުފެނެއެވެ. ކޮއްކޮ ވަކިވީއެކޭ ކިޔާފައި އެކުވެރިންނަށް އެހީ ވެވިދާނެއެވެ.\n"މާދަމާ އަނެއްކާވެސް މާލެ ފުރަން ޖެހޭނެ.. ވަގުތު މަ މެސެޖު ކޮށްލާނަން.." ކާމިޔާބީގެ ހިނިތުންވުމަކާއި އެކު ހިމްޔާން ޖަވާބު ދިނެވެ. މައްސަލައެއް ނެތް ކަމުގައި ބުނަމުން އަހަރެން ގެއަށް ދިޔައީމެވެ. އަނެއްކާވެސް މި ފެށުނީ އާ ބާބެކެވެ. ދުނިޔެއާއި ކުރިމަތި ލާނި އާ އަހަރެންނެކެވެ.\nމަންމައާ ރުޅި ހެދުނުކަން ނަސީބޭ ހިތަށް އެރިއެވެ. ދަބަސް ތައްޔާރު ކޮށްލުމަށް ފަހު ނިދަން އެރީމެވެ. ލޯބިވާ ކޮއްކޯއެވެ. ދައްތަވެސް ކޮއްކޮއާއެކު މަރުވެއްޖެއެވެ. ދެން އިތުރަށް ދިރިއުޅުމާއި މެދުވިސްނާކަށް ނެތީމެވެ.\nއާ ދުވަހެކެވެ. ދުވާލު ހަތަރު ދަމު ކޮޓަރީގައި އޮވެފައި، ނިކުތީ އިރު އޮއްސެނިކޮށެވެ. ފެންނަން މީހަކު ނެތުމުން، އަމިއްލައަށް ނޫޑްލްސް ޕެކެޓެއް ކައްކާލައިގެން ކާލީމެވެ. މަންމައަށް ނުވަތަ މުއީނަށް ނުފެންނާނެހެން މިސްރާބު ޖެހީ ބަނދަރަށެވެ.\nލޯންޗް، ތައްޔާރަށް އޮތެވެ. އިފްޝޮޓާއި ހިމްޔާނުގެ އިތުރުން ޑެލްވެސް ދާން، އަރާ ތިއްބެވެ. ހީވާ ގޮތުން ކުރީ ފަހަރަށްވުރެވެސް ވަރުގަދަ ޕްލޭނެކެވެ.\n"ސޮރީ ރިފް. އެކަމު މިފަހަރު ޖެހޭނީ އަހަރެމެންނާ އެއްކޮށް އެގޭގަ ހުންނަންވެސް.." މާލެ މަލަމަތި ފެންނަ ވަރަށް ގާތް ވުމުން ހިމްޔާން ބުނެލިއެވެ. ހާސްކަމާއި އެކު ސަބަބު އެހީމެވެ.\n"މަށާ ރަހާޔާ ބްރޭކަޕް ވީ.." މަސްނޫއީ ހިނިތުންވުމެއް ދެމުން ޑެލް ޖަވާބުދިނެވެ. ދުވާލަކު ދެ ބިޓުން ޖައްސަންޏާ ވާނީ އެވަރެވެ.\nމައްސަލައެއް ނެތޭ ބުނީ އިތުރު ގޮތެއް ނެތުމުންނެވެ. އަހަރެންނަށް އޮތީ އެމީހުން ޖެހިހާ ބެރަކަށް ނެށުންތާއެވެ.\nފަޒާގައި ރަސްކަން ކުރަމުން ދިޔައީ ރޭގަނޑުގެ އަނދިރިކަމާއި ތެތް ފިނިކަމެވެ. އަހަރެމެން ތިބީ، ގޭގެ ޓެރަހުގައެވެ. އަހަރެމެންނޭ މި ނިސްބަތް ކުރީ، ރަށުން އައި، އަހަރެމެން ހަތަރު މީހުނާއި، އިތުރު ދެމީހެކެވެ. އެ އެންމެން، ނުލާހިކު ހަމަ ޖެހިލައިގެން ސިނގިރެޓު ބޮނީއެވެ. ހިމްޔާން ކައިރީ، ގޮތަކަށް ފިލައިގެން ހުރި އިރުވެސް، އެމީހުންގެ ބެލުންތަކުން އަހަރެންނަށް ދިޔައީ ވަރަށް އުނދަގޫ ވަމުންނެވެ.\nކެތް ނުވެގެން އަހަރެން، ހިމްޔާންގެ އަނގައިގައި އޮތް ސިނގިރޭޓު ދަމައިގަތީމެވެ. ފަކުރަކަސް، ތުންޖަހާ ދަމާލީ އެޔެވެ.\n"ދެން؟ ކޮބާތަ ޕްލޭން.." ނިދި ސަވާރު ވާން ފެށުމާއި އެކު އަހަރެން އިސްވެ ބުނެލީމެވެ. ހަމަ އެއާއި އެކު އެތަނުން ފިރިހެނަކު ބަރު އަޑުން ހޭން ފެށްޓެވެ. އެމީހުން ކިޔާ ނަމުންނަމަ 'އެޖް' އެވެ. އަހަރެންނަށްވެސް ބޭނުންކުރެވޭނީ، އެނގުނު ނަމެއްތާއެވެ.\n"ކޮން ޕްލޭނެއްތެ؟" އެޖް، ސުވާލުކޮށްލިއެވެ.\n"މަ މިތަނަށްގެނެސް ބަހައްޓާފަ މިހުރީ ކައެމެންގެ ޕްލޭނަކަށް ކަން ކުރާކަށް ނޫންތަ" ތަންފުކެއް ދޫނުކޮށް އަހަރެން ބުނެލީމެވެ. އެއާއެކު އަނެއްކާވެސް އެޖާއި ދެން ހުރި މީހާ ޖަހާލީ ހިނި ގަނޑެކެވެ.\n"އިފްޝޮޓް، ކައެ މިހާރު އަންހެން ކުދިންނަށްވެސް ގޭންގު ކަންކަން ކިޔައިދެނީތަ؟" އަހަރެންނަށް ނަން ނޭނގޭ މީހާ ބުނެލިއެވެ.\n"ރިފްއަކީ މިހާރު ގޭންގުގެ ބައެކޭ.." ރައްދު ދިނީ ހިމްޔާނެވެ.\n"ކިހާ މަޖާ.. މިހިރަ މަންޖެ. މީނައަށް ކީތް ވާނީ؟ އަންހެން ކުދިން މިކަމަށް ވައްދަން ވެއްޖިއްޔާ އެއް ކަމެއްވެސް ނުވެފަ އޮންނާނީ.." އެޖް ބުނެލި ޖުމުލައިން އަހަރެން ލާނެތް ހިނިތުންވުމެއް ދިނީމެވެ. އަހަރެންމީ ކިހާ ވަރެއްގެ ކާކުކަން، މިމީހުނަށް އަދި ނޭނގެނީއެވެ. އެކަމަކު ދަސްކޮށްދޭނަމެވެ.\nކުރިއަށް ފިޔަވަޅެއް އަޅާލީ ސީދާ އެޖާއި ދިމާއަށެވެ. ގޮސް މަޑުކޮށްލީ ޖެހޭ ނުޖެހޭހާ ގާތުގައެވެ. އެޖް ކޮންމެވެސް ވަރަކަށް ބިރުވެސް ގަތް ކަންނޭނގެއެވެ. ސިންގާއެއް ޝިކާރަކުރަން އޮތް ޖަނަވާރާ ދިމާއަށް ދާހެން ދިޔުމުން ވާނިވެސް އެހެންނޫންހެވެ.\n"ޑޯންޓް އަންޑަރ އެސްޓިމޭޓް ވިމިން." އަހަރެން ބުނެލީ ވަރަށް ވެލާފައެވެ. އަނގައިގައި އޮތް ސިނގިރެޓު ނަގާ އެޖުގެ ކަރު ކައިރީ އަލިފާންކޮޅު ޖައްސާލީމެވެ. ތަދު ވާނެކަންވެސް އެނގެއެވެ. އެނބުރި ކުރިން ހުރި ތަނަށް އައީ، އެޖް ބޯން ހުރި ސިނގިރެޓު ހިފައިގެން، އެ އަނގަޔަށް ޖަހައިގެނެވެ. ކޮއްކޮއާއެކު ހަޔާތް މަރުވި ފަދައިން ލަދުވެސް ވަޔަށް އަރައިގެން ދިޔައީއެވެ.\nއިފްޝޮޓް ރާވާފައިވާ ގޮތް އަޑު އެހުމަށްފަހު، އެރޭ ނިދަން ޖެހުނީ، ސޯފާގަނޑެއްގައެވެ. އެވެސް ހަތަރު ފިރިހެނުން ނިދާ ކޮޓަރި ގަނޑެއްގައެވެ. ބިރުވެސް ގަތެވެ. އަންހެނަކަށްވީތީ ގަންނަންވެސް ވާނެތާއެވެ.\nތައްޔާރު ވެލައިގެން، ހެނދުނު ނިކުތީ އެޖާއި އެކުއެވެ. ޕްލޭން ރޭވި މޮޅު މީހާ ރާވާފާ އޮތް ގޮތެވެ. އެކަމާ ކުސްތަޅާލަ ތަޅާލާ އެޖު ހުއްޓެވެ.\nއަހަރެމެން ސައިކަލުގައި ގޮސް މަޑުކޮށްލީ އުޒެއިރު ގޭ ދޮށުގައެވެ. ހޯދިފައިވާ މައުލޫމާތުގެ އަލީގައި އުޒެއިރާއި އޭނަގެ އަންހެނުން، އިފާ އެވަގުތު ވާނީ އޮފީހަށް ގޮހެވެ. ދަރިފުޅުވާނީ، ބަލަން ގެންގުޅޭ ބިދޭސީ މީހާއާއެކު ސްކޫލަށް ގޮހެވެ. އަހަރެމެން ފާރަޔަށް ތިބީ އެ މީހާ އަންނަންދެނެވެ. ޓަރގެޓަކީ، ކުރިން ރުފިޔާ ނުދީ، ޑްރަގްތައް ހިފައިގެން ފިލި ކަމަށްޓަކައި އެމީހުން އަހަރެމެން ގޭންގު ނުހޯދާނެ ގޮތެއް ހެދުމަށެވެ.\n"ކައެ މިތާ އިނދޭ.." ބިދޭސީ މީހާއެތެރެއަށް ވަނުމާއި އެކު، އެޖް ދަމުން އަހަރެންނަށް އަމުރުކޮށްލިއެވެ. ނުވިސްނޭ މީހެކެވެ. އަހަރެންވެސް އައީ އެހީތެރި ވެދޭށޭވެ. ދެންވީ މިތާ ހުންނަން ހެއްޔެވެ؟\nއެހެން ހުރުމަށް ފަހު، ޖީބުން، އަހަރެން ނެގީ، އަކިރިކޮޅެކެވެ. އެއީ އަހަރެންގެ އަމިއްލަ ރޭވުމަކަށް ގެނައި އެއްޗެކެވެ. މީހަކު ބަލަން ނެތްކަން ޔަގީންކޮށްފައި، ނެގި ސާޅަނގައިން، އެ ގާ އެއްލީ، ދޮރު މަތީ އިން ކެމެރާއަށް އަމާޒުކޮށެވެ. ޖެހުމާއި އެކު އެ ތެޅުނެވެ. ދެވަނަ ގާކޮޅުވެސް އެއްލީމެވެ. ވަންނަން ހިނގައިގަތީ، އިތުރު ކެމެރާއެއް ނެތްކަމާއި، ކެމެރާގަނޑު ހަލާކުވިކަން ޔަގީންކޮށްފައެވެ. އަދި ނެގި ގަދަ ރަތް ލިޕްސިޓިކުން ތުންފަތް ފަވާލަމުންނެވެ.\nސިޑިން އެރިއިރު އެޖާއި ބިދޭސީ މީހާ ދޮރު ދެފަރާތުން ބަހުގެ ހަމަލާތަކެއް ރައްދުކުރަމުން ދިޔައެވެ. އެޖު ހުރިގޮތް ފެނިފައިވެސް، ވައްދަން އޭނާ ދެކޮޅުހެދީއެވެ. އެހިސާބަށް ފޯރުމާއި އެކު، ދެއަތުން ދެ ކެމެރާއަށް ހޫރާލީ، އަރައިގެން ހުރި ފުންނާބު އުސްފައިވާނެވެ. ޓްރެއިނިން އިން ލިބިފައި ހުރި ތަޖުރިބާއާއެކު، އެއް ޝޮޓުން ދެ ކެމެރާވެސް ހަލާކުކޮށްލެވުނެވެ. ނަމަވެސް، ބޫޓުގެ އެއް ކިބަ ތަތްލިގޮތަށް ނުއެއް ވެއްޓުނެވެ. އަޅާ ނުލާ އަހަރެން ދިޔައީ ދޮރު ކައިރިއަށެވެ. އެޖު ފާޑަކަށް އަނގަޗޭ ކޮށްގެން ބަލަން ހުއްޓެވެ.\n"އޭތް އިފާ! ދޮރު ހުޅުވަބަލަ. ދޮރު!. މިދެން ކޮންކަމެއް؟" އަހަރެން ކުޅެން މި ރާވާލީ ވަރުގަދަ ޑްރާމާ ސިލްސިލާއެކެވެ.\n"މެޑަމް ގޭގަ ނޫޅެނީ.. ލަކްޝްމީ ހުންނަނީ." ދޮރު އަނެއް ފަރާތުން ގޮވާލި އަޑު އިވުނެވެ.\n"ދެރަ ކަމެއްނު. އިފާ ކޮއްކޮ ހުންނަނީ.. މަގޭ އިފާ ކޮއްކޮ ހުންނަނީ.. ގެއަށް ނުވައްދަނީ، ކައެ ވަޒީފާއިން ކަނޑާލަނީ.." އަހަރެން އަނެއްކާވެސް ގޮވާލީމެވެ. އެޖު ވާނުވާވެފަ ހުއްޓެވެ.\nއެބުނާ ލަކްޝްމީއެއް ދޮރު ހުޅުވާލިއެވެ. އަހަރެން ހިތްހެޔޮ ފާޑު ހިނިތުންވުމެއް ދިނީމެވެ. ލަކްޝްމީ އަހަރެން ބުނިބަސް ޤަބޫލުކޮށް އެތެރެއަށް ވައްދަން އެއްބަސްވިއެވެ.\n"ބުޅިބޯ ވައްތަރު، ގޮޅިޖެހި ގަމީސް ކަރުގޮތް އަޅުވާ ވައްތަރު، ޕާޓޭ ވައްތަރު ނުވައްދަނީ. މެޑަމް ރުޅިއަންނަނީ.." އެޖު ވައްދަން ލަކްޝްމީ ދެކޮޅުހެދިއެވެ. އިފާ ރަނގަޅަށްވެސް ގެއަށް ވައްދާނެ މީހުނާ ނުވައްދާނެ މީހުން ކިޔައިދީފައި ހުރީއެވެ.\n"އަޅެ އިފާ ކައެ ގެންގުޅެނީ. ޤަބޫލެއްވެސް ނުކުރެވޭ.. މީނަ މައެ ބޯއި ފްރެންޑް ހުންނަނީ. ބޯއި ފްރެންޑް. މީނަ ބަހައްޓާފަ ކިހިނެއް ވަންނަނީ؟" އަހަރެން ބުނެލި ޖުމުލައިން، ލިބުނު ކުއްލި ހައިރާންކަމުން އެޖަށް ފެށުނީ ހޭށެވެ. އެކަން ފޮރުވަން ކެއްސަނީ ކަމަށް ހަދާލިއެވެ.\n"އޮހް.. ބޭބް ކެއްސަނީތަ؟ އަޅެ. އޭތް، މިތަނުން ނުބައިވަސް ދުވާ ވައްތަރު ހުންނަނީ. ސާފު ކުރަން ޖެހެނީ.. އަވަސް ފެން ގެނޭ. ކައެ މައެ ބޭބް މަރާލަންތަ ބޭނުންވަނީތަ؟.." ދެންވެސް އަހަރެން ދިޔައީ ޑްރާމާއާއިގެން ކުރިއަށެވެ. ބިރުންވެސް، ލަކްޝްމީ އަހަރެމެން ވެއްދީއެވެ. ބޯނެތް މަންޖެއެކެވެ. ފެންބަލައި ދިޔުމުން، އަހަރެމެންވެސް ވަދެގެން ދިޔައީ، އޭނަގެ ފަހަތުންނެވެ.\n"ކައެ ގަދަ އެނގޭ.." ވައި އަޑަކުން ކަންފަތް ދޮށުގައ އެޖް ބުނެލިއެވެ. ދެން އޮތް ބައި މަށަށޭ ބުނާ ފަދަ ގޮތަކަށްވެސް މެއެވެ.\n"އޭތް މިއޮތީ ރުފިޔާ. އަހަރެމެން ޔައިން ބޭނުމޭ. ކައެ ގެނެސްދޭނަމެއްނު. ބައިވަރު ރުފިޔާދޭނަން.." އެޖު ގޮސް ޑީލް ހުށައަޅާލިއެވެ. ވަރަށްވުރެ މޮޔައީއެވެ. ދުނިޔޭގައި އުޅޭ އެ އަންހެނާއަށްވެސް ވާގޮތް ކޮންމެވެސް ވަރަކަށް ފަހުމްވާނެ ނޫންހެވެ.\nThankolheh avahah vaahaka laaba plxxxx\nMi part thankolheh kuruhen heevey\nވަރަށްރިތި ވާހަކަ ތަންކޮޅެއް އަވަހަށް ގެނެސްބަލަ\nBaeh part thakah vefa huri gothun genesdhheyn dhati thakakaa kurimathivy.. Ithurahevaahaka continue kuraakah gastheh nukuran. Sorry ??\nThanks all readers for the support. Insha Allah, mi vaahakaige6vana episode sundayga kiyaalan libeyne\nVrh reethi mi vaahaka


Hiyaanaathu faisaa raees Solih libunukan faahagaeh nuvey: Commission\nހިޔާނާތުގެ ފައިސާ ރައީސް ސޯލިހަށް ލިބުނުކަން ފާހަގައެއްނުވޭ\nރައީސް ސޯލިހު މީގެ ކުރިން އެސެޓް ރިކަވަރީ ކޮމިޝަންގެ މެންބަރުންނާ ބައްދަލުކުރައްވަނީ. -- ފައިލް ފޮޓޯ\nރާއްޖޭގެ ތާރީހުގައި ހިންގި އެންމެ ބޮޑު ހިޔާނާތުގެ އެއްވެސް ފައިސާއެއް ރައީސް އިބްރާހިމް މުހައްމަދު ސޯލިހަށް ލިބިވަޑައިގެންނެވިކަމެއް މިހާތަނަށް ފާހަގަކުރެވިފައިނުވާކަމަށް އެމަނިކުފާނު އެކުލަވާލައްވާފައިވާ ރިޔާސީ ކޮމިޝަނުން މިއަދު ބުނެފި އެވެ.\nއެމްއެމްޕީއާރުސީ މެދުވެރިކޮށް ހިންގި ކޮރަޕްޝަނުގެ ފައިސާގެ ތެރެއިން ކުރީގެ ނައިބު ރައީސް އަހުމަދު އަދީބު ރިޝްވަތުގެ ގޮތުގައި ރައީސް ސޯލިހަށް 37 މިލިއަން ރުފިޔާ ދެއްވިކަމަށް ބައެއް މީޑިއާތަކުގައި މިދިއަ އަހަރުގެ ތެރޭގައި ވަނީ ރިޕޯޓް ކޮށްފަ އެވެ. އެ ތުހުމަތު އިދިކޮޅު ޕީޕީއެމުންވެސް ކުރި އެވެ.\nނަމަވެސް، ރައީސް އޮފީހުން ވަނީ ތަކުރާރުކޮށް އެ ތުހުމަތުތައް ދޮގުކޮށްފަ އެވެ. އަދި ރައީސް ސޯލިހާ ގުޅޭ ކޮރަޕްޝަންގެ އެއްވެސް މައްސަލައެއް ބަލަމުންނުދާކަމަށް އެންޓި ކޮރަޕްޝަން ކޮމިޝަން (އޭސީސީ)އިން ވެސް މިދިއަ އަހަރު ވަނީ ބުނެފަ އެވެ.\nއެސެޓްސް ރިކަވަރީ ކޮމިޝަނުން މިއަދު ބޭއްވި ނޫސްވެރިންގެ ބައްދަލުވުމުގައި، އެކަމާ ގުޅުވައިގެން ނޫސްވެރިއަކު ކުރި ސުވާލަކަށް ޖަވާބު ދެއްވަމުން އެ ކޮމިޝަނުގެ ރައީސް އަހުމަދު އަސްއަދު ވިދާޅުވީ ރައީސް ސޯލިހާ ގުޅިގެން އެފަދަ އެއްވެސްކަމެއް މިހާތަނަށް ތަހުގީގަށް ފާހަގަކުރެވިފައިނުވާ ކަމަށެވެ.\n"މިދެންނެވީ، [ހިޔާނާތުގެ] ފައިސާ ދައުރުވި ގޮތާއި، އަދި އެއްވެސް ފަރާތެއް ހެކި ބަހުންވެސް، އެފަދަ ފައިސާއެއް ރައީސް ސޯލިހަށް ލިބިވަޑައިގެންނެވިކަމުގެ އެއްވެސް އިޝާރާތެއްވެސް ލިބިފައެއްނުވޭ،" އަސްއަދު ވިދާޅުވި އެވެ.\nކުރީގެ ނައިބު ރައީސް އަހުމަދު އަދީބު ރައީސް އިބްރާހިމް މުހައްމަދު ސޯލިހު ކޮމިޝަން އޮން ސްޓޭޓް އެސެޓް ރިކަވަރީ + ހިޔާނާތް


Nasheed Ithuru Faruvaa Ah UK Ah Vadaigahnavanee - Vaguthu\nނަޝީދު އިތުރު ފަރުވާއަށް އިނގިރޭސިވިލާތަށް ވަޑައިގަންނަވަނީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަދި އިތުރު ފަރުވާ ހޯއްދަވަން އިނގިރޭސިވިލާތަށް ވަޑައިގަންނަވަން ހަމަޖެހިފައިވާ ކަމަށް އާއިލާއިން ބުނެފި އެވެ.\nމެއި މަހުގެ 06 ވަނަ ދުވަހުގެ ރޭ ނަޝީދު އަވަހާރަކޮށްލަން ދިން ހަމަލާ ގައި އެމަނިކުފާނަށް ލިބިވަޑައިގެންނެވި ޒަހަމްތަކަށް މިހާރު ފަރުވާ ހޯއްދަވަމުން ގެންދަވަނީ ޖަރުމަންވިލާތުގައެވެ. ދުނިޔޭގެ އެންމެ ކުރިއަރާފައިވާ ސިއްހީ ހިދުމަތް ލިބޭ ގައުމު ކަމަށްވާ ޖަރުމަންވިލާތުގައި ނަޝީދު ފަރުވާ ހޯއްދަވަމުން ގެންދަވަނީ މެއި މަހުގެ 13 ވަނަ ދުވަހުން ފެށިގެންނެވެ. ޖަރުމަންވިލާތުގައި އެމަނިކުފާނުގެ ބައެއް އޮޕަރޭޝަންތައް ކުރައްވާފައި ވެއެވެ. އަދި އަންނަ ނޮވެމްބަރ މަހު ވެސް އިތުރު އޮޕަރޭޝަނެއް ކުރަން ހަމަޖެހިފައިވާ ކަމަށް ނަޝީދު ވަނީ ވިދާޅުވެފައެވެ.\nނަޝީދުގެ ފަރުވާ އަދި ނުނިމުނު ނަމަވެސް މިހާރު އެމަނިކުފާނު ވަނީ ރަސްމީ މަސައްކަތްޕުޅު ފައްޓަވާފައެވެ. މިދިޔަ ހުކުރު ދުވަހު ޖަރުމަނުގެ ގާނޫނު ހަދާ މަޖިލީހުގެ ތިރިގޭގެ ރައީސް ވުއަލްފްގަންގް ޝުއައިބުލައާ އެމަނިކުފާނު ރަސްމީކޮށް ބައްދަލުކުރެއްވިއެވެ. އެއީ ހަމަލާއަށް ފަހު ނަޝީދު ބައިވެރިވެ ވަޑައިގެންނެވި ފުރަތަމަ ރަސްމީ ބައްދަލުވުމެވެ.\nމިމަހުގެ 06 ވަނަ ދުވަހުގެ ރޭ ނަޝީދު ވަނީ އާއްމުންނަށް ސުވާލު ކުރެވޭ ގޮތައް މަޖިލީހުން އިންތިޒާމް ކުރާ ޓީވީ ޕްރޮގްރާމެއްގައި ބައިވެރިވާން ނިންމަވާފައެވެ.\nނަޝީދުގެ ހާލުކޮޅު ރަނގަޅުވަމުން އައި ނަމަވެސް އެމަނިކުފާނު އެނބުރި ރާއްޖެ ވަޑައިގަންނަވާނެ ދުވަހެއް އަދި ނޭނގެއެވެ.\nނަޝީދަށް ދިން ހަމަލާ އާއި ގުޅުން ހުރި އަށް މީހަކު މިހާރު ފުލުހުންގެ ބެލުމުގެ ދަށުގައި އެބަތިއްބެވެ. އޭގެ ތެރެއިން ފަސް މީހެއްގެ ވަނަވަރު ފުލުހުން ވަނީ ހާމަކޮށްފައެވެ.\nނަޝީދަށް ދިން ހަމަލާ އާއި ގުޅިގެން ހަތަރު މީހެއްގެ މައްޗަށް ދައުވާ ކުރުމަށް މިހާރު އެންމެ ފަހުގެ ތައްޔާރީތައް ވަމުން އަންނަ ކަމަށް ފުލުހުން ވަނީ އެމްޑީޕީ އަށް މައުލޫމާތު ދީފައެވެ.\nޖުލައި 2, 2021 11:52\nތީ ނަޝީދުގެ ފުޓޯއެއް ނޫނޭ.\nޖުލައި 2, 2021 11:53\nއަހަންނައްކީ އޭނަ ކޮންމެތާކައް ގެންދިޔަޔަސް.\nނަޝީދުގެ ސަބަބުން މިގައުމައްވާ 1 ފައިދާއެއްނަމެސް ނިކަން ބުނެލަބަލަ.\nޖުލައި 2, 2021 13:39\nއެތާކަށް ނުތޮރު އޭނާއަކަށް ހިތްހަމަޖެހުމެއް ނުލިބޭނެ\nޖުލައި 2, 2021 13:56\nތިއޮތީ ކަމެއްވެފަ. ދައުަތުގެ ޚަރަދުގަ ހެދުނު އެއްޗެއްހަދާތި. މޮޅު ކަމެއްވެފަ ތިއޮތީ. ތިކަމާހުރެ ދައުލަތް ފުނޑާލާތި. ބޭސް ފަރުވާއަށް ހުރިހާ ގައުމަކަށް ދަތުރުކުރާތި. ތީ ދައުލަތުގެ ޚަރަދުގަތޯ އަމިއްލަ ޚަރަދުގަތޯ ބަލަން އެބަޖެހޭ. ސަރުކާރުގެ މަޤާމެއްގަ ހުރި މީހެއްވީމަޗުއްޓީ ލިބެނީ ކިހިނަކުންތޯ. ޑޮކްޓަރުގެ ސިޓީތައް ފުނިފުންޏަށް ހޯދާފަތަ ހުންނަނީ. މިއީ އުފެދޭ ސުވާލުތައް އަދައިގެ ރައްޔިތަކަށް ތިފަދަ ކަންތަތަކެއް ދައުލަތުކުން ނުކުރޭ.\nޖުލައި 2, 2021 14:29\nއިނގިރޭސީންގެ ހޮހޮޅައިގައި ރާއްޖޭގެ މިނިވަންކަމައް އަރައިގަންނަން އަދި ވެރިކަން ގަޑުބަޑުކުރަން ރޭވުންރާވަން ސައްލާކުރުމުގެ ޕުރޮގުރާމު އަނެއްކާވެސް ފެށީހެން ހީވަނީ. ފަސާދަ ކުރަން ރާވާ ރޭވުންތައް މާތް ރަސްކަލާނގެ ކަލޭމެން ހީވެސް ނުކުރާގޮތްގޮތައް އިންޝާ ﷲ ނާކާމިޔާބު ކުރައްވާނެ.\nޖުލައި 2, 2021 15:58\nދެން ރާ އްޖެނަ އިސް ތިޔަ ތާގަ އި ހުރޭ އޭރުން މާރަގަނޅު ތިޔަބޭފުޅާ އަށް\nޖުލައި 2, 2021 16:10\nދައުލަތުގެ ހަޒާނާއޮތީ ތި ޚާއިނުގެ ދަތުރުތަކަށް ހުޅުވާލާފަ ކޮބާތަ މައްސަލައަކީ\nޖުލައި 2, 2021 16:14\nއިތުރު ފަރުވާ އަށް.! ދިވެހިން މީ ގުނބޯލުން ދޯ؟ ސަޅި\nޖުލައި 2, 2021 16:55\nމީނަގެ ކަމަކީ މުސާރަކާލަ އިގެން އެ އްގަ އުމުން އަނެ އްގަ އުމަ އް ދަތުރުކުރުން.\nޖުލައި 2, 2021 17:13\nއެންމެ ފަހުފަރުވާ އަކީ ގޮނޑިދު އްވުން.\nޖުލައި 2, 2021 17:24\nތީ ފަރުވާ އެއ އް ނުނިމުނު ދޮ\nރަނގަޅު.ސަރުކާރުގެ ޚަރަދުގަ ހުރިހާކަމެއްވޭ ވިއްޔާ އެއްކޮށް ރަނގަޅުވެގެން ނޫނީ ނާންނާތި.އުޅޭނެހާ ދުވަހަކު އުޅެފަ އަންނާނީ ރަނގަޅުވެގެން.


Council thakah SG in hoadhan anekkaves iulaankoffi - vNews.mv\nކައުންސިލްތަކަށް އެސްޖީން ހޯދަން އަނެއްކާވެސް އިއުލާންކޮށްފި\nރިފާޢަތު Male' | 29 September 2021, 14:52\nކައުންސިލް އިދާރާތަކަށް ބޭނުންވާ ސެކްރެޓަރީ ޖެނެރަލުން ހޯދުމަށް އަނެއްކާވެސް އިއުލާންކޮށްފިއެވެ.\nސެކްރެޓަރީ ޖެނެރަލުން ހޯދަނީ ހަތްދިހަ ހަތަރު ރަށެއްގެ ކައުންސިލުތަކަށް ކަމަށް ސިވިލް ސާވިސް ކޮމިޝަނުން ނެރުނު އިއުލާނުގައިވެއެވެ.\nއެސްޖީން ހޯދުމަށް ކޮމިޝަނުން މީގެ ކުރިން އިއުލާން ކުރިނަމަވެސް ބައެއް ކައުންސިލްތަކަށް އަދިވެސް އެސްޖީން ކުރިމަތިލާފައި ނުވެއެވެ.\nއެ ކޮމިޝަނުން ބުނީ އެ މަގާމަށް އެސްޖީން އައްޔަން ކުރާނީ ފަސް އަހަރު ދުވަހުގެ މުއްދަތަކަށް ކަމަށެވެ.\nމީގެއިތުރުން ސިވިލް ސާވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ހިދުމަތް ލިބިގެންދާއިރު ދިވެހިރާއްޖޭގެ ޕެންޝަނާ ބެހޭ ގާނޫނުގެ ދަށުން ލިބިދެވޭ ޕެންޝަން ކޮންޓްރިބިއުޝަން ވެސް ލިބިގެން ދާނެއެވެ.\nއަދާކުރަންޖެހޭ މައިގަނޑު މަސްއޫލިއްޔަތަކީ ކައުންސިލް އިދާރާތަކުގެ އެންމެ އިސް އިދާރީ މުވައްޒަފުގެ ހައިސިއްޔަތުން އަދާކުރަންޖެހޭ ޒިންމާތައް އަދާކުރުމެވެ.\nޝަރުތުތަކުގެ ތެރޭގައި މެނޭޖްމަންޓާއި އެޑްމިނިސްޓްރޭޝަނާއި ގަވާނަންސް އަދި އާބަން ސްޓަޑީސް އާއި ސޯޝަލް ސައިންސް ނުވަތަ ކޮމިއުނިޓީ ޑިވެލޮޕްމަންޓްގެ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުން ދަށްވެގެން ލެވެލް ހަތެއްގެ ސަނަދެއް ހާސިލްކޮށްފައި ވާންޖެހެއެވެ.\nސަރުކާރުގައި، ނުވަތަ ޕަބްލިކް ނުވަތަ ޕްރައިވެޓް ސެކްޓަރުގައި، ނުވަތަ ގައުމީ ނުވަތަ ބައިނަލްއަގުވާމީ ޖަމިއްޔާ ނުވަތަ ޖަމާއަތެއްގައި މަދުވެގެން ތިން އަހަރުދުވަހު މަސައްކަތްކޮށް، ސެކްރެޓަރީ ޖެނެރަލްގެ މަގާމަށް ކަނޑައަޅާފައިވާ މަގާމުގެ މަސައްކަތާގުޅޭ ތަޖުރިބާ ލިބިފައިވާން ޖެހެއެވެ.\nސިޓީ ކައުންސިލްގެ ސެކްރެޓަރީ ޖެނެރަލްގެ މަޤާމުގެ މުސާރައަށް 20500 ރުފިޔާ އަދި އެގްޒެކެޓިވް އެލަވެންސްގެ ގޮތުގައި 15000 ރުފިޔާއާއެކު ޖުމްލަ 35500 ރުފިޔާ ލިބޭނެއެވެ.\nއަދި އަތޮޅު ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 12130 ރުފިޔާ އަދި އެގްޒެކެޓިވް އެލަވެންސްގެ ގޮތުގައި 8870 ރުފިޔާއާއެކު ޖުމްލަ 21000 ރުފިޔާ ލިބޭނެއެވެ.\nރަށު ކައުންސިލްގެ ސެކްރެޓަރީ ޖެނެރަލަށް މުސާރައަކީ 9300 ރުފިޔާ އަދި އެގްޒެކެޓިވް އެލަވެންސްގެ ގޮތުގައި ދޭ 6800 ރުފިޔާއާއެކު ޖުމްލަ 16100 ރުފިޔާއެވެ.


ސައުދީއަށް ރައްތަށް ވިއްކުމާ ދެކޮޅު ނިންމުމަށް މިސްރުގެ މަތީކޯޓުން...\nމިސްރުގެ ދެ ރަށެއް ސައުދީއަށް\nސައުދީއަށް ރައްތަށް ވިއްކުމާ ދެކޮޅު ނިންމުމަށް މިސްރުގެ މަތީކޯޓުން ވެސް ތާއީދުކޮށްފި\nކޯޓުގެ ނިންމުން އައިސްފައި މިވަނީ އެ އެއްބަސްވުމާ ގުޅޭގޮތުން ގާނޫނުހަދާ މަޖިލީހުގެ ވޯޓަކަށް ހުށަހަޅާފައިވަނިކޮށް\n17 ޖެނުއަރީ 2017 | އަންގާރަ 14:07\nހުކުމް އިއްވުމާއެކު ވަކީލުންނާއި އެކްޓިވިސްޓުންވަނީ އުފާފާޅުކޮށްފައި\nރެޑްސީގެ ދެ ރަށެއް ސައުދީ އަރަބިއްޔާއަށް ދިނުމަށް ނިންމާފައިވާ ނިންމުމަކީ ބާތިލް ނިންމުމެއްކަމަށް މިސްރުގެ ދަށުކޯޓަކުން ނިންމާފައިވާ ނިންމުމަށް އެގައުމުގެ އިދާރީކަންކަމުގައި ގޮތް ނިންމާ އެންމެ މަތީ ކޯޓުން ހޯމަ ދުވަހު ތާއީދުކޮށްފިއެވެ.\nސައުދީ އަރަބިއްޔާއަށް މިސްރުގެ ދެ ރަށެއް ވިއްކުމަށް އެގައުމުގެ ސަރުކާރުން ނިންމި ނިންމުމާ ދެކޮޅަށް އެގައުމުގައި މުޒާހަރާތައް ފަށާފައިވެއެވެ.\nރައީސް އަބްދުލް ފައްތާހުގެ ސަރުކާރުން ހެދި ބޯރޑާ ޑިމާކޭޝަން އެއްބަސްވުމަކީ ގާނޫނާޚިލާފް އެއްބަސްވުމެއްކަމަށް ދަށުކޯޓުން ނިންމާފައިވަނީ ޖޫންމަހުއެވެ.\nހައި އެޑްމިނިސްޓްރޭޓިވް ކޯޓުން ނިންމި ނިންމުމުގައި ބުނީ މިސްރުގެ ދެ ރަށް ކަމަށްވާ ޓިރާން އާއި ސަނަފީރް އަކީ މިސްރުގެ ސަރަހައްދުގައިވާ އެގައުމުގެ އިހްތިސާސްގައި ހިމެނޭތަނެއްކަމަށް އިއްތިފާގުން ނިންމި ކަމަށެވެ.\nފަނޑިޔާރު ހުކުމް އިއްވުމާއެކު ވަކީލުންނާއި އެކްޓިވިސްޓުންވަނީ "މިއީ މިސްރުގެ ރައްތަކެއް" ކަމަށްބުނެ އުފަލުން ހަޅޭއްލަވައިގެންފައެވެ.\nކޯޓުގެ ނިންމުން އައިސްފައި މިވަނީ އެ އެއްބަސްވުމާ ގުޅޭގޮތުން ގާނޫނުހަދާ މަޖިލީހުގެ ވޯޓަކަށް ހުށަހަޅާފައިވަނިކޮށެވެ.\nމި ނިންމުމަކީ މިސްރާއި ސައުދީއާ ދެމެދު އޮންނަ ގުޅުމަށް އިތުރަަށް ބުރޫއަރާފާނެ ކަމެކެވެ.\nމިސްރުގެ ފުރަތަމަ ޑިމޮކްރެޓިކް ރައީސްގެ ވެރިކަން 2013 ވަނަ އަހަރު ވައްޓާލުމަށްފަހު އޭރުގެ އަސްކަރިއްޠާގެ ވެރިޔާ އަދި މިހާރުގެ ރައީސް ސީސީގެ ސަރުކާރަށް މާލީގޮތުން އެންމެ ބޮޑު އެހީއެއްދޭ ގައުމަކީ ސައުދީ އަރަބިއްޔާއެވެ.


އެމްބިއުލަންސް 23:38ގައި ނާދޭ، އޭގައި ފަރުވާ ވެސް ނުފަށާ!\n5 ޖޫން 2021 - 12:53 1\nމިޝްކާ: އޭނާއަށް ފަރުވާ ލަސްވުމުގައި ބޮޑެތި އިހުމާލުތަކެއް ހުރި ކަން ރިޕޯޓުން އޮތީ ހާމަވެފައި.\nކޮވިޑަށް ޕޮޒިޓިވްވެ، ހާލު ގޯސްވުމުން ފަރުވާއަށް ހޮސްޕިޓަލަށް ގެންގޮސްދޭން އެދި އާދޭސްކޮށް، ފަރުވާ ލަސްވެފައި ވަނިކޮށް މަރުވި ފާތުމަތު މިޝްކާގެ މަރާ ގުޅޭ ގޮތުން ހެލްތު މިނިސްޓްރީން ހެދި ރިވިއުއަށް ފަހު ނެރުނު ރިޕޯޓުގައި ހުރި ބައެއް ވާހަކަތައް އާއިލާއިން ދޮގުކޮށްފި އެވެ.\nމިޝްކާ ކޮވިޑަށް ޕޮޒިޓިވްވި ދުވަހުން ފެށިގެން މަރުވި ވަގުތާ ހަމައަށް ކަން ހިނގާފައިވާ ގޮތް އެ ރިޕޯޓުގައި ހިމަނާފައި އެބައޮތެވެ. އޭގައި ފެންނަން އޮތް ގޮތުގައި، އާއިލާއިން އަމަލުކުރީ ކޮވިޑާ ގުޅިގެން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކަނޑައަޅާފައިވާ އުސޫލްތަކަށެވެ.\nދަރިފުޅުގެ ހާލަތު ގޯސްވެ ގޮތް ހުސްވެފައި ތިބެގެން ވެސް ފަރުވާ ފޯރުކޮށްދޭން އެދެމުން ދިޔައީ ދީފައިވާ އިރުޝާދުތަކާ އެއްގޮތަށެވެ. އެކަމަކު، ރިޕޯޓުން ފެންނަން އޮތީ މީހެއްގެ ފުރާނަ ގެއްލިދާ ފަދަ ސީރިއަސް ހާލަތެއް މެދުވެރިވެއްޖެ ކަން ތަކުރާރުކޮށް އަންގަމުން ދިޔައިރު ވެސް މާ ބޮޑު ކަމަކަށް ނުހެދުމެވެ. ކޯލް ސެންޓަރު ހިނގަމުން ދިޔައީ، ބަލީގައި ހާލު ބޮޑުވާ މީހުންނަށް އެންމެ އެކަށީގެންވާ ފަރުވާ އާއި އަޅާލުން ދެވޭނެ އިންތިޒާމެއްގެ ތެރެއިން ނޫން ކަމެވެ.\nއެކަންކަން ބަލައި، ޒިންމާކުރުވޭނެ ނިޒާމެއް ވެސް ގާއިމްވެފައި ނެތް ކަމެވެ.\nމިޝްކާގެ މަރާ ގުޅޭ ގޮތުން ނެރުނު ރިޕޯޓުގައިވާ ގޮތުން އެންމެ ބޮޑު އިހުމާލަކީ، އެމްބިއުލަންސް ފޮނުވުން ލަސްވުމުވެ. އިމަޖެންސީއެއްގެ ގޮތުގައި ރިޕޯޓްކުރެވުނު ހިސާބުން ވެސް އެމްބިއުލެންސް އެކްޓިވޭޓް ނުކުރެވި ދެ ގަޑިއިރާއި 26 މިނެޓް ހޭދަވި އެވެ. އޭރު އެމްބިއުލަންސަށް އާދޭސްކޮށްގެން ނުފޮނުވުމުން އެ އިންތިޒާމް ހަމަޖައްސައިދޭން އެދި ދަރުބާރުގެއަށް ވެސް އާއިލާގެ މީހަކު ދިޔަ އެވެ.\nހޮސްޕިޓަލަށް ގެންދިޔައިރު އެމްބިއުލެންސްގައި މިޝްކާއަށް ފަރުވާ ނުދޭ ކަމަށް އާއިލާ އިން ބުންޏެވެ.\nހެލްތުން ނެރުނު ރިޕޯޓުން އެނގޭ ގޮތުގައި ބައްޔަށް މިޝްކާ މެއި، 30 ގައި ޕޮޒިޓިވްކަން އެނގުމުން ޑޮކްޓަރަކަށް ދައްކަން އާއިލާ އިން އެދުނެވެ. ނަމަވެސް އެދުނު ގޮތަށް ކޮންސަލްޓޭޝަން ފޯރުކޮށްދީފައެއް ނުވެ އެވެ.\nއެޗްޕީއޭ އިން އަމަލުކުރާ އުސޫލް ހަމަޖައްސާފައި އޮންނަނީ ބަލީގައި ޕޮޒިޓިވްވާ 15 އަހަރުން ދަށުގެ ކުޑަކުދިންނަށް "ކެއާ ކްލަސްޓާ" އިން ގުޅައި ހާލު ބަލާ ގޮތަށެވެ. އެކަމަކު އެ ކްލަސްޓާ އިން ވެސް މިޝްކާގެ މައިންބަފައިންނަށް ގުޅައި ހާލު ބަލައިފައެއް ނުވެ އެވެ.\n"އެޓެންޑަޑް" ޖަހައި ނިންމާލުން؛ ސީރިއަސް މައްސަލައެއް\nމިޝްކާގެ ހާލު ސީރިއަސްވެގެން ހޯމަ ދުވަހު 14:20ގައި ކޯލް ސެންޓަރަށް އާއިލާ އިން އެންގި އެވެ. އޭގެ ފަހުން ހާލު ސީރިއަސްވާތީ އެކި ފަހަރު މަތިން ގުޅައި މިޝްކާ ކޮވިޑަށް ޕޮޒިޓިވް ކަމާއި ނޭވާލަން އުނދަގޫކަން ހިކިކޮށް ކެއްސާ ކަމަށާއި ހުން އަންނަތާ ހަ ދުވަަސް ވެފައިވާ ކަން ކިޔައިދިނެވެ. ހާއްސަ އެހީއަށް ބޭނުންވާ ކުއްޖެއް ކަމުން ތެރަޕީ ނަގާ ކަމަށް ވެސް ބުންޏެވެ.\nއެމްބިއުލަންސް ލަސްވެގެން 23:16-23:33 އާ ދެމެދު އިތުރު ފަަސް ފަހަރަށް ކޯލް ސެންޓަރަށް ބެލެނިވެރިޔާ ގުޅިކަން ރިޕޯޓުން ފެންނަން އެބައޮތެވެ. އެއް ކޯލުގައި، މިޝްކާގެ ނޭފަތުން ލޭ އަންނަ ކަމަށާއި ހޭނެތިފައިވާ ކަމަށް ވެސް ބުންޏެވެ.\nއެކަމަކު، މި އާދޭސްތައް ކޯލް ސެންޓަރުން ނެގީ ރިޕޯޓުގައި ފެންނަން އޮތް ގޮތުގައި ވަރަށް އާދައިގެ ކަމެއްގެ ގޮތުގަ އެވެ. މައުލޫމާތު ޝީޓުގައި "އެޓެންޑަޑް" ކަމަށް މެޑިކަލް ރެސްޕޯންސް ޓީމުން އަޅައި ނިންމާލީ އެވެ.\nއެ ރިޕޯޓުގައި ބުނެފައިވާ ގޮތުގައި މި ހާދިސާއާ ގުޅިގެން އިންތިޒާމްތަކަށް އަންނަނީ ބަދަލު ގެންނަމުންނެވެ. އިމަޖެންސީ ކޯލްތަކަށް ކްލަސްޓާތަކުން ފިޔަވަޅު އަޅަމުން އާދޭތޯ ވެސް ބަލަމުން އަންނަ ކަމަށް ބުންޏެވެ.\nއާއިލާގެ ކަންބޮޑުވުމަކީ ކަމާގުޅޭ އިދާރާތަކުން، ކަން ހިނގި ގޮތް ހަގީގަތާ ހިލާފަށް ކިޔައިދިނުމެވެ.


"ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ "ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ\n"ބޫލް ބުލައްޔާ-2"ގެ ޝޫޓިންގ އޯގަސްޓްމަހު އަލުން ފަށަނީ\n"ބޫލް ބުލައްޔާ-2"ގެ ލީޑް ރޯލުން ފެނިގެންދާ ކާރްތިކްއާއި ކިއާރާ--\nބޮލީވުޑްގެ ކުރިއަރަމުން އަންނަ2ތަރިންކަމަށްވާ ކާރްތިކް އާރިޔާން އާއި ކިއާރާ އަދުވާނީ ލީޑް ރޯލުން ފެނިގެންދާ "ބޫލް ބުލައްޔާ-2"ގެ ޝޫޓިންގ އޯގަސްޓްމަހު ފެށުމަށް ތައްޔާރުވެއްޖެއެވެ.\n"ބޫލް ބުލައްޔާ-2" އަކީ 2007 ވަނަ އަހަރު ރިލީޒްކުރި ކޮމެޑީ ހޮރޯރ ފިލްމް "ބޫލް ބުލައްޔާ"ގެ ސްޓޭންޑްއެލޯން ސީކުއަލެކެވެ. އަނީސް ބަޒްމީ ޑައިރެކްޓްކުރާ މި ފިލްމުގެ ޕްލޮޓާގުޅޭގޮތުން މާގިނަ މަޢުލޫމާތުތަކެއް މިހާތަނަށް ލިބިފައިނުވިނަމަވެސް، ބެލެވޭގޮތުގައި މި ފިލްމަކީވެސް ކުރީގެ ފިލްމެކޭ އެއްފަދައިން ހެއްވާ މަޖާ ކަންތައްތަކަކާއި، ބިރުވެރި ކަންތައްތަކެއްވެެސް ހިމެނިގެންދާނެ ފިލްމެކެވެ.\nއިންޑިއާގެ ލަކްނޫ ސިޓީގައި މި ފިލްމުގެ ޝޫޓިންގ ފަށާފައިވަނީ މިއަހަރުގެ ކުރީކޮޅެވެ. ފިލްމުގެ މަންޒަރުތައް ނެގުމަށް ޕްރޮޑަކްޝަން ޓީމޫން ލަކްނޫ ސިޓީގައި ވަނީ ބޮޑު ސެޓެއްވެސް ތައްޔާރުކޮށްފައެވެ. ނަަމަވެސް ކޯވިޑް-19ގެ ސަބަބުން އިންޑިއާގައި ފުރަބަންދު އިޢުލާންކުރުމާގުޅިގެން ޝޫޓިންގެ މަސައްކަތްތައް މެދުކަނޑާލުމަށްފަހު ފިލްމުގެ ކާސްޓުންނާއި ކްރޫއިން ވަނީ އެމީހުންގެ އަމިއްލަ ގެއަށް ފޮނުވާލާފައެވެ.\nގާތްގަނޑަކަށް4މަހުގެ މެދުކެނޑުމަކަށްފަހު ފިލްމުގެ ޝޫޓިންގ އަލުން ފެށުމަށް ޕްރޮޑަކްޝަން ޓީމުން މިހާރު ތައްޔާރުވަމުންދާއިރު، ފިލްމުގެ ޑައިރެކްޓަރ އަނީސް ބަޒްމީ ބުނެފައިވަނީ ޝޫޓިންގެ ކަންކަން ކުރާނީ ފިލްމުގެ ކާސްޓުންނާއި ކްރޫއިންގެ ސިއްހީ ރައްކާތެރިކަން ކަށަވަރުކުރުމަށްޓަކާ އަޅަންޖެހޭ ފިޔަވަޅުތައް އަޅައިގެންކަމަށެވެ. އަދި ފިލްމުގެ ސެޓަށް ބޮޑު ހަރަދެއްވެސް ކޮށްފައިވާކަން ފާހަގަކޮށް، ކުރިން ނަގާފައިވާ މަންޒަރުތަކާއި ކޮންޓިނިއުނިޓީ ދިމާކުރެވޭނީވެސް ހަމަ އެ ސެޓުގައި މަންޒަރުތައް ނަގައިގެންކަމަށްވާތީ، ސެޓު އެހެންތާކަށް ބަދަލުކުރުމުގެ ވިސްނުމެއްނެތްކަމަށް އޭނާ ބުނެފައިވެއެވެ. ޕްރޮޑަކްޝަން ޓީމުން މިހާރު އިންތިޒާރުކުރަމުންދަނީ އުއްތަރު ޕްރަދޭޝްގެ ސަރުކާރުން ޝޫޓިންގ ފެށުމަށް ހުއްދަދޭނެ ދުވަހަކަށެވެ. އަދި އެ ހުއްދަ ލިބުނުހާ އަވަހަކަށް އޯގަސްޓްމަހުގެ ތެރޭގައި ފިލްމް ޝޫޓްކުރުމުގެ މަސައްކަތައް ފެށިގެންދާނެކަމަަށް އަނީސް ބުނެފައިވެއެވެ.\nމި ފިލްމުގެ ލީޑް ރޯލުން ކާރްތިކް އާއި ކިއާރާ ފެނިގެންދާއިރު، ފިލްމުގެ މުހިއްމު ރޯލަކުން މަޝްހޫރު ބަތަލާ ތާބޫވެސް ފެނިގެންދާނެއެވެ. އަދި ދެވަނަ ބައިން އަކްޝޭގެ ހާއްސަ ފެނިލުމެއް ފެނުން އެކަށީގެންވާކަމަށްވެސް މީގެ ކުރިން އަޑުފެތުރިފައިވެއެވެ. މި ފިލްމުގެ ނުނެގި ހުރި މަންޒަރުތައް ނެގުމަށް ގާތްގަނޑަކަށް 35 ދުވަސް ހޭދަވާނެކަމަށް ބެލެވެއެވެ. މި އަހަރުގެ ޖުލައިމަހު ކުރިން ރިލީޒްކުރާގޮތަށް ހަމަޖެހުނު މި ފިލްމުގެ ޕްރޮޑަކްޝަން މަސައްކަތްތައް މެދުކެނޑިފައިވާތީ، މި ފިލްމް އެންމެ އަވަހަށްވެސް ސިނަމާތަކަށް އަންނާނެކަމަށް ލަފާކުރެވެނީ މިއަހަރުގެ އޮކްޓޯބަރުމަހުގެ ތެރޭގައެވެ.


Loabivaa Meehun Gina Kamun Innaane Meehun Hoadhan Lucky Draw Eh - Vaguthu\nއިންޑިއާގެ އުއްތަރް ޕްރަދޭޝްގެ އަމްބެޑްކަރްނަގަރް ގައި މި ވަނީ ތަފާތު ލަކީ ޑްރޯއެއް ކުރިއަށް ގެންގޮސްފައެވެ. މިއީ މީގެ ކުރިން ބާއްވާ ވައްތަރުތަކުގެ ލަކީ ޑްރޯއެއް ނޫނެވެ. މި ލަކީޑްރޯއަކީ ޒުވާން އަންހެނަކު ހަތަރު މީހުންނާއި ލޯބީގެ ގޮތުން ގުޅިގެން އުޅެ އެތަނުން އޭނާ އިންނާނެ މީހަކު ހޯދަން ކުރިއަށްގެންދިޔަ ލަކީ ޑްރޯއެކެވެ.\nޕަންޗަޔަޓް މެންބަރުން ވަނީ މިފަދަ ގޮތަކަށް އެ އިވެންޓް ކުރިއަށްގެންދަން ނިންމާފައެވެ.\nމި އަންހެން މީހާ ވަނީ އޭނާގެ ލޯބިވެރިންނާއެކު ފުރަތަމަ ފިލާފައެވެ. މިކަން ފުލުހުންގެ ސަމާލުކަމަށް ގެނެސްފައި ވަނީ އަންހެން މީހާގެ އާއިލާގެ ފަރާތުންނެވެ. އަންހެން މީހާގެ އާއިލާއަށް އޭނާ ހުރީ ކޮންތަނެއްގައިކަން އެނގުމުން އެ ހަތަރު ފިރިހެނުންނާއި ދެކޮޅަށް މައްސަލަ ހުށަހަޅަން ނިންމިއެވެ. އެހެން ނަމަވެސް އެ އާއިލާއިން އެކަން އެެގޮތަށް ކުރިއަށްގެންދަން އަވަށުގެ ވެރިން ބޭނުން ނުވިއެވެ.\nއެންމެ ފަހުން އަވަށުގެ ޕަންޗަޔަތް އިން އެކަމާއި ގުޅޭގޮތުން ބައްދަލު ވުމެއް ބޭއްވިއެވެ. އަދި އާއިލާއަށް ޕްރޮޕޯސަލެއް ހުށަހެޅި އެ ހަތަރު މީހުންގެ ތެރެއިން އެކަކާއި ކައިވެނި ކުރުމަށެވެ.\nރިޕޯޓްތައް ބުނާގޮތުގައި، އެ އަންހެން މީހާ ކައިރީގައި އޭނާ އިންނަން ބޭނުންވީ ކާކާ ކަން ސުވާލު ކުރިއެވެ. އެހެން ނަމަވެސް އޭގެ ތެރެއިން އޭނާ އެންމެ ލޯބިވަނީ ކާކުދެކެކަން އޭނާއަށް ވެސް ބުނެދޭކަށް ނޭންގުނެވެ. އެންމެ ފަހުން ޕަންޗަޔަތުން ދިން ހިޔާލަކީ ލަކީ ޑްރޯއެއް ކުރިއަށްގެންގޮސް އެ ލަކީޑްރޯއިން ހޮވޭ މީހަކާއި އޭނާ ކައިވެނި ކުރުމަށެވެ. އެކަމަށް އެންމެން އެއްބަސްވިއެވެ.\nއެ މަސައްކަތުގެ ތެރެއިން ރުނބެއެއްގެ ތެރެއަށް އެ ހަތަރު ފިރިހެނުންގެ ނަން ލިޔެފައި އެޅިއެވެ. އަދި އެ އަންހެން މީހާ އެ ގަޑުކޮޅު ތެރެއިން ގަޑުކޮޅެއް ނެގުމުން އޭނާ އިންނަންވީ މީހާ އެ އޮތީ ނެގިފައެވެ.\nމިހާރު އަންހެން މީހާ އާއި ގުރުއަތުން ހޮވުނު މީހާ ދަނީ ކައިވެންޏަށް ތައްޔާރުވަމުންނެވެ.


BREAKING: Mi Mahuge 30 In Feshigen India Fathuruverinnah Rahrashah Dheveyne - Vaguthu\nމި މަހުގެ 30 އިން ފެށިގެން އިންޑިއާ ފަތުރުވެރިންނަށް ރަށްތަކަށް ދެވޭނެ\nއިންޑިއާ ފަތުރުވެރިން ހިމެނޭ ގޮތަށް، ދެކުނު އޭޝިއާގެ ފަތުރުވެރިންނަށް ގެސްޓް ހައުސްތައް ހުޅުވާލަން ނިންމައިފިއެވެ.\nމިގޮތަށް އަމަލު ކުރަން ފަށަން ނިންމާފައި ވަނީ މި މަހުގެ 30 ވަނަ ދުވަހުން ފެށިގެންނެވެ.\nމިހާރު ކުރިއަށްގެންދާ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވި، ޖުލައި 15 ވަނަ ދުވަހުން ފެށިގެން ދެކުނު އޭޝިއާ ސަރަހައްދުގެ ފަތުރުވެރިން ރާއްޖޭގެ ރިސޯޓްތަކަށް ދަތުރު ކުރެވޭ ގޮތަށް ހުއްދަ ދޭން ނިންމާފައިވާ ކަމަށެވެ. އަދި ރިސޯޓްތަކުގައި ދާއިމީކޮށް ޓެސްޓު ކުރެވޭނެ އިންތިޒާމުތައް ހަމަޖައްސަން އަންގާނެ ކަމަށްވެސް މަބްރޫކް ވިދާޅުވިއެވެ.\nމަބްރޫކް ވިދާޅުވީ، ދެކުނު އޭޝިއާގެ ފަތުރުވެރިން 30 ޖުލައި އިން ފެށިގެން ދޭން ނިންމާފައިވާއިރު، އެޗްއީއޯސީން އާމާޒު ހިފާފައި ވަނީ ގެސްޓް ހައުސްތައް ހުންނަ ރަށްރަށުގައި މަދުވެގެން އާބާދީގެ 60% ވެކްސިން ޖެހުމަށް ކަމަށެވެ. އަދި ގެސްޓް ހައުސްތަކުގައި މަސައްކަތް ކުރާ މުަވައްޒަފުންގެ ތެރެއިން މަދުވެގެން 95% މުވައްޒަފުންނަކީ ވެކްސިން ޖަހާފައިވާ މުވައްޒަފުން ކަން ކަށަވަރު ކުރުމާއި، އަދި އާބާދީގެ 60 އަހަރުން މަތީގެ މީހުންގެ ތެރެއިން 90% މީހުންނަކީ ވެކްސިން ޖަހާފައިވާ މީހުންކަން އެޗްއީއޯސީން ކަށަވަރު ކުރާނެ ކަމަށް މަބްރޫކް ވިދާޅުވިއެވެ.\n"އެއީ ބަލި ފެތުރޭ މިންވަރު ދަށްކުރުން، ބަލިވާ ފަރާތްތަަށް ހޮސްޕިޓަލައިޒް ވުމުގެ ހިރާސް ކުޑަ ކުރުން". މަބްރޫކް ވިދާޅުވިއެވެ.\nރާއްޖެއަށް ދެކުނު އޭޝިއާ ފަތުރުވެރިން އައުން މަނާކޮށްފައި ވަނީ ދެކުނު އޭޝިއާ ސަރަހައްދުތަކުން އިންޑިއާ އާއި ސްރީލަންކާގައި ހަލުވިކަމާއެކު ފެތުރެން ފެށުމުންނެވެ.\nޖުލައި 7, 2021 15:04\nދުނިޔެއިން ކޮވިޑް ފިލީ ދެއްތޯ...؟؟🤔\nޖުލައި 7, 2021 20:52\nޖުލައި 7, 2021 21:33\nތިޔައީ އިންޑިއާ މީހުން މެދުއިރުމަތީގެ ވަޒީފާތަކަށް ދާން ، ދޭ ފުރުސަތު\nޖުލައި 7, 2021 23:04\n30 އަށްވެސް މަޑުކުރާނެކަމެއްނެތް.މިހާރުވެސް އަންނަންވީ.ދިވެހިރާއްޖެ އިންޑިޔާގެ އަޅުވެތިކަމުގެ ދަށަށް ގޮއްސި ދާކަށްނެތް.މިހާރުވެސް އިންޑިއާ މީހުންގެ ބާރުގަދަ.ހުރި ހިތާމައެއްގެ ބޮޑުކަމާއެވެ.\nޖުލައި 8, 2021 19:29\nރިސޯޓް ތަކުގަ ޓެސްޓް ކުރަން ސަރުކާރުން ހުއްދަ ނުދީ . ވަކި ބައެއްގެ މަސްލަހަތު އޮންނަ އަމިއްލަ ކުލިނިކް ތަކުން ޓެސްޓް ހަދަން އެޗްޕީއޭ އިން އެންގުމުން ކޮރަޕްޝަން ހުރިވަރު ހާމަވޭ. ވަކި ބައެކު މުއްސަނދި ކުރަންް ތިކުޅޭ ކުޅިގަނޑު ހުއްޓާލާ


މުވައްޒަފުން ތުނބުޅި ބެހެއްޓުމުގެ އުސޫލަކީ ވަކިވަކި ރިޒޯތްތަކުން ކުރިންވެސް ގެންގުޅޭ އުސޫލެއް – Mikal News\nޑަބްލިއު ރިޒޯޓް - ދިވެހިރާއްޖެ\nރާއްޖެގެ ޓްވަރިސްޓް ރިޒޯޓް މުވައްޒަފުން ތުނބުޅި ބެހެއްޓުމުގެ އުސޫލަކީ ވަކިވަކި ރިޒޯޓްތަކުން މާ ކުރީއްސުރެ ވެސް ގެންގުޅެމުން އަންނަ އުސޫލެއް ކަމަށް އެދާއިރާ ގިނަ ދުވަސްތަކެއް ވަންދެން މަސައްކަތްކަތް ކުރަމުން އަންނަ ބައެއް މުވައްޒަފު ހާމަކުރެއެވެ.\nއެގޮތުން ރިސޯޓް ދާއިރާގައި ގިނަ ދުވަސްތަކެއް ވަންދެން މަސައްކަތް ކޮށް އަދި ސިނީއާ މަގާމުތަކުގައި މަސައްކަތް ކޮށް އަދި މިހާރުވެސް ކުރަމުން އަންނަ އަހުމަދު ނަސީމު ހާމަކުރައްވާ ގޮތުގައި މީގެ 10، 12 ވަރަކަށް އަހަރު ކުރިން ވެސް ރާއްޖޭގެ ބައެއް ރިޒޯތްތަކުގައި ތުނބުޅި ބަހައްޓައިގެން މަސައްކަތް ކުރަމުން އަންނަ ކަމަށެވެ. މީގެ އިތުރުން ރިޒޯޓް ދާއިރާގައި މަސައްކަތް ކުރާ ބައެއް އެހެން މީހުންވެސް ވަނީ މިކަން ފާހަގަކޮށް މިކަލް ނޫހަށް މައުލޫމާތު ދީފައެވެ.\nއޮންލައިން ނޫހެއް ކަމަށްވާ “ފުވައްމުލައް ޓައިމްސް” ގައި އިއްޔެ ޝާއިކުރި އާޓިކަލްއެއްގައި ބުނެފައިވާ ގޮތުން ހޮޓެލް ޗެއިންއެއް ކަމަށްވާ “މެރިއެޓް”އިން ރާއްޖޭގައި ހިންގާ “ވެސްޓިން” ރިޒޯޓްގެ މުވައްޒަފުންނަށް ތުނބުޅި ބެހެއްޓުމަށް ދާދި ފަހުން ދިން ހުއްދައަކީ ރާއްޖޭގެ ރިޒޯޓްތަކުގައި މަސައްކަތް ކުރާ މުވައްޒަފުންނަށް އަލަށް ދެވުނު ހުއްދައެއް ކަމަށެވެ. ނަމަވެސް އެދާއިރާގެ ބައެއް މީހުންގެ ފާޑުކިޔުން އަމާޒުވެ، އެއީ “ދޮގު” ޚަބަރެއް ކަމަށާއި ދޮގު ޚަބަރު ނުފެތުރުމަށް ފޭސްބުކްގައި ލިޔެފައި ވެއެވެ.\n“ބުހުތާނި ފެން ނިޖެހޭ ވަރޮގެ ބޮޑޮ ދޮގެއް ހަދާފޭ މިއޯތީ އަފުންރަށި ނޫހަކުން. މީގެ ބާރަ އަހަރޮ ކުރިއެން މަ ވޭޑުން ރިސޯޓެކި ތިބިޅި ދިގި ކޯގެން ބޮލް ދިގި ކޯގެން ކަންފައްތެ މުދިލާގެން ވޭޑެވިއޭ. މައުލޫމާތު ލިބިގަތުމުގައި އެބަ އުޅޭ މައްސަލައެއް” ރިޒޯޓްގައި ފޭސްބުކުގައި ފުވައްމުލަކު\nރާއްޖޭގައި މެރިއެޓްއިން ހިންގަމުން އަންނަ ޑަބްލިޔު ރިޒޯޓްގެ މުވައްޒަފުންނަށް މީގެ އެތައް އަހަރެއް ކުރިން ތުނބުޅި ބެހެއްޓުމުގެ މިނިވަންކން ދީފައިވާ ކަމަށް ރިޒޯޓް ދާއިރާގައި މަސައްކަތް ކުރާ ދެ މީހަކު ހަމަކޮށްފައިވެއެވެ.\nޑަބްލިޔު ރިޒޯތަކީ 2006 ހިސާބުން ފެށިގެންވެސް ރާއްޖެގައި އެންމެ ފުރަތަމަ ބޮޑު އަދަދަކުން ސާވިސް ޗާޖެއް މުވައްޒަފުންނަށް ދޭން ފެއްޓި ރިޒޯޓްކަމަށް ގިނަބަޔަކު އެއްބަސްވެއެވެ. އެއިގެ ފަހުން ގިނަ ރިޒޯޓްތަކުން މުވައްޒަފުންނަށް ބޮޑު އަދަދުން ސާވިސް އެލަވަންސް ދޭތަން ފެނިގެން ދެއެވެ.


Sifainge veringe bodu conference ehgai Shamal | Mihaaru\nޚަބަރު / ޗީފް އޮފް ޑިފެންސް ފޯސް\nސިފައިންގެ ވެރިންގެ ބޮޑު ކޮންފަރެންސެއްގައި ޝަމާލް\nސިފައިންގެ ވެރިންނަށް ހާއްސަކޮށްގެން ބޭއްވި ކޮންފަރެންސްގައި ޝަމާލް (ކ-2) ގައުމެއްގެ ސިފައިންގެ ވެރިއަކާ ބައްދަލުކުރައްވަނީ-- ފޮޓޯ: އެމްއެންޑީއެފް\n28 އޯގަސްޓް 2019 - 16:19\nސިފައިންގެ ވެރިންގެ ބޮޑު ކޮންފަރެންސެއްގައި، ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް ބައިވެރިވެވަޑައިގެންފި އެވެ.\nއެމްއެންޑީއެފްގެ ވެބްސައިޓުގައި ބުނިގޮތުގައި މިދިޔަ ހޯމަ ދުވަހު ތައިލެންޑުގައި ފެށި "އިންޑޯ ޕެސިފިކް ޗީފްސް އޮފް ޑިފެންސް (ޗޮޑް) ކޮންފަރެންސް" ގައި 33 ގައުމެއްގެ ޗީފް އޮފް ޑިފެންސް މަގާމު ފުރުއްވާ ބޭފުޅުން ބައިވެރިވެވަޑައިގެންނެވި ކަމަށެވެ.\nސިފައިންގެ ވެރިންނަށް ހާއްސަކޮށްގެން ބޭއްވި ކޮންފަރެންސްގައި ބައިވެރިވެވަޑައިގެންނެވި ބޭފުޅުން-- ފޮޓޯ: އެމްއެންޑީއެފް\nކޮންފަރެންސްގެ ތެރެއިން ޝަމާލް ވަނީ މިިދިޔަ ހޯމަ ދުވަހު އޮސްޓްރޭލިއާގެ ޗީފް އޮފް ޑިފެންސް ފޯސް، ޖެނެރަލް އެންގަސް ކޭމްޕްބެލްއާ ބައްދަލުކުރައްވައިފަ އެވެ. ދެ ގައުމުގެ ދެމެދުގައި އޮތް އަސްކަރީ ގުޅުން އިތުރަށް ބަދަހިކުރުމާ ބެހޭގޮތުން ދެ ބޭފުޅުން މަޝްވަރާކުރެއްވި އެވެ.\nތައިލެންޑުގެ ދަތުރަށްފަހު "ދަ ކޮލޮމްބޯ ޑިފެންސް ސެމިނާ" ގައި ބައިވެރިވެވަޑައިގަތުމަށް އޭނާ މިއަދު ލަންކާއަށް ވަޑައިގަންނަވާނެ އެވެ. އަންނަ ހުކުރު ދުވަހާ ހަމައަށް ސެމިނާ އޮންނާނެ އެވެ.\nތައިލެންޑާއި ލަންކާގެ ދަތުރަށްފަހު ޝަމާލް ރާއްޖެ ވަޑައިގަންނަވާނީ އަންނަ ހޯނިހިރު ދުވަހެވެ.\nއެމްއެންޑީއެފް ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް\n5 ކޮމެންޓް, 10 ރިއެކްޝަންސް\nވަރަށް މައްޗަށް ނޭވާ ހިފަހައްޓާލާ، ބަނޑު ހިންދާލައިގެން ހުރިކަން އެނގޭ. އެކަމަކު، ޔުނިފޯމް ސްމާޓްކަމެއްނެތް.\nއަހަރުމެންގެ ޗީފް ސޯގެ އެއްވެސްް ސްމާޓްކަމެއްނެތްދޯ! އެހެންތާ ވާނީ މިޤައުމުގައި މިފަދަމަޤާމުތައްވެސް އެއީ ސިޔާސީ ވެފަ އޮންނައެއްޗެއްވީމަ. ކޮންމެހެން ފިޓްނަސް އަކައް ބެލުމެއް ނޯންނާނެވިއްޔަ ދޯ! ވެދާނެ އެބޭފުޅާ ވޭތުވެދިޔަ5އަހަރު މާފުށީގައި ގެސްޓްހައުސް ހިންގަވަން އުޅުއްވީމަ ވެފަހުރި ގޮތްކަމުގަވެސް. އެކަމު އެއީ އުޒުރެއްނޫންދޯ. އެޓްލީސްޓް މަޤާމުލިބުމުން އެބަޖެހޭދޯ ފިސާރި ކަޓް ކަޓް ފެންނަވަރައް މީހާ ޖައްސާލާ ޔުނީފޯމްގައި ސްމާޓް ވެލަން. ނޫންތަ އަޅެ!\nރާއްޖޭގެ ޑިފެންސްފޯހުން ކުރަންއޮތްކަމަކީ މަގުމަތީ ފެންހިންދުމާއި އަލިފާންނިއްވުމާއި ސަލްޓަންޕާކުހެދުން. މިއީ ހަނގުރާމަކުރަން އަފުގާނިސްތާނެއްނޫން. އެހެނެއްނޫން އެތާ އެތިބަ އިންޑިއާ ކޮރެއާމީހުން ތިބޭނީ ކަށިފުއްޕައިގެން، އެއީ ބޮލަށް އެޓަމްބޮމެއް ވައްޓާލާނެ އިރެއް ނޭނގޭނެ އެމީހުނަކަށް.\nވާއު... ހާދަ ބޮޑޭދޯ


Dho?! Baranin mi hadhaa ecchehi kihaa reethi\nބަރަނިން މި ހަދާ އެއްޗެހި ކިހާ ރީތި\nބަރަނި ބޭނުންކޮށްގެން އެއްޗެހި ވިޔުމާ ރޮދިން ޑިޒައިންކުރުމަކީ ސްކޫލު ދައުރުގެ ހަނދާނެކެވެ. ޓެކްނޮލޮޖީއާ އެކު އެ ކަންކަން ވަޅުޖެހުނީ އެވެ. އެކަމަކު މި ހުރީ އޭގެ ހުނަރުވެރިއެކެވެ. އުމުރުން 26 އަހަރުގެ ހައްވާ ޝަހުދާ (ޝަހޫ) އަކީ "ހޫޕް" އާޓިސްޓެކެވެ.\nމިއީ އެންބްރޮއިޑްރީ ނުވަތަ ބަރަނިން ކުރެހުންތައް ފަރުމާކޮށް ޑިޒައިން ކުރުމެވެ.\nޝަހޫ ސިފަ ކުރީ މިއީ ބުރަ ބޮޑު މަސައްކަތެއް ގޮތުގައި --\nޝަހޫ އޭނާގެ މި ކަވި މަސައްކަތުގެ ދުނިޔެ އަށް ނިކުމެގެން އުޅޭތާ އަދި މާ ދުވަހެއް ނުވެއެވެ. އެކަމަކު އަބަދުވެސް އެ ސިކުނޑީގައި އެނބުރެނީ ކްރާފްޓްސްއެވެ. އޭނާގެ ކުޑައިރުގެ ހަނދާންތައް ވެސް ގުޅިފައި އޮތީ އާޓަށެވެ. އެކި މީޑިއަމް ތަކުގެ އާޓެވެ. އޭރު ވެސް ޝަހޫ އަކީ އާއިލާ އެންމެންގެ "ކްރާފްޓީ ގާލް" އެވެ. ބޮޑެތި ފެމިލީ އޮކޭޝަންތަކުން ވެސް ޝަހޫގެ ހުނަރެއް ނުފެނި ނުދާނެއެވެ.\n"ކޮންމެވެސް ވަރަކަށް އާޓްގެ ތެރޭގަ އަބަދުވެސް އުޅުނީ. ކޮންމެވެސް ވަރަކަށް ޕާޓީ ސްޓަފްސް އެންޑް އޯލް ހަމަ ހަދަން. އެކަމަކު އާޓްގެ ތެރެއިން ޕޯޓްރެއިޓްސް ކުރެހުން ކަހަލަ ކަންތަކެއް ނުކުރަން. ހަމައެކަނި ކްރާފްޓީ ބަޔަށް ބޮޑަށް އިންޓްރެސްޓް އިންނަނީ"\nA very late post! Mother’s day special 💕 . . . . . . . . . . #dmcembroidery #dmcembroidery #embroiderydesign #dmcthreads #needlepunch #embroideries #embroideries\nA post shared by HoopArt.mv (@hoopembroidery.mv) on May 27, 2019 at 9:46am PDT\nކްރެއޭޓިވް އެކި އެއްޗެހި ހެދުމުގައި އަހަރުތަކެއް ހޭދަކުރި ފަހުން، ހޫޕް އާޓަށް ޝަހޫގެ ޝައުގު ގޮސް ހުއްޓުނީ ޕިންޓްރެސްޓުން ފެނުނު ރީތި އައިޑިޔާތަކަކުންނެވެ.\n"އެންބްރޮއިޑްރީ އަށް ވަދެވުނީ ޕިންޓްރެސްޓް މެދުވެރިކޮށް. އޭގަ ހުރި އެއްޗެހި ފެނިފަ ޝައުގު އުފެދިގެން އަލީ އެކްސްޕްރެސް އިން މިކަމަށް ބޭނުންވާ އެއްޗެހި އޯޑަރުކުރީ. އެއީ ފުރަތަމަ ފެށުނު ގޮތް. ދެން އޯޑަރުތައް ނަގަމުން މި ބިޒްނަސް ފުޅާކުރީ"\nއެކަމަކު އެންމެ ފުރަތަމަ ފެށިއިރު އެންބްރޮއިޑްރީއާ ބެހޭ މާ ގިނަ ކަންކަމެއް އޭނާއަކަށް ނޭނގެއެވެ. މިކަމަށް އޮތް ޝައުގުވެރިކަމާ އެކު ދެން މަސައްކަތް ފެށީ ޔޫޓިއުބް ޓިއުޓޯރިއަލްތައް ބަލައިގެން ދަސްކުރާށެވެ. ރަނގަޅަށް މިކަމުގެ ތެރެއަށް ވަދެ، ސިކުނޑި ހާނުވާލާށެވެ.\nޝަހޫ މި މަސައްކަތް ކުރަނީ ލިބޭ ހުސްވަގުތުގައި. ބައެއް އޯޑަރުތައް ނިންމާލަން ދެތިން ދުވަސް ނަގާ ކަމަށްބުނި --\nޝަހޫ ބުނީ އެންމެ އާދައިގެ އެންބްރޮއިޑްރީއެއް ހަދަން ވެސް އަށެއްކަ ގަޑިއިރު ހޭދަވާ ކަމަށެވެ. އަމުދުން ވަޒީފާއެއްގައި އުޅުމުން ދިރިއުޅުމަށް ވަގުތު ހުސްކޮށް، ލިބޭ ހުސްވަގުތުގައި ކުރަން ޖެހޭތީ، އިންތާ އިނދެގެން އެއްކޮށް ނިންމާލަން އުނދަގުލެވެ. އެކަމަކު ފުދޭ ވަރެއްގެ އާމްދަނީއެއް މިކަމުން އޭނާއަށް ލިބެއެވެ. އެހެންވެ، ވިސްނުންވެސް ހުރީ ވަޒީފާ ދޫކޮށް ހަމައެކަނި މިކަމަށް ހުސްވެ ހުރެ މިކަން ފުޅާ ކުރާށެވެ.\n"އަސްލު މިއީ ހަމަ ފުދޭ ވަރަކަށް ބުރަ މަސައްކަތެއް. އަނެއްހެން ބުނަންޏާ އަތުން ކުރާ މަސައްކަތަށްވެފައި ކޮންމެ ބަރަނި ފަށެއް ވަކި ކުލަޔަކުން ނަގައި، ޑިޒައިން ހަދައި، ކުރަހާ އަދި އޭތި ފޮތިގަނޑަށް ޓްރޭސްކޮށް ހަދަން ހަމަ ވަރަށް ވަގުތު ދޭ،" ޝަހޫގެ ބުރަ މަސައްކަތް އޭނާ ސިފަކުރީ މިހެންނެވެ.\n"ވަރަށް ގިނަ އޯޑަރުތައް ލިބޭ. އެކަމު ގިނަ ފަހަރު ހަމަ ވަގުތު ނުވެގެން ނުވެފަ އޮންނަނީ"\nޝަހޫގެ ހޫޕް އާޓުގައި އަރަބި ލަފްޒުތަކާ އާޔަތްތައްވެސް ލިޔެފައި ހުރޭ --\nޝަހޫ އަށް އެންމެ ގިނަ އޯޑަރު ލިބެނީ އުފަންދުވަސް ނުވަތަ އެނިވާސަރީގެ އޮކޭޝަންތަކަށެވެ. އެކަމަކު މިދިޔަ "މަދާސް ޑޭ" އާ ގުޅިގެން ތައްޔާރުކުރި ހޫޕް އެންބްރޮއިޑްރީ ވަރަށް ގިނަ ބަޔަކަށް ކަމުދިޔައެވެ. ޅެން ބައިތެއް ވެސް ބަރަނި ބޭނުންކޮށްގެން ލިޔެފައި އިނުމުން ލިބުނު ތައުރީފު ބޮޑެވެ.\nޝަހޫގެ ހޫޕް އާޓުން އަޅައިގަންނާނެ އަނެއް ކަމަކީ ރޮދިން އަރަބި ލަފްޒުތަކާއި އާޔަތްތައް ލިޔެފައި ހުރުމެވެ.\n"ފޮންޓް އެޕެއް ބޭނުންކޮށްގެން ފޯނުން ލިޔެފަ އޭތި ޓްރޭސް ކުރަނީ ފޮތިގަނޑަށް. ދެން ވަކި ވައްތަރެއްގެ ގަލަމެއް ބޭނުންކޮށްގެން ލިޔެފަ ބަރަނިން އެންބްރޮއިޑްރީ ހަދާފަ ދެން ކުރިން ގަލަމުން ލިޔުނު ބައި ފޮހެލަނީ،" މި މަސައްކަތް ކުރާގޮތް ކުރު ގޮތަކަށް ކިޔައިދިނެވެ.\nޝަހޫގެ ވިސްނުން ހުރީ ވަޒީފާ ދޫކޮށް މިކަމަށް ހުސްވެ ހުރެ މަސައްކަތް ކުރަން --\nޝަހޫއަކީ އޭނާގެ އުފަންރަށް ސ.ހިތަދޫގައި ދިރިއުޅޭ މީހަކަށްވުމުން، މި މަސައްކަތަށް އެޅޭ އެންމެ ބޮޑު ހުރަހަކީ ބޭނުންވާ ތަކެތި ގަންނަން އުނދަގޫވުމެވެ. ވަކި ވައްތަރެއްގެ ބަރަނިން ނޫނީ މި މަސައްކަތް ނުކުރެވޭއިރު، ރާއްޖޭން ބޭރުން މިކަމަށް ބޭނުންވާ އެއްޗެހި ގެންނަން ޖެހޭތީ އޯޑަރުތަކަށް ބުރޫ އަރާ ގޮތްވެއެވެ. އަދި އޯޑަރުތައް މާލެ ފޮނުވައި، ޑެލިވަރީ ކުރުމުގައި ވެސް ދަތިތައް ހުންނަ ކަމަށް ބުންޏެވެ.\n"ޑެލިވަރީގެ މައްސަލަ އަށް ހައްލެއް ހޯދޭތޯ ބަލަމުން މި އަންނަނީ. އެހެންވެ އާ އެއްކޮށް މިވަގުތު އޯޑަރުތައް ނެގުން ހުއްޓާލައިގެން މި ހުންނަނީ ވެސް"\n“Shukureh kurias dhulakun nufudhey, shukuruge veri kamana... Mamma” ♥ Such wise words! . . . . . . . . #embroidery #embroideryart #embroiderylove #embroiderydesign #needlepointersofinstagram #needlework #needlecraft #dhivehi #dhivehibas #dhivehingehunaru\nA post shared by HoopArt.mv (@hoopembroidery.mv) on Feb 28, 2019 at 7:38pm PST\nއެންމެ އަށެއްކަ މަސް ތެރޭގައި މަޝްހޫރުކަން ލިބި، މީހުން ބަލައިގަންނަ ހުނަރުވެރިއަކަށް ވީތީ ޝަހޫ ހުރީ އުފަލުންނެވެ. އަދި އޭނާގެ ވިސްނުން މިހާރު ހުރީ ފޮތީގަ ބަރަނިން ޑިޒައިން ކުރެވޭ ހުރިހާ އެއްޗަކަށް އޭނާގެ ހޫޕްއާޓް ފުޅާކޮށް ވިޔަފާރި ކުރިއަރުވާށެވެ.


ސްޓޮކްހޯމް އޯޕެން: ޑެލް ޕޮޓްރޯ ޗެމްޕިއަންކަން ހޯދައިފި\nޑެލް ޕޮޓްރޯ ވަނީ ދުނިޔޭގެ ރޭންކިންގެ 14 ވަނައަށް ޖެހިލާފައި\nފްރާންސްގެ ޖޯ ވިލްފްރީޑް ސޮންގާ ވަނީ ޔޫރަޕިއަން އޯޕަންގެ ޗެމްޕިއަންކަން ހޯދާފައި\nޑެލް ޕޮޓްރޯ ވަނީ ފައިނަލުގައި ގްރިގޯ ޑިމިޓްރޯވް ސީދާ ދެ ސެޓުން ބަލިކޮށްފައި\n23 އޮކްޓޯބަރ 2017 | ހޯމަ 17:28\nޑެލް ޕޮޓްރޯ މުބާރާތުގެ ތައްޓާ އެކު: މިއީ އޭނާގެ ކެރިއަރުގައި ކާމިޔާބުކުރި 20 ވަނަ މުބާރާތް\nސްވިޑެންގެ ސްޓޮކްހޯމްގައި ކުރިޔަށްދިޔަ ސްޓޮކްހޯމް އޯޕެންގެ ޗެމްޕިއަންކަން އާޖެންޓީނާގެ ހުއާން މާޓިން ޑެލް ޕޮޓްރޯ ހޯދައިފިއެވެ.\nއޭޓީޕީ ވޯލްޑް ޓުއާގެ މި މުބާރާތުގެ ޗެމްޕިއަންކަން ޑެލް ޕޮޓްރޯ ހޯދީ ފައިނަލުގައި ބަލްގޭރިއާގެ ގްރިގޯ ޑިމިޓްރޯވް ސީދާ ދެ ސެޓުން ބަލިކޮށްގެންނެވެ. އެއް ގަޑިއިރާ 25 މިނެޓަށް ދިގުދެމިގެންދިޔަ މި މެޗުގެ ސެޓުތައް ޑެލް ޕޮޓްރޯ ގެންދިޔައީ 6-4 އަދި 6-2 އަކުންނެވެ.\nމި މުބާރާތް 2016 ވަނަ އަހަރު ކާމިޔާބު ކުރި ފަހުން ޓެނިސްގެ އެއްވެސް މުބާރާތެއް ކާމިޔާބު ކޮށްފައިނުވާ ޑެލް ޕޮޓްރޯ ޗެމްޕިއަންކަން ހޯދުމަށް ފަހު ނޫސްވެރިންނާ ވާހަކަ ދައްކަމުން ބުނެފައިވަނީ މި ހަފްތާގައި އޭނާގެ އެންމެ ރަނގަޅު ކުޅުން ދެއްކިފައި ވަނީ ޑިމިޓްރޯވްއާ ދެކޮޅަށް ކަމަށާއި އަހަރެއްހާ ދުވަސް ފަހުން އަނެއްކާ ވެސް އެނބުރި އައިސް މި މުބާރާތް ކާމިޔާބު ކުރެވުމުން ވަރަށް އުފާވާ ކަމަށެވެ.\nފްރާންސްގެ ޖޯ ވިލްފްރީޑް ސޮންގާ ވަނީ ޔޫރަޕިއަން އޯޕަންގެ ފައިނަލުގައި ދުނިޔޭގެ 26 ވަނައިގައި ރޭންކް ކުރެވިފައިވާ އާޖެންޓީނާގެ ޑިއޭގޯ ޝްވާޓްޒްމަން ސީދާ ދެ ސެޓުން ބަލިކޮށް މި އަހަރު އޭނާގެ ހަތަރު ވަނަ މުބާރާތް ކާމިޔާބު ކޮށްފައެވެ. މި މެޗުގެ ސެޓުތައް ސޮންގާ ގެންދިޔައީ 6-3 އަދި 7-5 އަކުންނެވެ.\nމި މުބާރާތް ކާމިޔާބު ކުރުމާ އެކު އަންނަ މަހު ލަންޑަންގައި އޮންނަ އޭޓީޕީ ވޯލްޑް ޓުއާ ފައިނަލުން ޖާގަ ހޯދުމަށް ޑެލް ޕޮޓްރޯ ކުރަމުން އަންނަ މަސައްކަތައް ވަނީ ބޮޑު ކުރިއެރުމެއް ލިބިފައެވެ. އެގޮތުން އޭނާއަށް ވަނީ ދުނިޔޭގެ ރޭންކިންގެ 14 ވަނަ ކަށަވަރުވެފައެވެ. އޭޓީޕީ ވޯލްޑް ޓުއާ ފައިނަލުން ޖާގަ ލިބެނީ ރޭންކިންގެ ގަދަ އަށް ކުޅުންތެރިންނަށް ވާއިރު އަށް ވަނައިގައި އޮތް ޕަބްލޯ ބަސްޓާއަށް ލިބިފައިވަނީ ޑެލް ޕޮޓްރޯއަށް ވުރެ 470 ޕޮއިންޓް އިތުރަށެވެ.


Haisham aai Zihan umurah jalah, maruge dhiya ah 1.3 million rufiyaa - One Online\nހައިޝަމް އާއި ޒިހާން: ޔާމީން ރަޝީދު މަރާލިކަމުގެ ކުށް މި ދެމީހުންގެ މައްޗަށް ސާބިތުވާ ކަމަށް ވަނީ ކަނޑައަޅައިފަ --\nހައިޝަމް އާއި ޒިހާން އުމުރަށް ޖަލަށް، މަރުގެ ދިޔައަށް 1.3 މިލިއަން ރުފިޔާ\nރަހުމުކުޑަ ގޮތަކަށް މަރާލާފައި އޮއްވަައި ފެނުނު ބްލޮގަރު ޔާމީން ރަޝީދުގެ މަރުގެ މައްސަލައިގައި ކުށް ސާބިތުވެފައިވާ ހ. އަންނާރުމާގޭ/ އިސްމާއިލް ހައިޝަމް އާއި މ. އިރާސްމިކުގެ/ އަހުމަދު ޒިހާން އިސްމާއީލް އުމުރަށް ޖަލަށް ލުމަށް ކުރިމިނަލް ކޯޓުން ހުކުމް ކޮށްފިއެވެ.\nކުރިމިނަލް ކޯޓުން އެގޮތަށް ހުކުމް ކުރީ ޔާމީން ރަޝީދު މަރާލިކަމަށް ސާބިތުވާ ކުށްވެރިންނަށް އަދަބު ކަނޑައެޅުމަށް މިރޭ ބޭއްވި ޝަރީއަތުގައެވެ. މިރޭގެ ޝަރީއަތުގައި ވަނީ ހައިޝަމް އާއި ޒިހާންގެ މައްޗަށް މަރުގެ ދިޔައިގެ 1.3 މިލިއަން ރުފިޔާ ދައްކަންވެސް ހުކުމްކޮށްފައެވެ.\nއޭގެ އިތުރުން ކައްފާރާގެ ގޮތުގައި 60 ދުވަހު ރޯދަ ހިފަން ވެސް ވަނީ ހުކުމްކޮށްފައެވެ. އެ ދެ މީހުންގެ މައްޗަށް އިއްވި ހުކުމުގައި ބުނީ، ޔާމީން މަރާލާފައިވަނީ ރަމަޟާން މަހު ކަމަށްވާތީ މަރުގެ ދިޔައަށް ތިން ލައްކަ ރުފިޔާ އިތުރުކުރާ ކަމަށެވެ.\nއެ ދެ މީހުންގެ މައްޗަށް މަރުގެ ހުކުމް އިއްވޭވަރަށް ކުށް ސާބިތުވެފައިވާތީ ހުކުމް އިއްވުމުގެ ކުރިން ޔާމީންގެ ވާރިސުންގެ ބަސް ވަނީ ހޯދައިފައެވެ. އެގޮތުން ޔާމީންގެ މަންމަ މަރިޔަމް ޝަފީގާ ޝަރީއަތުގައި ބުނީ ދިރިހުރުމަކީ އަސާސީ ހައްގެއްގެ ގޮތުގައި އޭނާގެ ދަރިފުޅު ދެކޭތީ މަރަށް މަރު ހިފަން ބޭނުންނުވާ ކަމަށެވެ. ބޭނުންވަނީ މަރުގެ ދިޔަ ކަމަށް އޭނާ ބުންޏެވެ. ޝަފީގާ ބުނީ މަރުގެ ދިޔައިގެ ގޮތުގައި ލިބޭ ފައިސާއިން ޔާމީންގެ ނަމުގައި ކޮންމެވެސް ކަމެއް ކުރުމުގެ ފުރުސަތު އޮންނާނެ ކަމަށެވެ.\nއޭނާ ބުނީ ޝަރީއަތުގެ މިހާ ހަމައަށް އައި އިރުވެސް ޔާމީންގެ ގާތިލުން އޭނާ އާއި އޭނާގެ އާއިލާގެ ކިބައިން މައާފަށް އެދިފައި ނުވާ ކަމަށެވެ. އަދި ރާވައިގެން ޔާމީން މަރާލާފައިވާތީ އޭނާގެ ފަރާތުން މައާފެއް ނުލިބޭނެ ކަމަށްވެސް ބުންޏެވެ.\n"މިހާ ހިސާބަށް ޝަރީއަތް އައިއިރު ގާތިލުން އަޅުގަނޑުގެ ކިބައިންވެސް އަދި އާއިލާގެ ކިބައިންވެސް މައާފަކަށް ނޭދޭ. މައާފު ކުރުމަކީ އިސްލާމް ދީނުގެ ރިވެތި ސިފައެއް. އެކަމަކު މީހަކު މަރަން ރާވައިގެން ގަސްތުގައި މަރާލީމަ މައާފެއް ނުކުރެވޭނެ. އަޅުގަނޑުގެ ދެން ތިބި ދަރީން ބޭނުންވަނީ ގިސާސް ނުހިފަން. އެ ކުދީންނަށް ދޫކޮށްލީ،" ޔާމީންގެ ބައްޕަ ބުންޏެވެ.\nޔާމީން މަރާލި މައްސަލައިގެ ކުށް ސާބިތުވި ދެ މީހުންގެ މައްޗަށް ހުރިހާ ވާރިސުން ގިސޯސް ހިފަން ބޭނުންވާނަމަ މަރުގެ ހުކުމް އަންނާނެއެވެ. ވާރިސުންގެ ތެރެއިން އެއްވެސް ވާރިސަކު ގިސޯސް ހިފަން ބޭނުންނުވާނަމަ މަރުގެ ހުކުމް އުމުރު ދުވަހުގެ ޖަލު ހުކުމަކަށް ބަދަލުވާނެއެވެ. އެއީ 25 އަހަރަށް ޖަލަށް ލުމެވެ. ކުށް ސާބިތުވި މީހުންނަށް 25 އަހަރުގެ ޖަލު ހުކުމެއް އިއްވައި، އަދި މަރުގެ ދިޔައިގެ ގޮތުގައި 1.3 މިލިއަން ދައްކަން އަންގައި ކައްފާރާގެ ގޮތުގައި 60 ދުވަސް ވަންދެން ރޯދަ ހިފުމަށް ހުކުމްކޮށްފައިވަނީ ޔާމީންގެ މަންމަ ގިސޯސް ހިފަން ބޭނުން ނުވުމުންނެވެ.\nހައިޝަމް އާއި ޒިހާން، ޔާމީން މަރާލި މައްސަލައިގައި ޖަލުގައި ހަތަރު އަހަރާއި އަށް މަހާއި 11 ދުވަސް ހޭދަކޮށްފައިވާތީ އެ ދުވަސްތައް އުނިކޮށް ދެން ތަންފީޒުކުރަން ޖެހޭނީ 20 އަހަރާއި ތިން މަހާއި 19 ދުވަހެވެ.\nއުމުރުން 29 އަހަރުގެ ޔާމީން 23 އޭޕްރިލް 2017 ވަނަ ދުވަހުގެ ރޭ ދަންވަރު މަރާލީ، އޭނާ ދިރިއުޅުނު އިމާރާތް މ. ސްޕެޓީއުލާ ގޭ ސިޑި ކައިރީގައި ތޫނު އެއްޗެހިން ހަމަލާދީގެންނެވެ.\nއެ މައްސަލައިގައި ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލުމުގެ ދައުވާ ހަ މީހެއްގެ މައްޗަށް ދައުލަތުން އުފުލިއެވެ. އެ މީހުންގެ ތެރެއިން ކުށް ސާބިތު ނުވާކަމަށް ހުކުމްކުރި މީހުންނަކީ، ގދ. ގައްދޫ/ ސިންދުބާދުގޭ، މުހައްމަދު ދިފްރާނާއި މ. ކުދެހިގެ/ ހަސަން ޝިފާޒާއި މ. ތާއިފް/ އިސްމާއިލް ރަޝީދާއި މ. ކޮޅުފުށީ/ އީސްޓް، ހުސައިން ޒިޔާދެވެ.\nގުޅޭ ޓެގު މަރުގެ މައްސަލަތައް ޔާމިން ރަޝީދު މަރު


MDP ah noonee council hingaakah neygeyne: Nasheed\nއެމްޑީޕީއަށް ނޫނީ ކައުންސިލް ހިންގާކަށް ނޭނގޭނެ: ނަޝީދު\nރައީސް މުހައްމަދު ނަޝީދު ހޯރަފުށީގައި ބޭއްވި އެމްޑީޕީގެ ޖަލްސާގައި މިއަދު ވާހަކަފުޅު ދައްކަވަނީ -- ފޮޓޯ: އެމްޑީޕީ\nކުރިއަށް އޮތް ލޯކަލް ކައުންސިލްތަކުގެ އިންތިހާބުގައި ކައުންސިލްތަކުގެ އަޣުލަބިއްޔަތު އެމްޑީޕީއަށް ދޭން ޖެހޭ ކަމަށާއި އެހެން ސިޔާސީ ޕާޓީއަކަށް ކައުންސިލްތައް ހިންގުމުގެ ވިސްނުމެއް ނުހުންނާނެ ކަމަށް އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nކައުންސިލް އިންތިހާބުގެ ކެމްޕޭނަށް އުތުރުގެ ރަށްރަށަށް ކުރައްވަމުން ގެންދަވާ ދަތުރުފުޅުގެ ތެރެއިން ހއ. ހޯރަފުއްޓަށް ވަޑައިގެން ވާހަކަފުޅު ދައްކަވަމުން ރައީސް ނަޝީދު ވިދާޅުވީ ރާއްޖެ ތަރައްގީ ކުރން ލާމަރުކަޒީ ނިޒާމަކުން ސަރުކާރު ހިންގުމުގެ ވިސްނުން ރައްޔިތުންނަށް ހުށަހެޅީ އެމްޑީޕީ ކަމަށެވެ. އަދި ރާއްޖޭގެ ރައްޔިތުން އެ ވިސްނުން ބަލައިގެންފައިވާ ކަމަށެވެ.\nލާމަރުކަޒީ ނިޒާމުގެ ވިސްނުމަކީ އެމްޑީޕީގެ ވިސްނުމެއް ކަމަށާއި އެ ވިސްނުމުގައި ކައުންސިލްތައް މެދުވެރިކޮށް ރަށްރަށަށް ތަރައްގީ ގެނެވޭނީ އެމްޑީޕީއަށް އެކަނި ކަމަށް ނަޝީދު ތަކުރާރުކޮށް ވިދާޅުވަމުން ގެންދެވި އެވެ. އަދި ވިދާޅުވީ ލާމަރުކަޒީ ނިޒާމާއި ކައުންސިލްތައް ހިންގަން އެމްޑީޕީ ނޫން އެހެން ޕާޓީތަކަށް ނޭނގޭނެ ކަމަށާއި އެ ވިސްނުން އޮތީ ވެސް އެމްޑީޕީގައި އެކަނި ކަމަށެވެ.\n"މިއީ [އެމްޑީޕީ ނޫން] އެހެން ބަޔަކަށް ކޮށްދެވޭނެ ކަމެއް ނޫން، ޕީޕީއެމަކަށް ވެސް، ޖުމްހޫރީ ޕާޓީއަކަށް ވެސް، އަދި އެހެން ޕާޓީއަކަށް ވެސް މި މަސައްކަތެއް ނުކޮށް ދެވޭނެ، މި އިން އެއްވެސް ކަމެއް ކުރަން އެ މީހުނަކަށް ނޭނގޭނެ، އެ ވިސްނުމެއް ނުވެސް ހުންނާނެ،" ރައީސް ނަޝީދު ވިދާޅުވި އެވެ.\nނަޝީދު ވިދާޅުވީ މަޖިލީހުގެ އިންތިހާބުގައި ރައްޔިތުން ބަލައިގަތީ އެމްޑީޕީން ހުށަހެޅި "އެޖެންޑާ 19" އިގެ ގާނޫނީ އޮނިގަނޑާއި ސިޔާސަތުތައް ކަމަށެވެ. އެ އެޖެންޑާގެ ތެރެއިން މިހާތަނަށް ފާސް ކުރި ބައެއް ގާނޫނުތައް ވެސް އެމަނިކުފާނު ފާހަގަ ކުރެއްވި އެވެ. ވިދާޅުވީ އެ ގާނޫނުތައް ފުރިހަމައަށް ތަންފީޒު ކުރެވޭނީ ކައުންސިލްތައް މަދުވެރިކޮށް ރަށްރަށުގައި އެކަން ކުރުމުން ކަމަށެވެ.\nމިއީ އެމްޑީޕީ ނޫން އެހެން ބަޔަކަށް ކޮށްދެވޭނެ ކަމެއް ނޫން، ޕީޕީއެމަކަށް ވެސް، ޖުމްހޫރީ ޕާޓީއަކަށް ވެސް، އަދި އެހެން ޕާޓީއަކަށް ވެސް މި މަސައްކަތެއް ނުކޮށް ދެވޭނެ، މި އިން އެއްވެސް ކަމެއް ކުރަން އެ މީހުނަކަށް ނޭނގޭނެ،\nރައީސް މުހައްމަދު ނަޝީދު | މަޖިލީހުގެ ރައީސް\nލާމަރުކަޒީ ގާނޫނަށް މަޖިލީހުން ގެނައި އިސްލާހުތަކާއެކު ރަށްރަށުގައި ގާނޫނުތައް ތަންފީޒު ކުރުމުގެ ބާރު ކައުންސިލްތަކަށް ދޫކޮށްލާފައިވާ ކަމަށް ވެސް ނަޝީދު ވިދާޅުވި އެވެ. ލާމަރުކަޒީ ނިޒާމުގެ ތެރެއިން އެ ގާނޫނުތައް ތަންފީޒު ކުރަން އެނގޭނެ ބަޔަކީ ވެސް އެމްޑީޕީ ކަމަށް ވިދާޅުވި އެވެ.\n"[އެމްޑީޕީގެ] އެ އެޖެންޑާ ރަށަށް ގެނެވޭނީ ކައުންސިލްތައް މެދުވެރިވެގެން ރަށުގައި [ތަންފީޒު] ކުރުމުން، ރާއްޖޭގައި ފާސް ކޮށްފައިވާ ގާނޫނު މަދެއް ނޫން، ފޮތް ބައިތައް ބައިވަރު، އެ ގާނޫނުތައް ތަންފީޒު ކުރެވެން މި އަންނަނީ ރަށްރަށުގެ ކައުންސިލްތަކުން އެ ގާނޫނުތައް ތަންފީޒު ކުރުމުގެ މަސައްކަތް ހިންގަން ފެށުމުން،" ރައީސް ނަޝީދު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު އިހަވަންދޫ + ލޯކަލް ކައުންސިލްތަކުގެ އިންތިހާބު ހއ. ހޯރަފުށި\nހިތްހަމަޖެހުން ނުލިބޭ ސަބަބަކީ ކޯލިޝަން: ނަޝީދު


Shima gehllunu haadhisaa dingey dhuhvvi Fazeel ge dhulun\nޝިމާ ގެއްލުނު ހާދިސާ ޑިންގީ ދުއްވި ފަޒީލްގެ ދުލުން\nބުރާސްފަތި ދުވަހު އުޅުނީ ފުރަން، ފެރީ ކެޓުމުން ނުފުރުނީ\nކ. މާލެ | 24 ފެބްރުއަރީ 2019 | އާދީއްތަ 22:39 | 164,417\nއައިމިނަތު ޝީމާ ނާފިޒު - ފޭސްބުކް\nމެދުފުށި އައިލެންޑް ރިސޯޓްގައި ވަޒީފާ އަދާކުރަމުންދިޔަ އުމުރުން 19 އަހަރުގެ އައިމިނަތު ޝީމާ ނާފިޒު، ރިސޯޓުން ވަކިވެގެން މާލޭގައި އުޅުނުތާ ދުވަސްތަކެއް ފަހުން، ލ.މާމެންދޫއަށް ދިޔުމަށް ދަތުރު ފެށީ ބުރާސްފަތި ދުވަހުއެވެ. ބުރާސްފަތި ދުވަހު ހެނދުނު ފްލައިޓުން ޝިމާ ލ.ކައްދޫއަށް ދިޔައެވެ. ކައްދޫއިން އޭނާ ބަލައި ދިޔައީ ލ.ގަން މުކުރިމަގު އަވަށުގެ އިބްރާހިމް ފަޒީލެވެ.\nޝިމާއަށް މުކުރިމަގުން ގެސްޓްހައުސްއެއް ހަމަޖައްސާ، އެ ގެސްޓްހައުސްގައި ޝިމާ ބެހެއްޓީވެސް ފަޒީލްއެވެ. ފަޒީލް ބުނީ، ޝިމާ ކައްދޫއަށް އައިއިރު ނުނިދާ ދެ ދުވަސް ވެފައިވާ ކަމަށް ބުނި ކަމަށެވެ. އަދި ކަންފަތުން ލޭއައިސްފައި ހުރުމުން ޑޮކްޓަރަށް ދެއްކި ކަމަށްވެސް އޭނާ ބުންޏެވެ.\nޝިމާ އޮތީ ބުރާސްފަތި ދުވަހުގެ ފެރީން މާމެންދޫއަށް ދިޔުމަށެވެ. ނަމަވެސް އޭނާއަށް ފެރީން މާމެންދޫއަށް ނުދެވުނީ ޝިމާއަށް ނުހޭލެވިގެން ފެރީ ކެޓުމުން ކަމަށެވެ.\n"މާލެއިން ޝިމާ ލާމު އަތޮޅަށް އައީ ބުރާސްފަތި ދުވަހުގެ ހެނދުނު ފްލައިޓުން. އޭނަ އައިއިރު، ހުރީ ނުނިދާ. ރައްޓެހި ކުއްޖަކަށް ދިމާވި ކަމަކުން ހޭލާ އޭނަ ކައިރީ ހުރި ކަމަށް ބުނީ. އައި އިރު ކަންފަތުން ލޭ އައިސްފައި ހުރީ. ދެން ވަގުތުން ފޮށި ފޮނަދޫ ޕެޓްރޯލް ޝެޑް ކައިރީ ބަހައްޓާފައި ދިޔައީ ހޮސްޕިޓަލަށް. ގޮސްފައި ޑޮކްޓްރަށް ދެއްކީ. އެއްޗެއްވެސް ނުކައޭ ބުނީ. ބުނީ ނިދަން ބޭނުންވާ ވާހަކަ. ނިދަން މުކުރި މަގުން ކުއްޔަށް ދޭ ތަނެއް ހޯދަދިނިން. އެތަނަށް ލައިދީފައި ދިޔައީ" ރާއްޖެއެމްވީއަށް މައުލޫމާތު ދެމުން ފަޒީލް ބުންޏެވެ.\nފަޒީލް ބުނީ، މާމެންދޫއަށް ދާން ފެރީ ހަމަޖެހިފައި އޮތީ މެންދުރު 2:50 ގައި ކަމަށާއި، އޭނާ ހުރި ކޮޓަރިޔަށް 14:11 ހާއިރު ގޮސް ގޮވި ކަމަށެވެ. ނަމަވެސް ތައްޔާރުވާން ލަސްވެގެން ފެރީ ކެޓިކަމަށް ފަޒީލް ބުނިއެވެ.\nދެން އެހެން ގޮތަކުން ޝިމާ މާމެންދުއަށް ފޮނުވޭތޯ ފަޒީލް ބެލި އެވެ. އެގޮތުން ޑޮކްޓަރަށް ދައްކުމަށް ފޮނަދުއަށް އައި ލޯންޗަކުން ޖާގަ ހޯދިއެވެ. އެ ލޯންޗް ފުރަން ހަމަޖައްސާފައި އޮތީ ހަވީރު 4:00 ގަ އެވެ. އެ ފަހަރު ވެސް ނިމިގެން ދިޔައީ ވަރަށް ނަސީބު ދެރަކޮށެވެ. އެ ލޯންޗުން ވާހަކަ ދެއްކި މީހާގެ ފޯނަށް ގުޅި އިރު އޮތީ ނިވިފަ އެވެ.\nދާން އުޅުނު ލޯންޗުންވެސް ނުފުރުމުން މާމެންދޫއަށް ދާން ޕެޓްރޯލް ޝެޑްގައި އޮތް ޑިންގީއެއް ހޯދި ކަމަށް ފަޒީލް ބުންޏެވެ. ޑިންގީގައި އަޅާނެ އައުޓް ބޯޑް އިންޖީނެއް ހޯދީ އެހެން މީހެއްގެ އަތުންނެވެ. ނަމަވެސް ޑިންގީގައި ފުރުމުގެ ކުރިން، އެ އިންޖީނުގެ ވެރި މިހާ އައިސް އިންޖީނު ގެންދިޔަ އެވެ.\nފަޒީލް ބުނީ، ނަސީބު ދެރަކަމުން ބުރާސްފަތި ދުވަހު ހަވީރުވެސް ފުރޭ ގޮތް ނުވުމުން ދެން ނިންމީ ހުކުރު ދުވަހު ފުރަން ކަމަށާއި، އެގޮތުން ޝިމާ ގެއަށް ލާފައި ހުކުރު ދުވަހު ފުރަން ތައްޔާރުވާންވެސް ބުނި ކަމަށެވެ. ނަމަވެސް ހުކުރު ދުވަހަކީ ފެރީ ނޯންނަ ދުވަހަކަށްވުމުން ފުރަން އުޅުނީ އެންމެ ފަހުންވެސް ގުޅި ލޯންޗުން ކަމަށެވެ. އެގޮތުން އެ ލޯންޗުން ބުނީ ފަހަރެއްގައި ފޮނަދޫއަށް ދަތުރެއް ކުރަން ޖެހިދާނެ ކަމަށާއި، ކުރާނަމަ އަންގާނެ ކަމަށެވެ.\nފަޒީލް ބުނީ، ހަވީރު ފަހުން ގުޅުމުން ލޯންޗުން ފޯނުވެސް ނުނެގި ކަމަށެވެ. އެގޮތުން ގެސްޓްހައުސްއަކުން ބޮޑު ޑިންގީއެއް ލިބޭތޯވެސް މަސައްކަތް ކުރި ކަމަށެވެ. ނަމަވެސް އެ ޑިންގީވެސް ނުލިބުނެވެ. އެންމެ ފަހުން ލިބުނީ ވަރަށް ކުޑަ ޑިންގީއެއް ކަމަށާއި، އެ ޑިންގީގައި ދަތުރުކުރަން ޖެހިލުންވޭތޯ ޝިމާއާ ސުވާލުކުރި ކަމަށް ވެސް ފަޒީލް ބުނިއެވެ. ނަމަވެސް އެ ޑިންގީން ދަތުރުކުރަން ޖެހިލުންނުވާ ކަމަށް ފަޒީލް ބުންޏެވެ.\nފަޒީލް ބުނީ، ޝިމާއާއެކު މާމެންދޫއަށް ދާން ދަތުރު ފެށީ ހުކުރު ދުވަހު 18:03 ޖެހިއިރު ކަމަށާއި، އޭރު ތަންކޮޅެއް ކަނޑުގަދަ ކަމަށެވެ. ނަމަވެސް ޝިމާ ދަތުރުކުރަން ހުއްދަ ދިނުމުން ދިޔައީ ކަމަށްވެސް އޭނާ ބުނިއެވެ.\nފަޒީލް ބުނީ، ދަތުރުކުރީ ފޯނުން ޖީޕީއެސް ޖައްސައިގެން ކަމަށެވެ. ފޯނު ދީފައި އޮތީ ޝިމާއަތަށް ކަމަށްވެސް ފަޒީލް ބުނިއެވެ. ފަޒީލް ބުނީ، ފުރަތަމަ ޕެޓްރޯލް ހުސްވީ ގާދޫއާ އަރާ ހަމަވިތަނުން ކަމަށާއި، ޑިންގީ ބަންޑުން ޖަހާލީ ދެވަނަ ފަހަރަށް ޕެޓްރޯލް އަޅަން އުޅެނިކޮށް ރާޅަކުން ކަމަށެވެ. އޭނާ ބުނީ ބަންޑުން ޖަހާލީ ގާދޫ ކަނޑުއޮޅީ މެދަށްވުރެ ތަންކޮޅެއް ދުރުން ކަމަށެވެ.\nފަޒީލް ބުނީ، ޑިންގީ ބަންޑުން ޖަހާލިއިރު ޝިމާ ދިޔައީ ޑިންގީ ދަށަށް ކަމަށާއި، ޝިމާ ނެގީވެސް ޑިންގީ ދަށުން ކަމަށެވެ. އަދި ޑިންގީ ދަށުން ޝިމާ ނެގުމަށްފަހު ޑިންގީ މައްޗަށް ލި ކަމަށާއި، އޮށޯވެގެން އޮންނަންވެސް އެދުނު ކަމަށްވެސް ފަޒީލް ބުނިއެވެ.\nފަޒީލް ބުނީ، ޑިންގީ މަޑުމަޑުން އަލިކަމެއް ހުރި ހިސާބަކަށް ގެންނަން އޭނާ މަސައްކަތް ކުރި ކަމަށާއި، ނަމަވެސް ޑިންގީ ފަހުން އަޑިޔަށް ދާން ފެށި ކަމަށެވެ. އޭނާ ބުނީ، ޑިންގީ ރަނގަޅު ފުށަށް ނުޖެހުނީ އެކަނި ޝިމާ ދޫކޮށްލުމަށްފަހު އެކަން ނުކުރެވޭނެތީކަމަށެވެ.\nފަޒީލް ބުނީ، އިންޖީނުގެ ޕެޓްރޯލް ޓޭންކް ހުސްކުރުމަށްފަހު އޭތި ޝިމާ ދިން ކަމަށާއި، ޓޭންކުން ތެޔޮ ހުސްކުރުމުގެ ތެރޭގައި ގަޔަށް ވަރަށް ބޮޑަށް އެޅުނުކަމަށެވެ. އަދި ޑިންގީ އަޑިޔަށް ދިޔުމުން ޝިމާ އޭނާ ގައިގައި ބައްދާލައިގެން ހުންނަން ބޭނުންވި ކަމަށްވެސް ފަޒީލް ބުނިއެވެ.\nފަޒީލް ބުނީ، ޝިމާ ބޭނުންވީ ޓޭންކުގައި ދެމީހުންވެސް ހިފަހައްޓައިގެން ތިބުމަށް ކަމަށާއި، ނަމަވެސް ވަރުބަލިވެފައިހުރިވަރުން އެކަން އެގޮތަށް ކުރެވެން ނެތުމުން ޓޭންކާއެކު ޝިމާ ދޫކޮށްލީކަމަށްވެސް ފަޒީލް ބުނިއެވެ.\n"އެއްކޮށް ޑިންގީ އަޑިޔަށް ދިޔާމައި ޝިމާ އަހަރެން ގައިގައި ބައްދާލި. އެވަގުތު ދިނިން ޓޭންކް ދީފައި ބުނިން އޭގައި ހިފަހައްޓާގައިން އޮންނަން. ކުރީކޮޅު ޓޭންކް ބާއްވާފައި އޮތީ. ބުނިން ހިފަހައްޓާށޭ ހިތްވަރުކޮށްފައި. ދޫނުކުރާށޭ" ފަޒީލް ބުންޏެވެ.\nފަޒީލް ބުނީ، އޭނާއަށްޓަކާވެސް ހިތްވަރުކުރަން އެތައްފަހަރެއްގެ މަތިން ޝިމާ ކައިރީ ބުނެފައިވާނެ ކަމަށާއި، ލޮލުކޮޅަށް ގެއްލުނު އިރުވެސް ޝިމާ ފަޒީލްއަށް ގޮވަމުންދިޔަ ކަމަށެވެ.\nފަޒީލް ބުނީ، ފުދޭވަރަކަށް ކައިރިން ލޯންޗެއްވެސް ދިޔަ ކަމަށާއި، އެ ލޯންޗް ފެނުމުން ވަރަށް ހަޅޭއްވެސް ލެވި ކަމަށެވެ.\n"މަށަށްޓަކާވެސް ހިތްވަރުކުރާށޭ ބުނިން. ލޯންޗެއް ދިޔަ އެގަޑީގައި. ވަރަށް ހަޅޭއްލެވިން. ޝިމާ ގޮވާ އަޑު އިވުނު. ފަޒީލްއޭ ކިޔާފައި. ޝިމާ ބޭނުންވަނީ ދެމީހުން އެއްކޮށް ޓޭންކްގައި ހިފަހައްޓައިގެން އޮންނަން" ފަޒީލް ބުންޏެވެ\nވަކި ހިސާބަކުން ވީ ގޮތެއް ފަޒީލަކަށް ނޭނގެ އެވެ. އެތައްގަޑިއިރަކު ކަނޑުމަތީގައި ފަތަފަތާ އޮތް ކަމަށް އޭނާ ބުންޏެވެ. ނަސީބު ރަނގަޅު ކަމުން އޭނާ އަށް ލާމު އަތޮޅުގައި އޮންނަ ސިކްސް ސެންސަސް ރިސޯޓަށް އެރެވުނެވެ. ވަރަށް މަސައްކަތުން މޫދު ކޮޓަރިއަކަށް އަރައި ޓަކި ދިނުމުން ނިކުތީ ޓޫރިސްޓެކެވެ. އެއާއެކު އެ ރިސޯޓްގެ ރިސެޕްޝަނުން އެމެޖެންސީގައި އެވެ. މީހުން ކައިރީ ޕޮލިހުންނާއި، އެމްއެންޑއެފްއަށް ގުޅަން ބުނި ކަމަށާއި، ޝިމާގެ މައުލޫމާތުވެސް ދިން ކަމަށް ފަޒީލް ބުންޏެވެ.\nއޭނާ އުންމީދުކުރަނީ އަދިވެސް ޝިމާ ފެނުމެވެ. އުންމީދަކީ އޭނާ އަދިވެސް ދިރި ހުންނާނެ ކަމެވެ.


Hakurubaleege aa beyhun pressure dhavve barudhan luivey | Mihaaru\n08 ޑިސެމްބަރ 2017 - 05:582comments\nހަކުރުބައްޔަށް ބޭނުންކުރަން އަލަށް އުފެއްދި ބޭހަކަށް މިދިޔަ އަންގާރަ ދުވަހު އެމެރިކާގެ ކަމާބެހޭ ފަރާތްތަކުން ވަނީ ހުއްދަ ދީފަ އެވެ. މި ބޭހުން ހަކުރު ކޮންޓްރޯލް ކޮށްދިނުމުގެ އިތުރުން ލޭގެ ޕްރެޝަރު ދަށްކޮށްދީ ބަރުދަން ވެސް ފުދޭ ވަރަކަށް ލުއިކޮށްދޭ ކަމަށްވެ އެވެ.\nޑެންމާކްގެ ބޭސް އުފައްދާ ކުންފުނި ނޯވޯ ނޯޑިސްކް އިން ބުނި ގޮތުގައި ޓައިޕް2ޑައިބެޓީސް ހުންނަ މީހުންގެ ގަޔަށް ހަފުތާއަކު އެއް ފަހަރު ޖަހާ މި ބޭހުގެ ހުއްދަ އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަނުން ވަނީ ދީފަ އެވެ. އޯޒެމްޕިކް ކިޔާ މި ބޭސް ސެމަގްލުޓައިޑްގެ ނަމުން ވެސް ކިޔާ އުޅެ އެވެ. މި ބޭސް ދިނުމުން ހަށިގަނޑުން އިންސިއުލިން އުފައްދާ މިންވަރު އިތުރުކޮށްދީ ކާހިތްވާ މިންވަރު ކުޑަކޮށްދެ އެވެ.\nބޮޑު ކުންފުންޏަކުން ފަންޑު ކޮށްގެން ހޯދާފައިވާ މި ހޯދުމުން ހާމަވެފައިވާ ގޮތުގައި ޓައިޕް2ޑައިބެޓީސް ހުންނަ މީހުން އޯޒެމްޕިކް ބޭނުންކުރުމުން، މި ވައްތަރުގެ ހަކުރުބައްޔަށް ދިނުމަށް މާކް އެންޑް ކޯ ކުންފުނިން އުފައްދާފައިވާ ޖެނުވިއާ އަށް ވުރެ ދެ ގުނަ ރަނގަޅެވެ. އަދި މި ބޭސް ކާ މީހުންގެ ބަރުދަން ވެސް ޖެނުވިއާ ބޭސް ކާ މީހުންނަށް ވުރެ ދެ ގުނަ ނުވަތަ ތިން ގުނަ އިތުރަށް ލުއިވެ އެވެ.\nއޮޒެމްޕިކްގެ ވަރަށް ދަށް ޑޯޒެއް ދޭން ފެށިތާ 56 ހަފުތާ ވީއިރު، ބޭސް ދިން މީހުންގެ ހަށިގަނޑުން ހަތަރު ވަރަކަށް ކިލޯ ލުއިވެފައިވެ އެވެ. އަދި މަތީ ޑޯޒް ދިން މީހުންގެ ބަރުދަނުން ހަ ކިލޯ ލުއިވި އެވެ. ނަމަވެސް ޖެނުވިއާ ދިން މީހުން ބަރުދަނުން ލުއިވެފައި ވަނީ އެވްރެޖްކޮށް 1.9 ކިލޯ އެވެ.\nހަކުރުބައްޔަށް ޚާއްސަކޮށް ބޭސް އުފެއްދުމުގައި ދުނިޔޭގައި މިހާރު އެންމެ ކުރީގައި އުޅޭ ނޯވޯ ނޯޑިސްކް ކުންުފުނިން އަންނަނީ ހަމައެކަނި ބަރުދަން ލުއިކުރުމަށް ވެސް މި ބޭސް ދެވިދާނެތޯ ޓެސްޓް ކުރަމުންނެވެ.\nޓައިޕް-2 ޑައިބެޓީސް ނުވަތަ އާންމުކޮށް ބޮޑެތި މީހުންނަށް ޖެހޭ ހަކުރުބަލި ހުންނަ ގިނަ މީހުންނަކީ ވަރަށް ފަލަ ނުވަތަ ފަލަބަލި ޖެހިފައިވާ ތިބޭ މީހުންނެވެ. އެހެންވެ މި މީހުންގެ ބަރުދަން އެކަށީގެންވާ ވަރަކަށް ލުއިކޮށްލުމުން ވެސް ލޭގައި ހަކުރު ހުންނަ މިންވަރު ދަށްވެ ހަކުރުބަލި ކޮންޓްރޯލްކުރަން ފަސޭހަވެ އެވެ. ލޭގައި ހަކުރު އެކުލެވޭ މިންވަރު މާ ގިނަވެފައި ގިނަ ދުވަސް ހުންނަން ވެއްޖެ ނަމަ އެތެރެހަށީގެ ގުނަވަންތަކަށް ލޭ ދައުރުވާ މިންވަރު ދަށްވެ ގުނަވަންތައް ފެއިލްވާ ގޮތް ދިމާވެ އެވެ.\nއިންޖެކްޝަން ޕެން އެއްގެ އެހީގައި ޖަހާ މި އާ ބޭސް އަދި އަގުބޮޑެވެ. ނަމަވެސް ހަކުރު ބައްޔަށް މިހާރު އުފައްދާފައިވާ މިފަދަ ބޭސްތަކާ އަޅާބަލާއިރު މި ބޭހުގެ ސައިޑް އިފެކްޓްސް މަދުކަމަށްވެ އެވެ.


vnews - MAM Business School in aa course thakeh fashanee\nއެމްއޭއެމް ބިޒްނަސް ސްކޫލުން ސެޕްޓެންބަރު އަދި އޮކްޓޯބަރު މަހުގެ ތެރޭގައި އާ ކޯސްތަކެއް ފަށަނީ\n15 އޯގަސްޓް 2017\nމެރިޓައިމް އެކަޑަމީ އޮފް މޯލްޑިވްސްގެ އާ ކެންޕަސް ކަމަށްވާ (އެމްއޭއެމް) ބިޒްނަސް ސްކޫލުން އަންނަ ސެޕްޓެންބަރު އަދި އޮކްޓޯބަރު މަހުގެ ތެރޭގައި އާ ކޯސްތަކެއް ފެށުމަށް ނިންމައިފި އެވެ.\nއެމްއޭއެމް ބިޒްނަސް ސްކޫލުން ބުނީ، އަންނަ ސެޕްޓެންބަރު އަދި އޮކްޓޯބަރު މަހުގެ ތެރޭގައި ފެށުމަށް ހަމަޖެހިފައިވާ އާ ކޯސްތަކުގެ ތެރޭގައި ސެޓްފިކެޓް ލެވެލް 3، އެޑްވާންސް ސެޓްފިކެޓް އަދި ޑިޕްލޮމާ ފެންވަރުގެ ކޯސްތައް ހިންގުމަށްވަނީ ހަމަޖެހިފައި ކަމަށެވެ. އަދި ވަޒީފާއަދާ ކުރަމުން ޕާޓްޓައިމްކޮށް ކިޔަވަން ބޭނުންފުޅުވެލައްވާ ބޭފުޅުންނަށް ޙާއްސަކޮށްގެން ހިންގުމަށް ގަސްތުކޮށްފައިވާ ކޯސްތަކުގެ ތެރޭގައި ޕްރޮޖެކްޓް މެނޭޖްމަންޓް، އާލީ ޗައިލްޑް ހޫޑް، ޓްރޭވަލް އެންޑް ޓުއަރިޒަމް މެނޭޖްމަންޓް، ހިއުމަން ރިސޯސް މެނޭޖްމަންޓް އަދި އިސްލާމިކް ބޭންކިންގް އެންޑް ފައިނޭންސް ހިމެނޭ ކަމަށް ވެސް އެމްއޭއެމް ބިޒްނަސް ސްކޫލުން ބުންޏެވެ.\nއެމްއޭއެމް ބިޒްނަސް ސްކޫލުން ބުނީ، ޑިޕްލޮމާއިން އިސްލާމިކް ބޭންކިންގް އެންޑް ފައިނޭންސް ކޯހަކީ ސައުތު އޭޝިއަން އިންސްޓިޓިއުޓް ފޯ އިސްލާމިކް ފައިނޭންސް އިން ޑިވެލޮޕް ކޮށްފައިވާ މޯލްޑިވްސް ސެންޓަރ ފޯ އިސްލާމިކް ފައިނޭންސްގެ ކޯހެކެވެ.\nމީގެ އިތުރުން އެމްއޭއެމް ބިޒްނަސް ސްކޫލުން ބުނީ، ސެޕްޓެމްބަރު އަދި އޮކްޓޯބަރު މަހު ފެށުމަށް ހަމަޖެހިފައިވާ ކޯސްތަކަށް ވަނުމަށްއެދި ފޯމު ހުށައެޅުމުގެ ފުރުސަތު މިއަދުން ފެށިގެން އަންނަ އޮކްޓޯބަރު މަހުގެ ފަސް ވަނަ ދުވަހަށް ހުޅުވާލެވިފައި ވާކަމަށެވެ. އަދި މިކޯސްތަކާއި ބެހޭގޮތުން މަޢުލޫމާތު ހޯދުމަށް2014 331، 9992 963 ފޯނާ ގުޅުއްވުމުން ލިބިވަޑައި ގަންނަވާނެ ކަމަށް ވެސް އެމްއޭއެމް ބިޒްނަސް ސްކޫލުން މައުލޫމާތު ދެއެވެ.


Leverkusen athun balive Atletico ah nthizaaru dhigu vejje\nއެތުލެޓިކޯ އާއި ބަޔާން ކުޅުނު މެޗުގެ ތެރެއިން\nބަޔާން ލެވަކޫސެން އަތުން 2-1 ބަލިވުމުން، ޗެމްޕިއަންސް ލީގްގެ ދެ ވަނަ ބުރަށް ދިއުމަށްޓަކައި އެތުލެޓީކޯ މެޑްރިޑް ކުރަން ޖެހޭ މަސައްކަތް ދެ ގުނަ ވެއްޖެ އެވެ.\nރޭ ގެ މޮޅަކީ، ޗެމްޕިއަންސް ލީގްގައި މި ސީޒަންގައި ލެވަކޫސެން ހޯދި ފުރަތަމަ މޮޅެވެ. ކުރިން ކުޅުނު ތިން މެޗުންވެސް އެ ޓީމު ވަނީ ބަލި ވެފަ އެވެ. އެތެލެޓިކޯއަށް މެޗުގެ ސުން ކަނޑުވާލަ ދިނީ ފަހު ވަގުތު އަލްވާރޯ މޮރާޓާ އެވެ. ލެވަކޫސެންގެ ދެ ލަނޑުގެ ތެރެއިން ފުރަތަމަ ލަނޑަކީ އެތުލެޓިކޯގެ މިޑްފީލްޑާ ތޯމަސް ޕާޓޭ އަތުން ބައިކޮޅަށް ވަން ލަނޑެކެވެ. ދެ ވަނަ ލަނޑު ކާމިޔާބު ކުރީ ކެވިން ވޮލާންޑް އެވެ.\nއެ ގުރޫޕްގައި ހިމެނޭ ޔުވެންޓަސް އާއި ރަޝިއާގެ ލޮކްމޮޓީވް މޮސްކޯ ކުޅުނު މެޗު ޔުވެންޓަސް ކާމިޔާބު ކުރީ 2-1 ންނެވެ. ޔުވެންޓަސްގެ ފުރަތަމަ ލަނޑު ކާމިޔާބު ކުރީ ރޮނާލްޑޯ ފޮނުވާލި ފުރީ ކިކް ލޮކޮމޯޓިވްގެ ކީޕަރު ގިލިޔާމް ދިފާއު ކުރަން އުޅުމުގެ ތެރޭގައި އަތުން ދޫވެ ގޯލަށް ވަންނާން ދަނިކޮށް އާރޮން ރަމްސީ ބޯޅަ ގޯލްގެ ތެރެއަށް ވައްދާލު މުންނެވެ. ކީޕަރު ގިލިޔާމް އަތުން ބޯޅަ ދޫވެ ބޯޅައިގެ އެއްބައި ވަނީ ގޯލް ލައިން ހުރަސްކޮށް ގޯލްގެ އެތެރެއާވީ ފަޅީގަ އެވެ. އެ ބޯޅަ އެއްކޮށް ގޯލްތެރެއަށް ވައްދާލީ ރަމްސީ އެވެ.\nލޮކޮމޯޓީވް މޮސްކޯއިން މެޗުގެ ނަތީޖާ ހަމަހަމަ ކުރީ 12 ވަނަ މިނެޓްގައި އެލްކްސީ މިރާންޗުކް އެވެ. ޔުވެންޓަސް މެޗުން މޮޅުކޮށްދިން ލަނޑު ފަހު ވަގުތުގައި ކާމިޔާބު ކުރީ ޑަގްލަސް ކޮސްޓާ އެވެ.\nގުރޫޕް އޭ ގައި ޕީއެސްޖީ ވަނީ ބެލްޖިއަމްގެ ކުލަބު ބުރޫޖްގެ މައްޗަށް ކާމިޔާބު ހޯދައި ދެ ވަނަ ބުރަށް ކޮލިފައި ވެފަ އެވެ. ވަގުތީ ކޯޗް ހެންސީ ފުލިކްގެ ފުރަތަމަ މެޗުގައި ބަޔާން މިޔުނިކް ވަނީ ގުރީސްގެ އޮލިމްޕިއާކޯސް ބަލިކޮށް ގަދަ 16 އަށް ކޮލިފައި ވެފަ އެވެ. ބަޔާންގެ ލަނޑުތައް ކާމިޔާބު ކުރީ ރޮބަޓް ލެވަންޑޮސްކީ އާއި އީވާން ޕެރިސިޗް އެވެ.\nއެންމެ ފަހުގެ ރަނަރަފު ޓޮޓެންހަމް ހޮޓްސުޕާސް ވަނީ ޗެކްރިޕަބްލިކްގެ ރެޑް ސުޓާގެ މައްޗަށް 4-0 ން މޮޅުވެފަ އެވެ. ސްޕާސްގެ ހަތަރު ލަނޑުގެ ތެރެއިން ދެ ލަނޑު ކާމިޔާބު ކުރީ ސަން ހިއުންގް މިން އެވެ. އަނެއް ދެ ލަނޑު ކާމިޔާބު ކުރީ ޖިއޮވާނީ ލޮސެލްސޯ އާއި ކްރިސްޓިއަން އެރިކްސަން އެވެ.\nޗެމްޕިއަންސް ލީގް ބަޔާން މިއުނިކް އެތުލެޓިކޯ މެޑްރިޑް


vnews - Yemenah hamalaa dheyn ulhunu Saudi askaree mathindhaa boat eh vettijje\nޔަމަނަށް ވައިގެ ހަމަލާދޭން އުޅުނު ސައުދީ އަސްކަރީ މަތިންދާ ބޯޓެއް ވެއްޓިއްޖެ\nޔަމަނުގެ އުތުރުހުޅަނގުން ހޫޘީންގެ ކޮންޓްރޯލްކުރާ ސައާދާގެ ގޭސް ސްޓޭޝަނަކަށް ގުޅިފައިވާ އަރަބި ކޯލިޝަނުން މިއަދު ދިން ވައިގެ ހަމަލާތަކަށްފަހު އެތަނަށް ލިބިފައިވާ ގެއްލުންތައް ޔަމަނުގެ މީހަކު ބަލަނީ - ފޮޓޯ: އޭ.އެފް.ޕީ\nޔަމަނަށް ވައިގެ ހަމަލާތައް ދިނުމަށް ޔަމަނުގެ ތެރޭގައި އުދުހުނު ސައުދީ އަރަބިއްޔާގެ އަސްކަރީ މަތިންދާ ބޯޓެއް ވެއްޓިއްޖެއެވެ.\nޔަމަނަށް ހަމަލާ ދެމުންގެންދާ އަރަބި ކޯލިޝަންގެ ތަރުޖަމާނު މޭޖަރ ޖެނެރަލް ތުރުކީ އަލްމާލިކީ ވިދާޅުވީ، ބޯޓު ވެއްޓުނީ ޔަމަނުގެ އުތުރުގެ ސަރަހައްދެއްގައި އުދުހެމުންދަނިކޮށް ޓެކްނިކަލް މައްސަލައެއް ދިމާވެގެން ކަމަށެވެ. އަދި ބޯޓުގައި ތިބި ދެ ކްރޫން ސަލާމަތްވި ކަމަށާއި، އެދެމީހުންނަށް އެއްވެސް އަނިޔާއެއް ނުލިބޭ ކަމަށާއި، އަނބުރާ މިހާރު ސައުދީ އަރަބިއްޔާއަށް އައިސްފައިވާ ކަމަށް ތުރުކީ ވިދާޅުވެފައި ވެއެވެ.\nއެކަމަކު، ޔަމަނުގެ ވެރިކަމަށް އަތްގަދަކޮށްގެން ތިބި ހޫޘީން، އެމީހުން ހިންގާ އަލްމާސިރާ ޓީވީ މެދުވެރިކޮށް އާންމުކުރި ބަޔާނެއްގައި ބުނެފައިވަނީ، ސައުދީ މަތިންދާ ބޯޓު ޔަމަނުގެ އުތުރުގެ ސައާދާގައި އުދުހެމުން ދަނިކޮށް އެމީހުން ހަމަލާދީ ވައްޓާލީ ކަމަށެވެ.\nސައުދީ ރަސްމީ ނޫސް އޭޖެންސީން ފަހުން އާންމުކުރި ކޯލިޝަންގެ ބަޔާނެއްގައި ބުނެފައިވަނީ، މިއަދުގެ އޮޕަރޭޝަންގައި އުޅެނިކޮށް ވެއްޓުނީ ސައުދީ އަރަބިއްޔާއަށް ނިސްބަތްވާ އަސްކަރީ މަތިންދާ ބޯޓެއް ކަމަށެވެ. އެ ބޯޓު ވެއްޓުމާއެކު ކްރޫން ސަލާމަތް ކުރުމަށް ހިންގުނު އޮޕަރޭޝަންގައި އެއްގަމު ފައުޖުތައްވެސް ބައިވެރިވި ކަމަށް ބުނެފައި ވެއެވެ.\nޔަމަނުގެ ވެރިކަމަށް ހޫޘީން އަތްގަދަ ކުރުމުން، ސައުދީ އަރަބިއްޔާ އިސްވެ އޮވެ އަރަބި ބައެއް ގައުމުތައް ބައިވެރިކޮށްގެން އުފައްދާފައިވާ ކޯލިޝަނުން ގެންދަނީ 2015 ވަނަ އަހަރުން ފެށިގެން ޔަމަނުގެ އެތަންމިނަތަނަށް ވައިގެ ހަމަލާތައް ދެމުންނެވެ.\nއަރަބި ކޯލިޝަންގައި ވަރުގަދަ ހަތިޔާރު ހުރެފައި އެމީހުންނަށް ދުނިޔޭގެ ބައެއް ބޮޑެތި ގައުމުތަކުގެ ތާއީދު ލިބިފައި ވީނަމަވެސް، އަދި ކެނޑިނޭޅި އެއްގަމާއި ވައިގެ ހަމަލާތައް ދެމުންގެންދިޔަ ނަމަވެސް، ޔަމަނުގެ ވެރިރަށް ސަންއާއާއި، ޔަމަނުގެ އުތުރުގެ ބޮޑުބައެއް އަދިވެސް ކޮންޓްރޯލް ކުރަނީ ހޫޘީންނެވެ.\nސައުދީ އަރަބިއްޔާ އިސްވެއޮވެ ޔަމަނަށް ވައިގެ ހަމަލާތައް ދޭންފެށިފަހުން މިހަނގުރާމައިގައި މިހާތަނަށް 8،750 މީހުން މަރުވެފައިވާ ކަމަށް އދއިން ބުނެފައި ވެއެވެ.


1 aharfu fahun maru Commission'in kulli Press eh baavanee | Jazeera\tމަރު ކޮމިޝަންގެ ޕްރެސްއެއް - Jazeera\nއަހަރެއް ފަހުން މަރު ކޮމިޝަންގެ ޕްރެސްއެއް\nޢަލީ ސަމާހު February 9, 2021 295 views0\nގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަ ބަލަން ރައީސް އިބްރާހިމް މުހައްމަދު ސޯލިހު އެކުލަވާލާފައިވާ ރިޔާސީ ކޮމިޝަނުން މިއަދު ނޫސްވެރިންގެ ބައްދަލުވުމެއް ބާއްވާން ނިންމައިފިއެވެ.\nކޮމިޝަނުން ބުނީ ޕްރެސް އޮންނާނީ މެންދުރު 13:00 ގައެވެ.\nއެނިގަފައިވާ ގޮތުން މިއަދުގެ ޕްރެސް ގައި މުހިއްމު މައުލޫމާތުތަކެއް ހިއްސާކުރާނެ އެވެ. އެގޮތުން ގިނަ މައްސަލަތަކަށް އިތުރު އަލިމަގެއް ފެނިފައިވާކަމުގެ މައުލޫމާތު ލިބެއެވެ.\nމަރު ކޮމިޝަނުން ޕްރެސް އެއް މި ބާއްވަނީ އަހަރެއްހާ ދުވަސް ފަހުންނެވެ. އެންމެ ފަހުން ޕްރެސްއެއް ބާއްވާފައިވަނީ އެ ކޮމިޝަންގެ ރައީސް ކަމުގައި ހުސްނުއް ސޫދު ހުންނެވިއިރުއެވެ. އޭގެ ފަހުން ސުޕްރީމް ކޯޓުގެ ފަނޑިޔާރު ކަމަށް ސޫއުދު އައްޔަން ކުރެއްވުމާއި އެކު ކޮމިޝަންގެ އަޑު މުޅިންހެން ކެނޑިގެން ދިޔައެވެ.\nސުއޫދުގެ ބަދަލުގައި ކޮމިޝަންގެ ރައީސް ކަމަށް ވަނީ ފަރީޝާ އަބްދުﷲ އައްޔަންކޮށްފައެވެ. ފަރީޝާގެ އިތުރުން މަރު ކޮމިޝަންގެ މެންބަރުންގެ ގޮތުގައި ތިއްބަވަނީ ދެ ބޭފުޅުންނެވެ. އެއީ މއ. ގޯލްޑަންމޫން، އަހްމަދު ނާޝިދު އަދި ގދ ރަތަފަންދޫ، ބަހާރީވިލާ، މިސްބާހު އައްބާސްއެވެ.\nރައީސްގެ ހާއްސަ ގަރާރަކުން މަރުކޮމިޝަން އެކުލަވާލެއްވީ 17 ނޮވެމްބަރު 2018 ވަނަ ދުވަހުއެވެ. މިއީ، 1 ޖެނުއަރީ 2012 އިން ފެށިގެން 17 ނޮވެމްބަރު 2018 ގެ ނިޔަލަށް ވޭތުވެދިޔަ މުއްދަތުގެ ތެރޭގައި މަރާލާފައިވާ މީހުންނާއި، ގެއްލުވާލާފައިވާ މީހުންގެ މައްސަލަތައް ބެލުމަށްޓަކައި އެކުލަވާލެއްވި ކޮމިޝަނެކެވެ.\nމަރު ކޮމިޝަންގެ ޕްރެސްއެއް


April 2020 – EPS School\nEPS School > 2020 > April\nއީ.ޕީ.އެސް ފައުންޑޭޝަންގެ ފަރާތުން އޮންލައިން ނޫހެއް ނެރުމަށް ހަމަޖެހިއްޖެއެވެ. ރޭ 8:00 ގައި ވީޑިއޯ ކޮންފަރެންސް މެދުވެރިކޮށް ބޭއްވި ބައްދަލުވުމުގައި ނޫހުގެ އެޑިޓަރަކަށް ހޮވުނީ ޑރ. ސުނީނާ ރަޝީދެވެ. އެސޯސިއޭޓް އެޑިޓަރަކަށް ހޮވުނީ ޙަސަން ޒަރީރެވެ. 80 ވަރަކަށް މިނެޓަށް ދިގުދެމިގެންދިޔަ 12 މެމްބަރުން ބައިވެރިވެ ވަޑައިގެންނެވި މިބައްދަލުވުމުގައި ފުރަތަމަ ވާހަކަ ދެކެވުނީ އޮންލައިންކޮށް ނެރޭނެ އެއްޗަކާމެދު ގައެވެ. މިބައްދަލުވުން ބޭއްވުމުގައި އިސްކޮށް މަސައްކަތް ކުރެއްވި އެއްބޭފުޅެއްކަމުގައިވާ އީ.ޕީ.އެސް ފައުންޑޭޝަންގެ ނައިބު ރައީސް މަރިޔަމް އާދިޔާ ވިދާޅުވީ […]\nއީ.ޕީ.އެސް ފައުންޑޭޝަނަށް 100 މެމްބަރުން ހަމަވެއްޖެ\nއީ.ޕީ.އެސް ފައުންޑޭޝަނަށް މިއެޕްރީލް މަހުގެ6ވަނަ ދުވަހު 100 މެމްބަރުން ހަމަވެއްޖެއެވެ. ފައުންޑޭޝަނަށް މެމްބަރުން އިތުރު ކުރުމުގެ ހަރަކާތެއް އެންމެ ފުރަތަމަ ފެށުނީ 29 އޮކްޓޯބަރ 2018 ވީ ހޯމަދުވަހުގެރޭ އީޕީއެސް ގެ އެކި އެކި އެކްޓިވިޓީ ގްރޫޕްތަކުގެ މެދުގައި ފައުންޑޭޝަންގެ މެމްބަރަކަށްވުމަށް އޭ.ޑީ.ކޭ ކެފޭ ގައި ބޭއްވި ޚާއްޞަ ބައްދަލުވުމެއްގައެވެ. އެބައްދަލުވުމުގައި ފަންސަވީހަކަށް ފަރާތުން މެމްބަރުކަމަށް ސޮއިކުރިއެވެ. އީ.ޕީ.އެސް ފައުންޑޭޝަންގެ ފުރަތަމަ އާއްމު ބައްދަލުވުމަށްފަހު ފައުންޑޭޝަންގެ މެމްބަރުން އިތުރުވުން އެހާ ބާރަށް ކުރިއަށް ގޮސްފައެއް […]\nކޮރޯނާ ވައިރަސްގެ ވަބާއާ ހެދި މުޅި ރާއްޖެ އެބޭފުޅެއްގެ އިރުޝާދުތަކާއި އެންގުންތަކަށް ނަޒަރު ހުއްޓިފައިވާ މިނިސްޓްރީ އޮފް ހެލްތްގެ ޑިރެކްޓަރ ޖެނެރަލް ހެލްތް ސާރވިސާސް މައިމޫނާ އަބޫބަކުރަކީ އީޕީއެސް ސްކޫލުން ކިޔަވާ ވިދާޅުވި އަދި އެސްކޫލްގެ ފަަޚުރުވެރި ދަރިވަރެކެވެ. އީޕީއެސް ސްކޫލުން އޯލެވެލް އޭނާ ނިންމެވީ 1982 ވަނަ އަހަރުއެވެ. އޭނާ އަކީ ޑރ. ޝަމީމް އާއި ޑރ.ފަޒީލް ނަޖީބް އާއި ޑރ. ޢަލީ ރަފީޤް ގެ ބެޗް މޭޓެކެވެ. އޯލެވެލް އަށްފަހު އެޑްވާންސް ލެވެލްއަށް […]


Rey Kulhunu Matchun Arsenal Aai United Evvaruvehje\n9 މަސް, 1 ހަފްތާ,5ދުވަސް, 18 ގަޑި, 24 މިނެޓް, 59 ސިކުންތު ކުރިން 2450މަރިޔަމް އިސްއާދާ\nއިނގިރޭސި ޕްރިމިއާ ލީގުގައި ރޭ ކުޅުނު މެޗުތަކުގެ ތެރެއިން އާސެނަލް އާއި މެންޗަސްޓަރ ޔުނައިޓެޑް ބައްދަލުކުރި މެޗު ދޭއް ދޭއްގެ ނަތީޖާއަކުން އެއްވަރުވެއްޖެއެވެ.\nޔުނައިޓެޑް އަމިއްލަ ދަނޑުގައި ކުޅުނު މެޗުގައި އާސެނަލުން ލީޑު ނެގީ ޝޮކޮޑްރަން މުސްތާފީ ޖެހި ލަނޑުންނެވެ. މުސްތާފީ ބޮލުން ފޮނުވާލި ބޯޅަ ޔުނައިޓެޑްގެ ކީޕަރު ޑޭވިޑް ޑެހެއާ އަތުގައި ޖެހިފައި ވަނީ ގޯލުގެ ރޮނގު ހުރަސްކޮށްފައެވެ. ފުރަތަމަ ހާފް ނިމުމުގެ ކުރިން ޔުނައިޓެޑަށް އެއްވަރުކޮށްދިނީ އެންތަނީ މާޝިއަލްއެވެ. އާސެނަލުން ދެ ވަނަ ފަހަރަށް ލީޑުނެގީ މެޗުގެ 68 ވަނަ މިނިޓްގައި ޔުނައިޓެޑްގެ މާކޯސް ރޯހޯ އަތުން ބައިކޮޅަށް ވަން ލަނޑުންނެވެ. އޭގެ މިނިޓެއް ފަހުން ޖެސޭ ލިންގާޑް ވަނީ ޔުނައިޓެޑަށް އެއްވަރުކޮށްދީފައެވެ.\nމެޗަށް ފަހު ޔުނައިޓެޑްގެ ކޯޗު ހޯސޭ މޮރީނިއޯ ބުނީ ޔުނައިޓެޑަށް ބޭނުންވި ނަތީޖާ ނުނެރެވުނީ އަމިއްލައަށް ހެދުނު ގޯސްތަކެއްގެ ސަބަބުން ކަމަށެވެ. އެހެންނަމަވެސް ކުރިއަށްވުރެ ބޮޑަށް ހިތްހަމަޖެހޭ ސަބަބަކީ ކުޅުންތެރިން މޮޅުވާން ވެގެން ކުރާ މަސައްކަތް ރަނގަޅުވުމުން ކަމަށް އޭނާ ބުނިއެވެ. އާސެނަލްގެ ކޯޗު އުނާއި އެމެރީ ބުނީ އެ ޓީމަށް މޮޅު ނުވެވުނީ، ކޮންމެ ފަހަރަކު ވެސް ލީޑު ލިބުމުން ކޮންމެވެސް ވަރަކަށް މެޗު ފަސޭހަކޮށްލުމުގެ ވިސްނުމުގައި ކުޅުންތެރިން ކުޅެން ފެށުމުން ކަމަށެވެ.\nއިނގިރޭސި ޕްރިމިއާ ލީގުގައި ރޭ ލިވަޕޫލުން ރަށުންބޭރުގައި ތިނެއް އެކެއްގެ ނަތީޖާއިން ބާންލީ އަތުން މުހިއްމު މޮޅެއް ހޯދިއިރު، އާސެނަލާއި ޗެލްސީ ކުޅުނު މެޗުތަކުން މޮޅުނުވުމުގެ ފައިދާނަގައި ޓޮޓެންހަމް ހޮޓްސްޕާސް ވަނީ ލީގުގެ ތިން ވަނަ އަށް ޖެހިލާފައެވެ.


މިއަހަރު އެންމެ ތަފާތު ފޯނު ނެރުނީ ޓޯސްޓަރުހަދާ ބައެއް - Tech News Maldives\nމިއަހަރު ދުނިޔޭގެ ބާޒާރަށް ތަޢާރަފުކުރެވުނު އެންމެ މޮޅު އަދި އެންމެ ތަފާތު އެންޑްރޮއިޑް ފޯން ތައްޔާރުކުރީ ޖަޕާނުގެ ޓޯސްޓަރު އުފައްދާ ކުންފުންޏަކުންނެވެ. "ބަލްމޫޑާ ފޯން" ނަމަކަށް ކިޔާ މިމޮޑެލްއަކީ، އާއްމުކޮށް މިފެންނަ ހަތަރެސްކަން ބައްޓަމުގެ ބަދަލަށް، އަތަށް ހެެޔޮވަރުވާގޮތަށް ޖަޕާނުގެ ލަގްޒަރީ ޓޯސްޓަރު ކުންފުންނަކުން އުފެއްދި ފޯނެކެވެ.\nމީގެ ކުރިން ކޭއެފްސީ އަދި ޕެޕްސީއިންވެސް ވަނީ ފޯނުއުފައްދާ ކުންފުނިތަކަށް އޯޑަރުދީގެން އެކުންފުނިތަކަށް ޚާއްޞަ ފޯންތަކެއް އުފައްދާފައެވެ. އެއީ އެހެންނަމަވެސް ވަރަށް އާދައިގެ ގޮތަކަށް ފަރުމާކުރެވިފައިވާ، މާބޮޑު ވިޔަފާރިއެއްގެ ވިސްނުމަކާ ނުލައި އިސްތިހާރުކުރުމުގެ ގޮތުން ކަހަލަ ގޮތަކަށް ތައްޔާރުކުރެވިފައިވާ މޮޑެލްތަކެކެވެ. މިއާއި ޚިލާފަށް ބަލްމޫޑާ ފޯނަކީ، މުވާސަލާތީ ދުނިޔެއަށް އާ އިންޤިލާބެއް ގެނައުމުގެ ބޭނުމުގައި އެކުންފުނިން ތައްޔާރުކުރި ޕްރޮޑަކްޓެކެވެ. މިގޮތުން އާއްމުކޮށް ފެންނަން މިހުންނަ ހަތަރެސްކަން ނުވަތަ ދިގުއަކައެއްގެ މިސާލައް ހުންނަ ފޯންތަކާ ޚިލާފަށް ބަލްމޫޑާގެ ފޯން ތައްޔާރުކުރެވިފައިވަނީ އަތަށް ހެޔޮވަރުވާގޮތަށް ވަށްބައްޓަމެއްލާފައެވެ. ސްކްރީންވެސް އަދި ފުރަގަސްވެސް ވަށްކޮށް ފަރުމާކުރެވިފައިވާ މިފޯނަކީ، އެއްވެސް ސީދާ ރޮނގެއް ނުހިމެނޭގޮތަށް ތައްޔާރުކުރެވުނު އެންމެ ފުރަތަމަ ފޯނެވެ. 1920×1080ގެ ޑިސްޕްލޭއަކާއިއެކު މުޅިފޯނުގެ ދިގުމިނަކީ 4.9 އިންޗިއެވެ. އަދި ފުޅާމިނަކީ 69 މިލިމީޓަރެވެ. އެހެންކަމުން މިއީ ޖީބަށްލާން ފަސޭހަ ކުޑަފޯނެކެވެ.\nކުޑަފޯނެއް ގެންގުޅެން ބޭނުންވާ ފަރާތްތަކަށް ބަލްމޫޑާ މިއީ ރަނގަޅު އުފެއްދުމެކެވެ. ކުޑަފޯން ޚިޔާރުކުރާ މަދު ބައެއް އުޅުނު ނަމަވެސް، ގިނަމީހުން މިހާރު އެނބުރެނީ ސައިޒުން ބޮޑެތި ފޯނުތަކާއި ދިމާލަށެވެ. މަޝްހޫރު އެޕަލްކުންފުނީގެ އައިފޯން މިނީގެ ނާކާމިޔާބު މިކަމުގެ ހެއްކަކަށް ފުދެއެވެ. މިހާރު ދުނިޔޭގެ ބާޒާރުގައި އުޅޭ ފޯނުތަކުގެ ތެރެއިން 6އިންޗިއަށްވުރެ ކުޑަ ޑިސްޕްލޭ ހިމެނޭ ފޯނުތައް ހިއްސާކުރަނީ އެންމެ 10% އެވެ.\nމިފޯނުގެ ސްޕީކަރާއި، ލެޑް ފްލޭޝްލައިޓް އަދި ކެމެރާ ހަރުކުރެވިފައިވަނީ ފަހަތުގައެވެ. މީގެ އިތުރުން، ފޯނުގެ ޕަވަރ ބަޓަންވެސް ހަރުކުރެވިފައިވަނީ ފަހަތުގައެވެ. މިއީ އައިފޯނެކޭ އެއްފަދައިން އިނގިލީގެ ނިޝާން ފާސްކުރާ ވައްތަރުގެ ޕަވަރ ބަޓަންއެކެވެ. މިފޯނުގެ ސްކީރާއި އެހެން ހުރިހާ ސިފައަކީވެސް މިމޮޑެލްއަށް ޚާއްޞާ ސިފަތަކެކެވެ. ވާހަކައަކީ، އެއީކީ އެހެން ކުންފުންޏަކުން ގަނެފައި، ނުވަތަ ނަކަލުކޮށްފައި ހުރި ބައިތަކެއްނޫނެވެ. 915 ޑޮލަރުގެ އަގަށް ލިބެން ހުންނަ މިފޯނަކީ ވަޔަރލެސް ޗާޖިންގްގެ ފީޗާއާއި އައިޕީ×4 ވޯޓަރ ރެސިސްޓަންސް ހިމެނޭ އުފެއްދުމެކެވެ.\nއެންޑްރޮއިޑް-11 އާއި އެކު ގޫގަލް ޕްލޭ މި ފޯނުގައި ބޭނުންކުރެވޭނެއެވެ. ހޯމްސްކްރީން ޕެނަލްގައި އެކި އެޕްތައް ފެންނަން ހުންނާނެ އިރު، ވާތްފަރާތައް ކަހާލުމުން، ކަލަަންޑަރާއި ގަޑިފަދަ ފޯނުގެ އިންބިލްޓް އެޕްތައް ފެނިގެންދާނެއެވެ.\nބަލްމޫޑާ ކުންފުނިން އެންމެ ފުރަތަމަ އުފެއްދީ އާވައްތަރެއްގެ ޓޯސްޓަރެކެވެ. އެއީ ހޫނުފެން ބޭނުންކޮށްގެން ޓޯސްޓްކުރެވޭގޮތަކަށް ތައްޔާރުކޮޑްފައިވާ ޓޯސްޓަރެކެވެ. ދެން މިކުންފުނިން ނެރުނީ ކަރަންޓު ކުރައެކެވެ. އަދި މިއާއި ވިދިގެން އެލްއިޑީ ލަންޓަނެއްވެސް ތައްޔާރުކުރިއެވެ. ބަލްމޫޑާ ފޯނަކީ މިކުންފުނި، އެންމެފަހުން ނެރުނު އުފެއްދުމެވެ. ލަފާކުރެވޭގޮތުގައި މިފޯން ލިބެންހުންނާނީ ހަމައެކަނި ޖަޕާނުގައެވެ.


Gina bayakah loan nulibumun MDP memberunge kanboduvun ministerah | Mihaaru\nއެމްޑީޕީގެ ބައެއް މެމްބަރުން މިއަދު ހަޔާ އެޑިއުކޭޝަން މިނިސްޓަރާ ބައްދަލު ކުރަވަނީ. -\nގިނަ ބަޔަކަށް ލޯނު ނުލިބުމުގެ ކަންބޮޑުވުންތައް އެމްޑީޕީން މިނިސްޓަރަށް ހުށަހަޅައިފި\n09 ޖޫން 2019 - 19:37 21 comments\nމަތީ ތައުލީމަށް ކިޔެވުމުގެ ލޯނު ގިނަ ބަޔަކަށް ނުލިބުމާ ގުޅިގެން ރައްޔިތުންގެ މަޖިލިހުގެ އެމްޑީޕީގެ ބައެއް މެމްބަރުން ހަޔަ އެޑިއުކޭޝަން މިނިސްޓަރު ޑރ. އިބްރާހިމް ހަސަންއާ މިއަދު ބައްދަލުކޮށްފި އެވެ.\nއެމްޑީޕީގެ އޮފީހުގައި މިއަދު ބޭއްވި ބައްދަލުވުމުގެ ފޮޓޯ ޓުވީޓު ކުރައްވައި ގަލޮޅު ދެކުނު ދާއިރާގެ މެމްބަރު މީކާއިލް ނަސީމް ވިދާޅުވީ މަތީ ތައުލީމަށް ކިޔެވުމަށް ދޫކުރާ ލޯންގައި ހުރި އުސޫލުތަކާ މެދު މެމްބަރުންގެ ހުރި ކަންބޮޑުވުންތައް ހަޔަ އެޑިއުކޭޝަން މިނިސްޓަރާ ހިއްސާ ކުރެއްވި ކަމަށެވެ.\n- Students should be notified/have opportunity to appeal before deadline if disqualified.\n- Portal error should not lead to disqualification.\n- Loan scheme be made more inclusive. pic.twitter.com/LeSW8UBfdG\nމީކައިލް ނަސީމް މިއަދު ކުރެއްވި ޓުވީޓު.\nއެގޮތުން ފޯމްތައް ޑިސްކޮލިފައި ކުރުމުގެ ކުރިން އެކަން އެންގުމާއި ފޯމްތައް ބާތިލް ކުރާ ނަމަ، އެއީ ކީއްވެކަން ބެލުމުގެ އެކަށީގެންވާ ފުރުސަތެއް ދޭންވާނެ ކަމަށް މީކައިލް ވިދާޅުވި އެވެ. އަދި ޕޯޓަލް މައްސަލައަކާ ހުރެ، ފޯމްތައް ޑިސްކޮލިފައިވެގެން ނުވާނެ ކަމަށް މީކަލް ކުރެއްވި ޓުވީޓުގައި ވިދާޅުވި އެވެ.\nލޯން ސްކީމް އޮންނަން ވާނީ ހާމަކަން ބޮޑު ގޮތެއްގައި ކަމަށް ވެސް މީކާއިލް ވިދާޅުވި އެވެ.\nމަތީ ތައުލީމަށް ސަރުކާރުން ދޭ ލޯނަށް އެދި ހުށަހެޅި މީހުންގެ ތެރެއިން ލޯނު ލިބުނީ އެންމެ 79 މީހަކަށެވެ. މަތީ ތައުލީމަށް ކިޔަވަން ބޭނުންވާ މީހުންނަށް ލޯނު ދިނުމަކީ މި ސަރުކާރުން އެންމެ އިސްކަންދޭ އެއްކަމެވެ.\nForm gai massala eh ulhey kameh neygey, ekamaku baathil!\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވެފައިވަނީ ގިނަ ބަޔަކަށް ލޯނު ނުލިބުނީ އާންމު ކޮށްފައިވާ އުސޫލާ ޚިލާފަށް ހުށަހެޅުމުން ކަމަށެވެ. އެ މީހުން ޑިސްކޮލިފައިވި ސަބަބު ހަޔާ އެޑިއުކޭޝަން މިނިސްޓްރީން ސާފުކޮށް ދޭނެ ކަމަށް ވެސް ވިދާޅުވި އެވެ. އެކަމަކު އުސޫލާ ޚިލާފު ފޯމު ބަލައިގަތް ސަބަބާ ގުޅޭ ގޮތުން މިނިސްޓްރީން އަދި ވަކި އެއްޗެކޭ ނުބުނެ އެވެ.\nމިކަމާ ގުޅިގެން ގިނަ ބައެއްގެ ޝަކުވާއަކަށްވީ އުސޫލުތަކާ ހިލާފަށް ފޯމު ހުށަހެޅުމުން ފޯމުތައް އަނބުރާ ފޮނުވާލުމުގެ ބަދަލުގައި ޑިސްކޮލިފައި ކުރުމެވެ. ނުބައިކޮށް ފޯމު ހުށަހަޅައިފި ނަމަ، އެކަން ދަރިވަރުންނަށް އަންގައި އެ ރަނގަޅު ކުރުމުގެ ފުރުސަތު ދަރިވަރުންނަށް ދޭން ޖެހޭނެ ކަމަށް އެމީހުން ބުންޏެވެ.\nއިތުރު ލިޔުންތައް އެމްޑީޕީ ތައުލީމް މަޖިލީހުގެ މެމްބަރުން ސްޓޫޑެންޓް ލޯނު އިބްރާހިމް ހަސަން، ހަޔާ އެޑިއުކޭޝަން މިނިސްޓަރު މިނިސްޓްރީ އޮފް ހަޔާ އެޑިއުކޭޝަން މެމްބަރު މީކާއިލް އަހުމަދު ނަސީމް (ގަލޮޅު ދެކުނު)


ކަމާލުއްދީންގެ ޕާޓީ އުފެއްދުމުގެ ހުއްދަ ދޭން ނިންމައިފި\nކަމާލުއްދީންގެ ޕާޓީ އުފެއްދުމުގެ ހުއްދަ ދޭން އީސީން ނިންމައިފި\n2 އޮގަސްޓު 2021 - 21:37 0\nއަބްދުﷲ ކަމާލުއްދީން: ގައުމީ އެއްބައިވަންތަކަމުގެ ޕާޓީގެ ނަމުގައި ޕާޓީއެއް އުފެއްދުމުގެ ހުއްދަ ދޭން އީސީން ވަނީ ނިންމާފައި - ފޮޓޯ: އަހުމަދު ޝުރާއު\nކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި ގިނަ ދުވަސްތަކެއްވަންދެން ކެބިނެޓްގައި މަސައްކަތް ކުރެއްވި އަބްދުﷲ ކަމާލުއްދީން، އަމިއްލަ ސިޔާސީ ޕާޓީއެއް އުފެއްދެވުމުގެ ހުއްދަ ދޭން އިލެކްޝަންސް ކޮމިޝަން (އީސީ)އިން މިއަދު ނިންމައިފި އެވެ.\n"ގައުމީ އެއްބައިވަންތަކަމުގެ ޕާޓީ"ގެ ނަމުގައި ރަޖިސްޓްރީކުރަން ކަމާލުއްދީން އެންމެ ފުރަތަމަ ހުށަހެޅުއްވި ފޯމު ބާތިލުކުރީ ސިޔާސީ ޕާޓީއެއް އުފެއްދުމަށް އެދި ހުށަހަޅާ މީހެއްގެ ކިބައިގައި ހުންނަން ޖެހޭ ޝަރުތު ފުރިހަމަ ނުވާތީކަމަށް އީސީން ވަނީ ބުނެފަ އެވެ.\nއެއީ ފޯމު ހުށަހެޅުއްވިއިރު، އެމްއާރުއެމްގެ މެމްބަރުކަމުން ކަމާލުއްދީން ވަކިވެވަޑައިގެންފައިނުވާތީ ކަން އެނގިފައި ވެ އެވެ.\nނަމަވެސް، އެ ޝަރުތު ފުރިހަމަކޮށް އަލުން ފޯމު ހުށަހެޅުމުން، ޕާޓީ އުފެއްދުމުގެ ހުއްދަ އީސީން ދިނުމަށް ވަނީ ނިންމައިފަ އެވެ.\nއީސީގެ ނައިބު ރައީސް އިސްމާއިލް ހަބީބު މިރޭ ވިދާޅުވި ގޮތުގައި "ގައުމީ އެއްބައިވަންތަކަމުގެ ޕާޓީ" ގެ ނަމުގައި ސިޔާސީ ޕާޓީ އެއް އުފެއްދުމަށް މަސައްކަތް ކުރުމުގެ ހުއްދަ ކަމާލުއްދީނަށް ދޭން އެ ކޮމިޝަނުން މިއަދު ނިންމާފަ އެވެ.\nކުރިން ރައްޔިތުންގެ މަޖިލީހުގެ މެންބަރުކަން ވެސް ކުރެއްވި ކަމާލުއްދީން ވަރަށް ފަހަކަށް ޖެހެންދެން ވެސް ހުންނެވީ މައުމޫންގެ އެމްއާރްއެމްގަ އެވެ. އެ ޕާޓީން ވަކިވެވަޑައިގަތީ ގައުމުގައި ހައްލުކުރަން ޖެހޭ ގިނަ ކަންތައްތަކެއް އެބަހުރި ކަމަށް ވިދާޅުވެ، އެ ޕާޓީން ތެރޭން އެކަން ހާސިލުވާނެ ކަމަށް ނުފެންނާތީ އެވެ.\nއެމްއާރްއެމްއިން ވަކިވެވަޑައިގެންނެވުމުން، ކަމާލުއްދީންގެ ހިދުމަތަށް މައުމޫން ޝުކުރުއަދާކުރެއްވި އެވެ. އެމްއާރްއެމްގެ ސްލޮޓެއްގައި އެންމެފަހުން ބޭއްވި މަޖިލިސް އިންތިހާބުގައި ފޮނަދޫ ދާއިރާއަށް ވާދަކުރެއްވި ނަމަވެސް، ކާމިޔާބެއް ނުވި އެވެ.\nމައުމޫންގެ ވެރިކަން ނިމުމުން، ކަމާލުއްދީން ގުޅިވަޑައިގެންނެވީ ޖުމްހޫރީ ޕާޓީއާ އެވެ. އެ ޕާޓީގެ ނައިބު ލީޑަރެއްގެ ގޮތުގައި ގިނަ ދުވަސްތަކެއްވަންދެން މަސައްކަތް ކުރެއްވި އެވެ. އެ ޕާޓީން ކަމާލުއްދީން ވަކިވެވަޑައިގެންނެވީ ނައިބު ލީޑަރު މަގާމުގެ އިތުރު ދައުރަކަށް ކުރިމަތިލައްވައި، ލިބުނު ނާކާމިޔާބީއާއެކު އެވެ.\nކަމާލުއްދީން އާ ސިޔާސީ ޕާޓީއެއް އުފައްދަވަން މަސައްކަތް ފެއްޓެވިއިރު، ދަނގެތީ ދާއިރާގެ މެންބަރު މުހައްމަދު ނާޒިމް އިސްވެ ހުންނަވައި އާ ސިޔާސީ ޕާޓީއެއް އުފެއްދެވުމުގެ މަސައްކަތް ވެސް ވަނީ ފައްޓަވާފަ އެވެ.\nއާ ދެ ޕާޓީ އުފެއްދުމުގެ މަސައްކަތް ކުރަމުން އަންނައިރު ޕާޓީތައް އުފެއްދުމަށް އިލެކްޝަން ކޮމިޝަނުން މިފަހުން ވަނީ ކޮވިޑާ ގުޅިގެން ލުޔެއް ދީފަ އެވެ.\nއެގޮތުން ސިޔާސީ ޕާޓީއެއް އުފައްދަން ހުއްދަދޭތާ 90 ދުވަހުގެ ތެރޭ 3000 މެންބަރުން ހަމަކޮށް އިލެކްޝަން ކޮމިޝަނަށް ހުށަހަޅަން ޖެހެ އެވެ.\nނަމަވެސް، މިހާރު ކޮމިޝަނުން ވަނީ އެ މުއްދަތު ސަސްޕެންޑްކޮށް، ސިއްހީ ކުއްލި ނުރައްކަލުގެ ހާލަތު އިއުލާންކޮށްފައި އޮންނައިރު މުއްދަތު ނުގުނާ ގޮތަށް ނިންމާފަ އެވެ.\n"ކަރިޝްމާ ޕާޓީ" އަށް ހުއްދައެއް ނުދިން، މައްސަލައަކީ ނަން!\n5,000 ސޮއިއާއެކު އެމްއެންޕީ ރެޖިސްޓްރީ ކުރަން ހުށަހަޅައިފި


Italy ge Minister dhogu hedhi kamah Ronaldo bunefi - One Online\nރޮނާލްޑޯ ޕޯޗުގަލް ޖާޒީގައި --- ފޮޓޯ/ ގެޓީ\nއިޓަލީގެ މިނިސްޓަރު ދޮގު ހެދި ކަމަށް ރޮނާލްޑޯ ބުނެފި\nއިޓަލީގެ ކުޅިވަރާބެހޭ ވަޒީރު، ވިނެސެންޒޯ ޕަޑަފޯރާ، ކަރަންޓީނުގެ އުސޫލުތަކާ ގުޅިގެން ދޮގު ހެދި ކަމަށް ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯ ބުނެފި އެވެ.\nކޮވިޑް-19 އަށް ޕޮޒިޓިވްވެ، އަމިއްލައަށް އެކަހެރިވެގެން ހުރި ރޮނާލްޑޯ އިއްޔެ ކުރި އިންސްޓަގުރާމް ލައިވް އެއްގައި ވާހަކަ ދައްކަމުން އިޓަލީގެ މިނިސްޓަރަށް ނިސްބަތްކޮށް ވަރުގަދަ ރައްދެއް ދީފައިވެ އެވެ. ރޮނާލްޑޯ އެފަދަ ގޮތަކަށް ވާހަކަ ދައްކާފައިވަނީ ކޮވިޑަށް ޕޮޒިޓިވް ވެފައިވަނިކޮށް، ރޮނާލްޑޯ ޕޯޗުގަލް އިން އިޓަލީއަށް ދިޔަ ދިޔުމަކީ ކަރަންޓީނު އުސޫލާ ހިލާފަށް ކުރި ކަމެއް ކަމަށް ކުޅިވަރާބެހޭ ވަޒީރު ޕަޑަފޯރާ ވިދާޅުވުމުންނެވެ.\n"އިޓަލީގެ މީހަކު، އަހަރެން ނަން ހާމައެއް ނުކުރާނަން. އެ މީހަކު ބުނި އަހަރެން ކޮވިޑް-19 އިން ރައްކާތެރިވުމަށް ހެދިފައިވާ ޕްރޮޓޮކޯލްތަކަށް ތަބައެއް ނުވޭ. އެއީ ކަނޑައެޅިގެން ދޮގު. އަހަރެން އަބަދުވެސް މި ކަންތައް ކުރަމުންދަނީ ހެދިފައިވާ އުސޫލުތަކާ އެއްގޮތަށް. ކޮށްފައިވާ ހުރިހާ ކަމަކީ ސިއްހީ މާހިރުންގެ ހުއްދައާއެކު ކޮށްފައިވާ ކަންކަން،" އުމުރުން 35 އަހަރުގެ ރޮނާލްޑޯ ބުނެފައިވެ އެވެ.\nރޮނާލްޑޯ ބުނީ، އޭނާ އިޓަލީގެ އެއްވެސް ގާނޫނަކާ ހިލާފުވެފައި ނޯންނާނެ ކަމަށާއި ޕޯޗުގަލް އިން އިޓަލީއަށް ދިޔައީ ހާއްސަ އެއާ އެންބިއުލައުންސެއްގައި އެއްވެސް މީހަކާ ކޮންޓެކްޓް ނުވެ ކަމަށެވެ. ހަބަރުތައް ބުނެފައިވާ ގޮތުގައި ރޮނާލްޑޯ ޕޯޗުގަލް އިން އިޓަލީއަށް ދިޔައީ އަމިއްލަ ޖެޓުގަ އެވެ. ނަމަވެސް، އެއީ ކިހާވަރެއްގެ ހަގީގަތެއް ކަމެއް ނޭނގެ އެވެ.\nރޮނާލްޑޯގެ ވާހަކަަތަކަށް އިޓަލީގެ މިނިސްޓަރު ޕަޑަފޯރާ ވަނީ އިއްޔެ މީޑިއާގައި ރައްދު ދީފަ އެވެ.\n"ކުޅުންތެރިޔާގެ ހުންނަ މޮޅު ހުނަރަކުން، ލިބިފައިވާ މަޝްހޫރު ކަމަކުން އެހެން މީހުންނަށް ގަދަރު ކުޑަކޮށް، އެހެން މީހުންނަށް އިހުތިރާމް ކުޑަކޮށް ވާހަކަދައްކަން ފުރުސަތެއް ނުލިބޭނެ. ރަނގަޅު ޕަބްލިކް ފިގާއެއް ނަމަ އަބަދުވެސް ވިސްނަން ޖެހޭނީ މިސާލު ދެއްކުމަށް. އަހަރެން ހަގީގަތުގައި މިވާހަކަ ދައްކަން ވެސް ބޭނުމެއް ނޫން. އިތުރަކަށް ދައްކަން މަސައްކަތް ވެސް ނުކުރާނަން. ކޮވިޑް-19 ޖެހިފައިވާ އެންމެން ވީހާވެސް އަވަހަށް ބަލިން ރަނގަޅުވުން އެއީ އުންމީދަކީ،" އިޓަލީގެ މިނިސްޓަރު ރޮނާލްޑޯއަށް ނިސްބަތް ކޮށް ބުނެފައިވެ އެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ކޮވިޑް 19


ނަމާދަށް ދާ ފަރާތްތަކުން އެހެން މީހުންގެ މުސައްލަ ބޭނުން ކުރުން ހުއްޓަން ޖެހޭ – ޝައިހް އަލީ ޒައިދު – DhiDaily\nނަމާދަށް ދާ ފަރާތްތަކުން އެހެން މީހުންގެ މުސައްލަ ބޭނުން ކުރުން ހުއްޓަން ޖެހޭ – ޝައިހް އަލީ ޒައިދު\nނަމާދަށް ދާ ފަރާތްތަކުން އެހެން މީހުންގެ މުސައްލަ ބޭނުން ކުރުން ހުއްޓަން ޖެހޭ ކަމަށާއި މާސްކާއި މުސައްލަ ނެތްނަމަ ހަރަމްފުޅު ސިފައިން ބަލަހައްޓާ ގޮތަށް ރާއްޖޭގައިވެސް އެކަން ކުރަން ޖެހޭ ކަމަށް މަޝްހޫރު ދީނީ އިލްމްވެރިޔާ ޝައިހް އަލީ ޒައިދު ވިދާޅުވެއްޖެއެވެ.\nޖުލައި މަހު މާލޭގެ ފުރަބަންދަށް ދިން ލުއިތަކުގެ ތެރޭގައި މާލޭގެ މިސްކިތްތަކުގައި ޖަމާޢަތުގައި ނަމާދު ކުރުމުގެ ހުއްދަ ސަރުކާރުން ވަނީ ދީފައެވެ.\nނަމަވެސް މިސްކިތައް ދިއުމުގައި ވަކި އުސޫލުތަކެއް ބެހެއްޓުމަށް އެޗްޕީއޭއިން ވަނީ އިލްތިމާސް ކޮށްފައެވެ. އޭގެ ތެރޭގައި، ގެއިން ވުޟޫކޮށްގެން ދިއުމަށާއި، މިސްކިތަށް ދާއިރު މާސްކު އެޅުމާއި، އަމިއްލަ މުސައްލައެއް ހިފައިގެން ދިއުމަށް ބާރު އަޅާފައިވެއެވެ.\nމަޝްހޫރު ދީނީ އިލްމުވެރިޔާ ޝައިހް އަލީ ޒައިދު ވިދާޅުވީ ގެއިން މުސައްލަ ގެންދިޔުމަށާއި، އެހެން މީހުންގެ މުސައްލަ މަތީގައި ނަމާދު ނުކުރުމަށް އިސްލާމިކް މިނިސްޓްރީން ނިންމި ނިންމުމަކީ ރަނގަޅު ނިންމުމެއް ކަމަށާއި އަދި ބަޔަކު އެކަން ނުކުރާނަމަ ހައްލަކީ ސިފައިން ނެރެގެން ގާޑް ކުރުން ކަމަށެވެ.\n”ބަޔަކު އަމަލު ނުކުރަންޏާ ދެން ހައްލަކީ ސިފައިން ނެރެގެން ގާޑްކުރުން، މައްކާ މަދީނާ ހަރަމްފުޅު ގާޑް ކުރެވޭ ގޮތަށް“ ޝައިހް މިއަދު ފޭސްބުކުގައި ކުރެއްވި ޕޯސްޓު ގައި ވިދާޅުވިއެވެ.\nޝައިހް އިތުރަށް ވިދާޅުވީ، އިސްލާމިކް މިނިސްޓްރީން އަންގާފައިވާ ގޮތަށް އެބަޔަކު ތަބާނުވުމަކީ އެބައެއްގެ އަމިއްލަ މައްސަލައެއް ކަމަށާއި ކޮވިޑް-19 އިތުރަށް ފެތުރުން ކޮންޓްރޯލް ކުރުމުގެ ގޮތުން އިސްލާމިކް މިނިސްޓްރީން އިލްތިމާސްކޮށްފައި ވަނީ ގައިދުރުކަން އިސްކޮށްގެން މިސްކިތައް ވަދެ ނުކުތުމަށް ކަމަށާއި އަދި ނަމާދުން ނިމިގެން ގިނަ އިރުތަކަށް މިސްކިތުގައި މަޑު ނުކޮށް ގެއަށް ދިއުމަށެވެ.\nމާލޭގައި އިއްޔެ ގިނަ ދުވަސްތަކަކަށް ފަހު ވަނީ ހުކުރު ނަމާދުވެސް ޖަމާޢަތުގައި ކޮށްފައެވެ. އަދި އިއްޔެ ކުރެވުނު ހުކުރު ނަމާދުގެ ޖަމާޢަތުގައި ގިނަ އަދަދެއްގެ ބަޔަކު ވަނީ ބައިވެރިވެފައެވެ.


ގިނަ ޤައުމުތަކުގައާއި ރާއްޖޭގައި އިސްލާމް ދީނުގެ ކަންކަން ހީނަރުކުރަން ކުރެވެމުން އަންނަ ކަންކަމުގެ ވާހަކަތައްދައްކައި ގިނަބައަކު ކަންބޮޑުވުން ފައުޅުކުރެއެވެ. ބަލައިލަންވީ އެކަންކަން ހިނގަން މެދުވެރިވާ ސަބަބަށެވެ. އެއްބައަކު މުސްލިމުންގެ ނަމުގައި ތިބެ ދީނުގެ އުޅައްތައް ބިންދަނީއެވެ. އަނެއް ބައަކު ދީން މަތިވެރިކުރުމުގެ ނަމުގައި ދީނުގެ އުޅައްތައް ބިންދަނީއެވެ. މިފަދަ ކޮންމެ ކަމަކުންވެސް އިސްލާމް ދީނަށް ލިބެނީ ހީނަރުކަމެވެ.\nމިކަމާއި ގުޅުންހުރި ވަރަށް މުހިންމު ދަރުސެއް ރަމަޟާން މަހުގެ ރޭތައް އިޙްޔާ ކުރުމަށް އިސްލާމިކް މިނިސްޓްރީން މީގެ2އަހަރު ކުރިން ކުރިއަށް ގެންދިއަ އިހްޔާ ޕްރޮގްރާމްގެ ތެރެއިން އިސްލާމީ މަރުކަޒުގައި ބޭއްވި ފޯރަމެއްގައި ޝައިޚް އާދަމް ޝަމީމް ވަނީ ދެއްވަވައިފައެވެ.\nޝައިޚް އާދަމް ޝަމީމްގެ ދަރުސުން:\nއިސްލާމް ދީން ފުނުޑުފުނޑުވެގެންދާނީ ޖާހިލިއްޔަތު ނުދަންނަ މުސްލިމުންގެ ތެރެއިން އުފަންވާ ބައެއްގެ ސަބަބުން ކަމަށް ކައުއިތުރު ރަސޫލާ މުޙައްމަދު (ޞޢވ) ވަނީ ޙަދީޘްފުޅު ކުރައްވަވައިފައެވެ.\nކައު އިތުރު ރަސޫލާ މުޙައްމަދު (ޞޢވ) ދުނިޔެ ދޫކުރެއްވެވިއިރު އިސްލާމް ދީން އޮތީ ހަމައެކަނި އަރަބި ކަރައިގެ ތެރޭގައެވެ. އެހެންނަމަވެސް ޢުމަރުގެފާނުގެ ޚިލާފަތުގައި މިޞުރާއި ފާރިސްކަރަ ފަދަ ޤައުމުތައް މުސްލިމުންގެދަށަށް އައެވެ. އަދި އެކަންކަން އެގޮތަށް ވާނެ ކަމުގެ ޚަބަރު ކައު އިތުރު ރަސޫލާ މުޙައްމަދު )ޞޢވ) ވަނީ ދެއްވަވަވައިފައެވެ.\nމިފަދަ އުފާވެރިކަމުގެ ޚަބަރުތައް ދެއްވެވުމަށްފަހުގައިވެސް ވަރަށް ބޮޑަށް ކަންބޮޑުވާންޖެހޭ ޚަބަރުތަކެއްވެސް އިތުރު އެކަލޭގެފާނު ވަނީ ދެއްވަވައިފައެވެ.\nކައު އިތރު ރަސޫލާ (ޞޢވ) ގެ ހަދީޘްފުޅެއްގައި ވެއެވެ. "އިސްލާމް ދީނުގެ އުޅައްތައް އުޅަކަކުން ބިނދިގެން ދާނެ ދުވަސް އެބަ ކައިރިވެއޭ. އެއީ އިސްލާމްދީނުގައި އުފަންވެ، މިދީނުގައި އުޅެ ބޮޑުވާ ބައެއްގެ އަތުންނޭ ޖާހިލިއްޔަ ޒަމާން ނުދަންނަ."\nއިސްލާމް ދީން ފިޔަވައި އެހެން ހުރިހާ އެއްޗަކީ ނުވަތަ ދީންތަކަކީ ޖާހިލިއްޔަތެވެ. "އިސްލާމް ދީނަކީ މާތް ﷲ ގެ ވަހީ. އެހެން ހުރިހާ އެއްޗަކީ ޖާހިލިއްޔަތު. މިދީން ހަލާކުވާނީ ޖާހިލިއްޔަތު ނުދަންނަ ބައެއްގެ ސަބަބުން."\nއިސްލާމް ދީނަކީ އެންމެ މަތިވެރި، އެންމެ މާތް ދީނެވެ. އެހެން ނަމަވެސް އެކަން އެނގޭނީ ޖާހިލިއްޔަތު އެނގުމުންނެވެ. ޖާހިލިއްޔަ ޒަމާނުގައި ކަންކަން ހިނގައިދިއަ ގޮތް ވެސް އެނގުމުންނެވެ.\nﷲ ދެއްވަވާ ނިޢްމަތްތަކުގެ ބޭނުން ހިފާއިރު ދިހަ ފަހަރު ވިސްނާލަންޖެހެއެވެ!\nނަމާދުގައި ޚުޝޫޢަތްތެރިވާން އެދޭމީހާ މި3ކަންތަކަށް ސަމާލުކަންދޭށެވެ!


April 2018 – Haftha\nމެންބަރުންގެ ގޮނޑީގެ މައްސަލާގައި އަވަހަށް ގޮތެއްނިންމައިދިނުމަށް ގުޅިފައިވާ ޕާޓީތަކުން އެދިއްޖެ\nރައްޔިތުންގެ މަޖިލީހުގެ ގޮނޑިގެއްލިފައިވާކަމަށް ސަރުކާރުން ނިންމާފައިވާ 12 މެމްބަރުންގެ ގޮނޑީގެ މައްސަލައަށް އަވަހަށް ގޮތެއް ނިންމައި ދެއްވުމަށް ސްޕްރީމް ކޯޓްގެ ފަނޑިޔާރުންގެ ކިބައިން ގުޅިފައިވާ ސިޔާސީ ޕާޓީތަކުން އެދެފިއެވެ.\nގުޅިފައިވާ ޕާޓީތަކުން މ. ކުނޫޒުގައި މިއަދު ހަވީރު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެމްޑީޕީގެ ޗެއާޕާސަންގެ ނައިބް ހަސަން ލަތީފް ވިދާޅުވީ ރައްޔިތޔުންގެ މަޖިލީހުގެ މެމްބަރުންގެ ގޮނޑި ގެއްލިއްޖެ ކަމަށް އިލެކްޝަންސް ކޮމިޝަނަށް ކަނޑައެޅޭނެ އެއްވެސް ޤާނޫނީ ހައިސިއްޔަތެއް ނެތް ކަމަށާއި އެހެންކަމުން ރައްޔިތުންގެ މަޖިލީހުގެ ބާރަ މެމްބަރުން ހުށަހަޅާފައިވާ މައްސަލަ، އަވަހަށް ބައްލަވާ ނިންމަވައިދެއްވުމަށެވެ.\nހަސަން ވިދާޅުވީ، 12 މެމްބަރުންގެ ގޮނޑިގެއްލިފައިވާ ކަމަށް ކަނޑައަޅައިދޭން ބަންޑާރަ ނައިބު ސުޕްރީމް ކޯޓުގައި އެދިވަޑައިގެންނެވި ކަމަށާއި، އެހެން ނަމަވެސް އެއިން އެއްވެސް ފަހަރަކު ބަންޑާރަނައިބު އެދުނުގޮތަށް ސުޕްރީމް ކޯޓުން ނިންމާފައި ނުވާ ކަމަށެެވެ.\nހަސަންލަތީފް ވިދާޅުވީ ފެބްރުއަރީމަހުގެ އެއްވަނަދުވަހު ސުޕްރީމް ކޯޓުގެ ފަސް ފަނޑިޔާރުންގެ އިއްތިފާޤުން ނެރުނު އަމުރުގައިވެސް މެމްބަރުންގެ ގޮނޑި ނުގެއްލޭކަން ކަނޑައެޅިގެން ބަޔާންކޮށް ފައި ވާއިރު، އަދި ފަނޑިޔާރުން ހައްޔަރު ކުރުމަށް ފަހު 16 ފެބުރުއަރީގައި ތިންފަނޑިޔާރުން ނެރުނު އަމުރުގައިވެސް ގޮނޑި ގެއްލުނު ކަމަށް ކަނޑައަޅާފައި ނުވުމުންވެސް އެކަން ސާފު ވާކަމަށެވެ.\nހަސަން ލަތީފު ވިދާޅުވީ ގޮނޑީގެ މައްސަލައިގައި 12 މެމްބަރުން ސުޕްރީމް ކޯޓަށް ހުށައަޅާފައިވާ މައްސަލަ އެކޯޓުގައި ހިނގަމުން ދަނިކޮށް ގޮނޑި ގެއްލިއްޖެ ކަމަށް ކަނޑައަޅައި އިލެކްޝަންސް ކޮމިޝަނަށް ބައި އިލެކްޝަން ނުބޭއް ވޭނެ ކަމަށެެވެ.\nއިލެކްޝަން ކޮމިޝަނުން ވަނީ ރައްޔިތުންގެ މަޖިލީހުގެ 12 މެމްބަރެއްގެ ގޮނޑި ގެއްލިއްޖެ ކަމަށް ކަނޑައަޅައި ބައި-އިލެކްޝަންތައް ބޭއްވުމުގެ ތައްޔާރީތައް ވާން ފަށައިފިއެވެ. އެންޓިޑިފެކްޝަން ގާނޫނު ސައްހަ ކަމަށް ސުޕްރީމް ކޯޓުން ކަނޑައެޅުމާ އެކު އެ 12 މެމްބަރުންގެ ގޮނޑި ގެއްލިފައިވާ ކަމަށް އެ ކޮމިޝަނުގެ ގާނޫނީ ވަކީލުންގެ ޓީމުން ލަފާ ދެއްވާފައިވާ ކަމަށް އިލެކްޝަން ކޮމިޝަނުން ވަނީ ބުނެފައެވެ.\nAuthor .Posted on April 30, 2018 May 2, 2018 Categories ޚަބަރު\n“ސްމާޓް” މީހަކަށް ވާން ބޭނުން ނަމަ މިކަންތައްތަށް ކޮށްލާ\nކޮންމެ މީހަކަީ ވެސް އެހެން މީހުންގެ ނަޒަރުގައި ސްމާރޓް މީހަކަށް ވާން ބޭނުން ވާނެ މީހެކެވެ. އެގޮތުންބައެއްފަހަރު ސްމާޓްވުމަށް ކުރެވޭ މަސައްކަތްތަކުން ލަނޑުވެސް ލިބިފައި ހުރެއެވެ.\nސަބަބަކަށް ވެގެން ދަނީ ކުރެވޭ ކަމަކީ އެންމެ އެދެވިގެން ވާ ކަމަކަށް ނުވުމެވެ. ތިމާ އަކީ ސްމާޓް މީހަކަށް ވާން ބޭނުންވަނީ ކަމަުގައި ވަނީ ނަމަ މި ފަސް ކަންތަށް ކޮށްލުން ބުއްދިވެރިއެވެ.\n1- ވާހަކަ މަދުކޮށް އެހެން މީހުންގެ ވާހަކަ އަޑު އެހުން.\nމިހާރަކަށް އައިސް ކޮފީ ތަކަށް އަރާވެސް ވަރަށް ގިނަ ވާހަކަ ތަށް ދެކެވެ އެވެ. ދިރިއުޅުމުގެ ވާހަކަތާކައި އެހެނިހެން ދުނިޔަވީ ވާހަކަތަކެވެ.\nއެހެން ގޮތަކަށް ބުނާނަމަ ކޮފީ މޭޒުގައި ދެކެވޭ ވާހަކަ ތަކުގެ 90 ޕަސެންޓަކީ ބޭކާރު ވާހަކަ ތަކެވެ.\nއެހެން ކަމުން އަމިއްލަ މީހާ އަނެކާ ކުރިމަތީގައި ސްމާޓް މީހެއް ކަމުގައި ދެކެން ބޭނުން ނަމަ ވާހަކަ މަދު ކޮށް އަނެކާ ދައްކާ ވާހަކަ ތަކަށް ސަމާލު ކަންދީ އަޑު އެހުމުން ފުދޭވަރެއްގެ ރަނގަޅު ނަތީއްޖާއެއް ނެރެވޭނެވެ.\n2- ހަތަރު ކަޅި ހަމަކުރުން\nޒާމާނަށް އަންނަ ބަދަލު ތަކާއި އެކު ގިނަ ބައެއްގެ ކަޅި ހުއްޓިފައި އޮންނަނީ ގެންގުޅޭ ސްމާރޓް ފޯނަށެވެ. ޖެހިގެން އިންނަ މީހާ ވާހަކަ ދައްކާއިރު ފޯނާއި ކުޅެމުން ޖަވާބު ދީ، ބޯ ޖަހާލުމަކީ އުސޫލެއްގެ ގޮތުން ބަލާނަމަވެސް އަދަބާއި ޚިލާފު ކަމެކެވެ. އެކަކު އަނެކަކާއި ވާހަކަ ދައްކާއިރު ހަތަރު ކަޅި ހަމަ ކޮށްގެން ވާހަކަ ދެއްކުމުން ވާހަކައިގެ ޝައުގުވެރިކަން އިތުރުވެ،\nދެމީހުން ގެ ދޭތެރޭގައި އިތުބާރު ހިފޭނެެވެ. ހަތަރު ކަޅި ހަމަ ކޮށްގެން ވާހަކަ ދެއްކުމުންވެސް އެމީހަކަީ “ސްމާޓް” މީހެއްގެ ގޮތުގައި ސިފަވެގެން ދާނެވެ.\n3- މިސާލު ނަގައިގެން ވާހަކަ ދެއްކުން\nސްކޫލް ދައުރުގައި ކިޔެވި އެއްޗިސް މިހާރު ހަނދާން ހުންނާނީ މަދު ބައެކެވެ. ދުނިޔޭގައި ހިނގާފައި ހުންނަ ކަންތަށް ބަލާއި ދިރާސާ ކޮށް މައުލޫމާތު ހޯދުމަކީ ދުނިޔޭ ނަން މަޝްހޫރު “ސްމާޓް” ކަމައް ބުނާ ބޭބޭފުޅުން ކޮށް އުޅޭ ކަމެކެވެ.\nއެމީހުންގެ ވާހަކައިގައި ތާރީޚް ތެރެއިން މިސާލު ނެގުމާއި، ދިރާސާތަކުން މިސާލު ނެގުމަކީ އާންމު ކޮށް ކުރާ ކަމެކެވެ. އޭގެ ނަތީއްޖާއެއްގެ ގޮތުން އެ ވާހަކަ އަޑުއަހަން އިންނަ މީހަކަށް އެ ވާހަކަ ތަށް ގަބޫލު ކުރަން ފަސޭހަވެގެން ދެއެވެ.\nމައުލޫމާތު މުއްސަނދި މީހެއް ދެކެ ގަޔާ ނުވާނެ މީހުން މަދެއްވެސް ނުވާނެވެ. އެހެން ކަމަުން ލިބޭ ހުސްވަގުތުގައި މައުލޫމާތު މުއްސަނދި ކުރުން އެއީ ސްމާޓް މީހަކަށް ވުމަށް ކުރަން އެއްވަނައިގެ ކަމެކެވެ.\n4- ރަތް ކުލައިގެ ހެދުން ބޭނުން ކުރުން\nމި ކަމަކީ މަޖާ ކަމަށް ވެދާނެވެ. އެހެން ނަމަވެސް ވަރަށް ވެސް ވަރަށް މުހިއްމު ކަމެކެވެ. ރަތް ކުލައިގެ ހެދުމުގައި ނުވަތަ ގަމީހުގައި ނޫނީ ރަތް ކުލަ ހިމެނުން އެއީ މަޖްބޫރު ކަމެއް ކަހަލައެވެ.\nސްމާޓް މީހަކަށް ވުމަށް އެމީހާގެ ލޫކްސް އެއީ ވަރަށް މުހިއްމު އެއްޗެކެވެ. ރަތް ކުލައަކީ އިންސާނާގެ ލޯ ވަރަށް އަވަހަށް އަޅައިގަންނަ ކުލަޔަކަށް ވެފަ އެމީހާ ގެ ޝަޚްސިއްޔަތު ވަރުގަދަ ކަން އަންގައިދޭ ކުލައެކެވެ. އެކަމުގެ ހެއްކެއްގެ ގޮތުގައި ބަލާލަން އެންމެ ރަނގަޅު އެއްޗަކީ ގައުމު ތަކުގެ ދިދަ އެވެ.\nދުނިޔޭގެ ގިނަ ގައުމު ތަކުގެ ދިދައިގައި ރަތް ކުލަ ހިމެނިފައި ހުންނާނެވެ. އެހެން ކަމުން ރަތް ކުލައިގެ ނުވަތަ ރަތް ކުލަ ހިމެނޭ ހެދުމެއް ލުމަކީ މީހާގެ ބޭރުފުށުން ސްމާޓް ވާން ކުރެވޭނެ ކަމެކެވެ.\n5- ގައިގައި މީރުވަސް ދުވުން\nކޮންމެ މީހަކަސް، އެމީހެއްގެ ގައިން މީރުވަސް ދުވާނަމަ އެމީހެއްގެ ކައިރީގައި ހުންނަން އުނދަގުލެއް ނުވާނެވެ.\nސްމާޓް މީހުންނަކީ ގައިން މީރުވަސް ދުވާ ބައެއް ކަމުގައި ދުނިޔޭގެ އެކި ހިސާބު ތަކުގައި ކޮށްފައިހުރި ދިރާސާތަކުން ވެސް އެނގިގެން ދެއެވެ. މިހެން ވުމުން، ތިމާ ގައިން މީރުވަސް ދުވުން އެއީ ވަރަށް ވެސް މުހިއްމު ކަމެކެވެ.\nAuthor ހުސެއިން ޝިނާންPosted on April 30, 2018 May 1, 2018 Categories މަޢުލޫމާތު\nއެސްޓިއޯ ގެ ފުރަތަމަ ކުއާޓާގެ އާމްދަނީ ގޮތުގައި 2.25 ބިލިއަން ރުފިޔާ\nAuthor ހުސެއިން ޝިނާންPosted on April 30, 2018 Categories ޚަބަރުTags STO\nދިރާގުގެ މިދިޔަ އަހަރުގެ ސާފު ފައިދާ ހަ ޕަސެންޓަށް ވުރެ އިތުރުވެއްޖެ\nރުފިޔާ ލިބިފައިވެ އެވެ. މިއީ މިދިޔަ އަހަރު ލިބުނު 840 މިލިއަން ރުފިޔާއާ އަޅާ ބަލާއިރު 6.9 ޕަސެންޓް އިތުރު އަދަދެކެވެ.\nAuthor ހުސެއިން ޝިނާންPosted on April 30, 2018 May 2, 2018 Categories ޚަބަރު\nނަސަންދުރަ މައްސަލައިގެ އިތުރު ކަންތައްތަކެއް އެބަ ބަލަން: އޭސީސީ\nނަސަންދުރަ ޕެލަސް ހޮޓަލް ހުރި ބިން އެއްވެސް އަގެއް ނެގުމެއް ނެތި ރައީސް އަބްދުﷲ ޔާމީންގެ ޅިޔަނެއްގެ މަސްލަހަތު އޮންނަ ކުންފުންޏަކަށް ދީފައިވާ މައްސަލައިގައި ބަލަން ޖެހޭ ގިނަ ކަންކަން ފާހަގަ ވެފައިވާތީ އެ މައްސަލަ އަލުން ބަލަން ފަށާފައިވާ ކަމަށް އެންޓި ކޮރަޕްޝަން ކޮމިޝަން، އޭސީސީ އިން މިއަދު ބުނެފި އެވެ.\nއެއްވެސް އަގެއް ނެގުމެއް ނެތި ނަސަންދުރަ ހުރި ބިން 50 އަހަރަށް ކުއްޔަށް ދިން މައްސަލައިގައި ހިޔާނާތް ހިމެނޭތީ ދައުލަތަށް ލިބުނު ގެއްލުމުގެ ބަދަލުގެ ގޮތުގައި ކުރީގެ ނައިބު ރައީސް އަހުމަދު އަދީބު ދައުލަތަށް 74 މިލިއަން ރުފިޔާ ދެއްކުމަށް ފިނޭންސުން އެންގީ އޭސީސީ އިން އެ މައްސަލަ ތަހުގީގުކޮށް އެ ރިޕޯޓް މިނިސްޓްރީއާ ހިއްސާ ކުރުމުން ކަމަށް ފިނޭންސުން މީގެ ކުރިން ވަނީ އަދީބަށް އަންގައިފަ އެވެ.\nއެހެން ނަމަވެސް، އެ އެންގުން ފިނޭންސުން ވަނީ ފަހުން ބާތިލްކޮށްފަ އެވެ. އެކަން އަންގައި އަދީބަށް ފޮނުވި ސިޓީގައި ބުނީ އެ އެންގުން ބާތިލް ކުރީ، އެ މައްސަލަ އޭސީސީ އިން އަލުން ރިވިއު ކުރަމުން ދާތީ ކަމަށެވެ.\nއެކަމާ ގުޅޭ ގޮތުން ސުވާލުކުރުމުން، އޭސީސީގެ ނައިބު ރައީސް މުއައްވިޒު ރަޝީދު ވިދާޅުވީ ނަސަންދުރާ ޕެލަސް ހޮޓަލް ހުރި ބިމުގެ މައްސަލަ އަކީ އެ ކޮމިޝަނުން ތަހުގީގުކުރާ އެހެން މައްސަލައެއްގެ ތެރެއިން ބެލި މައްސަލައެއް ކަމަށެވެ. އަދި އެ މައްސަލަައިގެ ތަހުގީގު ނިންމައި ފިނޭންސަށް ރެކޮމެންޑޭޝަންތަކެއް ދިން ފަހުން އެ މައްސަލައިގައި ތަހުގީގު ކުރަން ޖެހޭ އެހެން ކަންތައްތަކެއް ފެންމަތިވެފައިވާ ކަމަށް މުއައްވިޒު ވިދާޅުވި އެވެ. އެހެން ކަމުން އެ ތަހުގީގު އަލުން ކޮމިޝަނުން ކުރަމުން އަންނަ ކަމަށް އޭނާ ވިދާޅުވި އެވެ. މުއައްވިޒު ވިދާޅުވީ، އިތުރަށް ބަލަން ޖެހޭ ކަންކަން ބެލުމަށް ފަހުގައި ނޫނީ އެ މައްސަލަައިގެ ތަހުގީގު ފުރިހަމަ ކުރެވެން ނެތް ކަމަށެވެ.\nAuthor ހުސެއިން ޝިނާންPosted on April 30, 2018 April 30, 2018 Categories ޚަބަރުTags ACC\nޖަލަށް މަސްތުވާތަކެއްޗާއި ސިމްކާޑް އެތެރެކުރަން އުޅުނު އަންހެނަކު ހައްޔަރުކޮށްފި\nކ. މާފުށި ޖަލަށް މަސްތުވާތަކެއްކާއި ސިމްކާޑް އެތެރެކުރަން އުޅުނު އަންހެނަކު ހައްޔަރުކޮށްފިއެވެ.\nފުލުހުން ވިދާޅުވީ، މާފުށީ ޖަލަށް މަސްތުވާތަކެތި އެތެރެކުރަން އުޅުނު މައްސަލާގައި ހައްޔަރުކޮށްފައިވަނީ 36 އަހަރުގެ އަންހެނެއް ކަމަށެވެ.\nފުލުހުން ވިދާޅުވީ، އޭނާ ހައްޔަރުކޮށްފައި ވަނީ ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަނުގައި މިދިޔަ ހޮނިހިރު ދުވަހުގެ ވަގުތެއްގައި މާފުށިން ކަމަށެވެ.\nމިމީހާ ހައްޔަރުކޮށް ބަލައިފާސްކުރިއިރު މަސްތުވާތަކެތިކަމަށް އެއްޗެއްހުރި ކުޑަ ތިން ރަބަރު ޕެކެޓާއި ބޮޑު ތިން ރަބަރު ޕެކެޓާއި 90 ގުޅަ މަނާ ބޭހުގެ އިތުރުން 17 ސިމްކާޑު އޭނާގެ އަތުން ފެނިފައިވާކަމަށް ފުލުހުން ވިދާޅުވިއެެވެ.\nމި މީހާގެ ބަންދަށް ކޯޓުން 15 ދުވަސް ޖަހާފައިވާއިރު، މިމައްސަލަ މާފުށީ ޕޮލިސް ސްޓޭޝަނުން ދަނީ ތަޙުޤީޤު ކުރަމުންނެވެ.\nAuthor ހުސެއިން ޝިނާންPosted on April 30, 2018 Categories ޚަބަރު\nސީޒަނުގައި ދެވަނަ ފަހަރަށް މެންޗެސްޓާ ޔުނައިޓެޑުން އާސެނަލް ބަލިކޮށްފި\nއިނގިރޭސި ޕްރިމިއާ ލީގުގައި، މިސީޒަނުގައި ދެވަނަ ފަހަރަށް މެންޗެސްޓާ ޔުނައިޓެޑުން އާސެނަލް ބަލިކޮށްފިއެވެ.\nއާސެނަލްގެ ޒުވާން ޓީމެއް ފެނިގެންދިޔަ ރޭގެ މެޗުގެ ފުރަތަމަ ހާފުފެށިގެން މާގިނައިރުތަކެއް ނުވަނީސް ޔުނައިޓެޑުން ވަނީ މެޗްގެ ލީޑްނަގާފައެވެ. މެންޗެސްޓަރ އަށް ލިޑްނަގައިދިން މި ލަނޑު އެޓީމަށް ކާމިޔާބު ކޮށްދީފައިވަނީ މެޗްގެ 16 ވަނަ މިނެޓުގައި ޕޮގްބާއެވެ.\nމީގެއިތުރުންވެސް އިތުރު ހަމަލާތައް އުފެއްދުމަށް މެންޗެސްޓަރ ޔުނައިޓެޑުން މަސައްކަތް ކުރި ނަމަވެސް އާސެނަލް ޑިފެންސް ލައިނުގައި ތިބި ޒުވާން ކުޅުންތެރިން ވަނީ ރަނގަޅު ކުޅުމެއް ދައްކާ މޮރީނިއޯގެ ގޭމް ކޮންޓްރޯލްކޮށްފައެވެ.\nނަތީޖާއަކަށް ވެގެންދިޔައީ މެޗުގެ ދެވަނަ ހާފްގައި އާސެނަލްއިން ލަނޑެއްޖަހާ ނަތީޖާ ހަމަހަމަކުރުމެވެ. މިލަނޑު އާސެނަލްއަށް ޖަހާދީފައިވަނީ މެންޗެސްޓާ ޔުނައިޓެޑުން މިސީޒަނުގައި އެޓީމަށް ބަދަލުވި ހެންރިކް މިޚިތަރިޔާން އެވެ.\nޔުނައިޓެޑުން މެޗުގެ ލީޑު ދެވަނަ ފަހަރަށް ނެގީ މެޗުގެ އެންމެ ފަހު ވަގުތުކޮޅު، ފެލައިނީ ބޮލުން ކާމިޔާބުކުރި ގޯލަކާ އެކުގައެވެ.\nމިއީ މިސީޒަނުގައި މެންޗެސްޓަރ ޔުނައިޓެޑުން އާސެނަލް ބަލިކުރި ދެވަނަ ފަހަރެވެ.ސީޒަނުގެ ކުރީކޮޅު ކުޅުނު އާސެނަލްގެ އަމިއްލަ ދަނޑުގައި މިދެޓީމު ބައްދަލުކުރި މެޗުމެންޗެސްޓަރ ޔުނައިޓެޑުން ކަމިޔާބު ކޮށްފައިވަނީ 1-3 ގެ ނަތީޖާއަކުންނެވެ.\nAuthor .Posted on April 30, 2018 April 30, 2018 Categories ކުޅިވަރު\nހުޅުމާލޭގެ ދެވަނަ ފިޔަވަހީގެ މަގުތަކުގެ މަސައްކަތް ނިމިއްޖެ\nހުޅުމާލޭގެ ދެވަނަ ފިޔަވަހީގެ މަގުތަކުގެ މަސައްކަތް ނިމިފައިވާކަމަށް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ބުނެފިއެެވެ.\n18މަސްދުވަސްތެރޭގައި މަސައްކަތް ނިންމާގޮތަށް ހަވާލުކޮށްގެން ކުރިޔަށް ގެންދިޔަ މި މަޝްރޫއު ނިންމާފައިވާއިރު މިހާރު ކުރަމުންދަނީ މަގުތަކުގައި ހަރުކުރަންޖެހޭ ނިޝާންތައް ހަރުކުރުމުގެ މަސައްކަތް ކަމަށް އެޗްޑީސީއިން ބުނެއެވެ.\nދެވަނަ ފިޔަވަހީގައި ތާރު އަޅައިގެން ރަގަޅު ފެންވަރަށް ހެދި އެމަގުތަކުގެ ދިގުމިނުގައި 14.2 ކިލޯ މީޓަރު ހުރިއިރު، އެމަަސައްކަތް ނުނިމި ލަސްވީ އެޕްރޮޖެކްޓަށް ބޭނުންވާ ލޯނު ހަމަޖައްސަން ވަގުތު ހޭދަވުމުންކަމަށް އެޗްޑީސީ އިން ބުނެއެވެ.\n40.3 މިލިޔަން ޑޮލަރުގެ މިމަސައްކަތް ހަވާލުކޮށްފައިވަނީ އިންޑިއާގެ މޯހަން މުތާ އެކްސްޕޯޓު ކުންފުންޏާއި އަޝޯކާ ބިލްޑްކޮން ލިމިޓެޑް ގުޅިގެން އުފައްދާފައިވާ ޖޮއިންޓްވެންޗާ ކުންފުންޏަކާއެވެ.\nAuthor .Posted on April 30, 2018 Categories ޚަބަރު\nޝަލަބީ ކުރި “ސަޅި” ކަމަކުން އާންމުންގެ ފާޑު ކިޔުން އަމާޒު ވެއްޖެ\nމަޝްހޫރު މީހުން ކުރާ ކަންތައް ތަކަކީ ހުރިހާ މުޖްތަމަޢު ތަކެއްގައި ވެސް ގިނަ ބަޔަކު ނަމޫނާއެއްގެ ގޮތުގައި ބަލާ ކަންކަމެވެ. އެމީހުންގެ އަމަލުތައް ރަގަޅަށް ބަހައްޓަން ޖެހެނީ އެހެންވެގެންނެވެ. ޤާނޫނާއި ޤަވާއިދުތަކަށް އެމީހުން ބޯލަނބަން ޚާއްސަ އިސްކަމެއް ދޭންޖެހޭ ސަބަބަކީ ވެސް އެއެވެ.\nޝަލަބީ ޕްލެޓްފޯމުގެ ފާރުގެ މައްޗަށް ކޮޅަށް އަރައި ފޮޓޯ ނެގި މައްސަލައިގައި މޯލްޑިވްސް އެންޖީއޯ ފެޑެރޭޝަންގެ ރައީސް އަހްމަދް ނިޒާމް ވަނީ ޝަލަބީ އަށް ފާޑުކިޔާފައެވެ. ނިޒާމް ފޭސްބުކްގައި ކުރެއްވި ޕޯސްޓެއްގައި ވިދާޅުވީ “މީހާ އަދި ކިތަންމެ މަޝްހޫރު ވިޔަސް އެހެން މީހުންނަށާއި ތަންތަނަށް އިހްތިރާމް ކުރަން ޖެހޭނެ” ކަމަސެވެ.\nAuthor ހުސެއިން ޝިނާންPosted on April 30, 2018 April 30, 2018 Categories ޚަބަރު\nފުލުހުން މީޑިއާތަކަށް އަހުލުވެރި ކުރަން ފަަށައިފި\nމީޑިއާގެ އެކި ވަސީލަތްތަކަށް ފުލުހުން އަހުލުވެރި ކުރުވުމުގެ ޚާއްސަ ތަމްރީނު ޕްރޮގްރާމެއް މޯލްޑިވްސް މީޑިއާ އިންސްޓިޓިއުޓް (އެމްއެމްއައި) އިން ފަށައިފި އެވެ.\nއިއްޔެ އިން ފެށިގެން 10 ދުވަހުގެ މުއްދަތަށް ކުރިއަށް ގެންދާ މި ތަމްރީނު ޕްރޮގްރާމުގައި، ޕޮލިސް މީޑިއާ ސެންޓަރުގައި މަސައްކަތް ކުރާ މުވައްޒަފުންގެ އިތުރުން ޓްރެފިކް މެނޭޖްމަންޓް އަދި ޕަބްލިކް އެފެއާޒް ޑިޕާޓްމަންޓްގައި މަސައްކަތް ކުރާ މުވައްޒަފުން ހިމެނޭ ގޮތަށް ޖުމްލަ 12 މުވައްޒަފުން ބައިވެރި ވެއެވެ.\nމި ތަމްރީނު ޕްރޮގްރާމަކީ ޕޮލިސް މީޑިއާ ސެންޓަރުގައި މަސައްކަތްކުރާ މުވައްޒަފުންނަކީ މަސައްކަތްތަކަށް އަހުލުވެރި، ކަމާގުޅުން ހުރި ތަމްރީނުތައް ލިބިފައިވާ އަދި މިޑިއާގެ އެކި ވަސީލަތްތައް ބޭނުން ކުރުމުގެ ޤާބިލްކަން ލިބިފައިވާ ބަޔަކަށް ހެދުމުގެ ގޮތުން ޕޮލިސް މީޑިއާ ސެންޓަރުގެ އެދުމުގެ މަތިން މޯލްޑިވްސް މީޑިއާ އިންސްޓިޓިއުޓުން ކުރިއަށް ގެންދާ ތަމްރީނު ޕްރޮގްރާމެކެވެ.\nމީޑިއާ ދާއިރާގައި ތަޖުރިބާ ލިބިފައިވާ ބޭފުޅުން ސެޝަންތައް ނަގައި ދިނުމަށް ހަމަޖެހިފައިވާ މި ތަމްރީނު ޕްރޮގްރާމުގައި ނޫސްވެރިކަމާއި ފޮޓޯގްރަފީ އަދި ވީޑިއޯގްރަފީ އާއި ގުޅޭ އަސާސީ މަޢުލޫމާތުތައް ހިއްސާ ކުރުމަށް ހަމަޖެހިފައިވެ އެވެ.\nއަދި މީޑިއާތަކަށް މަޢުލޫމާތު ދޭ އިރު ވިސްނަން ޖެހޭނެ ކަންތައްތަކާއި މުއާސަލާތު ކުރުމަށް ބޭނުން ކުރާނެ ތަފާތު ކޮމިއުނިކޭޝަން ސްކިލްސްތައް ބައިވެރިންނަށް ދަސްކޮށް ދިނުމަށް ވަނީ ހަމަޖެހިފަ އެވެ.\nAuthor ހުސެއިން ޝިނާންPosted on April 30, 2018 April 30, 2018 Categories ޚަބަރުTags Police_MV